ރިޔާޝާ (16ވަނަ ބައި) – Esfiya\nމިފަދަ ޚިޔާލުތަކެއްގައި އިންދާ ކުއްލިއަކަށް ދޮރު ހުޅުވާލި އަޑު އިވުމުން ސިހިފައި އަވަސްއަވަހަށް ދެލޯ ފޮހެލިއެވެ. ފަޔާޒް ފެނުމާއެކު އޭނާގެ ހިތް ތެޅިގަތް ގޮތުން ހީވީ މޭ ފަޅާލާފައި ނުކުމެދާނެހެންނެވެ. ދޮރު ތަޅުލާފައި ފަޔާޒް އޭނާއާއި ކައިރިއަށް އަންނަން ފެށުމުން އޭނާގެ ހާސްކަން އިތުރުވިއެވެ.\nފަޔާޒް ރިޔާޝާއާއި ދިމާއަށް އައިސް އައިސްފައި އަލަމާރިއާއި ދިމާއަށް މިސްރާބު ބަދަލުކޮށްލިއެވެ. އަދި ގޮސް އޭނާ ލައިގެންހުރި ގަމީހާއި ފަޓުލޫނު ބާލައި ކޮނޑުގައި އަޅުވާލިއެވެ. ސޯޓެއް ލައިގެން އައިސް އެނދުމަތީގައި ހުރި ފިނިފެންމާ ފިޔަތައް ފޮޅާލާފައި އެނދުގައި އޮށޯވެލިއެވެ. އޭރުވެސް ރިޔާޝާ އެއްވެސް ހަރަކާތެއްކޮށްނުލާ އިނުމުން ފަޔާޒަކަށް މަޑަކުން ނޯވެވުނެވެ. “ރިޔާ!” ފަޔާޒްގެ އަޑަށް ރިޔާޝާ އެނބުރި ބަލާލިއެވެ. “ނިދާކަށް ނުވޭތަ؟” ރިޔާޝާ ބޯ ހޫރާލާފައިވެސް ނޯށޯވެ އިނުމުން ފަޔާޒަށް ވިސްނުނެވެ. “އަހަރެންނަށް އިނގޭ ރިޔާއަށް ވަރަށް އުނދަގޫވާނެކަން އަހަރެންނާ އެއް އެނދެއްގައި ނިދަން. އެހެންވީމަ ރިޔާ އޮވޭ އެނދުގައި. އަހަރެން އޮންނާނަން ސޯފާގައި.” ފަޔާޒް އެހެން ބުނެފައި ބާލީސް ހިފައިގެން ގޮސް ސޯފާގައި އޮށޯތެވެ.\nފަޔާޒް ގޮސް ސޯފާގައި އޮށޯތުމުން ރިޔާޝާ ވަރަށް ދެރަވިއެވެ. ފަޔާޒްގެ އަމިއްލަ ގޭގައި އަމިއްލަ ކޮޓަރީގައި އޭނާ އެއޮތީ އަރާމު އެނދު ދޫކޮށްލާފައި ގޮސް ސޯފާގައެވެ. އެކަން އެހެން އެދިމާވީ ރިޔާޝާގެ ސަބަބުންނޭ އޭނާގެ ހިތް ބުނަމުން ދިޔައެވެ. ފަޔާޒަށް ގޮވަން ކިތަންމެ ބޭނުންވި ނަމަވެސް އެހިތްވަރެއް ރިޔާޝާއަކަށް ނުލިބުނެވެ. އޭނާ ޖެހިލުންވެ ހުރެވެސް އެނދުގައި އޮށޯތީ ވަރުބަލިވެފައިވާލެއް ބޮޑުކަމުންނެވެ. އޭނާ އޮށޯވެލުމާއެކު އެވީ އަރާމަކުން އޭނާގެ ލޮލަށް ނިދި ޖަމާވީ ހިނދުކޮޅެއްގެ ތެރޭގައެވެ.\nގަޑިން ދޭއް ޖަހާ ބޮޑުވީއިރުވެސް ފަޔާޒަށް އޮތީ ނުނިދިފައެވެ. މިރޭ މީ ޙަޤީޤަތުގައި އޭނާ ވަރަށް އުފާވާން ޖެހޭނެ ރެއެކެވެ. އޭނާ ކުރި ދިގު އިންތިޒާރެއްގެ ނިމުން މިރޭ އައިއިރު އޭނާއަށް ލޯބިވާ އަނބިމީހާގެ ގައިގައި ބީހިލެވޭކަށްވެސް ނެތެވެ. އޭނާ ކިތަންމެ ބޭނުންވިޔަސް ރިޔާޝާގެ ނުރުހުމުގައި ރިޔާޝާގެ ގައިގައި އިނގިލިކުރި ޖައްސާލާކަށްވެސް އޭނާ ބޭނުމެއް ނޫނެވެ. އޭނާ ލޯބިވީ ހަމައެކަނި ރިޔާޝާގެ ހަށިގަނޑު ދެކެއެއް ނޫނެވެ. އެހެންކަމުން އޭނާ ރިޔާޝާގެ އިހުސާސްތަކަށް އިޙްތިރާމްކުރެއެވެ. ރިޔާޝާއަށް އަދި ވަގުތު ބޭނުންވާނެކަން އޭނާއަށް ވިސްނެއެވެ. އޭނާ ރިޔާޝާގެ ރުހުން ލިބޭނެ ދުވަހަކަށް ކެތްތެރިކަމާއެކު އިންތިޒާރު ކުރާނެއެވެ. އަދި ކޮންމެވެސް ދުވަހަކުން ރިޔާޝާވެސް އޭނާދެކެ ލޯބިވާނެކަމަށް އޭނާ ޤަބޫލުކުރެއެވެ.\nރިޔާޝާއަށް ހޭލެވުނީ ގަޑިން ނުވައެއް ޖަހަނިކޮށެވެ. ރޭގައި ފަތިސް ނަމާދަށްވެސް ނުހޭލެވުނީތީ އޭނާ ނުހަނު ދެރަވިއެވެ. އޭނާ ސޯފާ ބަލާލީ ފަޔާޒް ކޮބައިތޯއެވެ. ފަޔާޒް ސޯފާގައި ނެތުމުން ރިޔާޝާއަށް ލަދުވެތިކަމެއް އިހުސާސްކުރެވުނެވެ. އޭނާ އަވަސްއަވަހަށް ފާޚާނާއަށް ވަދެ ތާޒާވެލައިގެން ނުކުތްތަނާ ފަޔާޒް އައިސް ކޮޓަރިއަށް ވަނެވެ. “ފަޔާޒް ކީއްވެ އަހަރެންނަށް ނުގޮވީ؟” ރިޔާޝާ ހިތްހަމަނުޖެހުނު ނަމަވެސް އޭނާ އާދައިގެ ގޮތަކަށް އަހާލިއެވެ. “އަހަރެން ހީކުރީ ރިޔާއަށް ރޭގައި ރަނގަޅަށް ނުނިދޭނެކަމަށް. އެހެންވެ ނުގޮވީ.” ފަޔާޒް ހިނިތުންވެލަމުން ބުނެލިއެވެ. “ރޭގައި ނުނިދޭނަމަ މިހާއިރު ނިދަން އޮވެވުނީސްތަ؟” ރިޔާޝާގެ އަޑުން މިފަހަރު އޭނާ ނުރުހިފައި ހުރިކަން ފަޔާޒަށް ފާހަގަކުރެވުނެވެ.\nރިޔާޝާއަށް ވާހަކަދެއްކުނީ ރަނގަޅަށް ނޫންކަން އެނގުމުން އޭނާވެސް ދެރަވިއެވެ. އަދި “ސޮރީ” އޭ ބުނެލިއެވެ. “ރޭގައި ކަންތައް ވީގޮތުން އަހަރެން ވަރަށް ދެރަވި. މީ ފަޔާގެ ގެ. އެހެންވީމަ އަސްލު ފަޔާ ސޯފާގައި އޮވެގެން ނުވާނެ. ވަރަށް ބޮޑަށް ސޮރީ.” ރިޔާޝާ ދެރަވެލާފައި ވާހަކަދެއްކިއެވެ. “އަހަރެންނަށް އިނގޭ ފަޔާ ރެއަށް ވަރަށް އުންމީދުކުރާނެކަން. އެކަމަކު އަހަރެން…” “އަހަރެންނަށް އިނގޭ. ރިޔާއަށް އަދި ވަގުތު ބޭނުންވާނެކަން އަހަރެންނަށް އިނގޭ. އެހެންވެ އަހަރެން އެގޮތަށް ކަންތައް ކުރީ. އެއީ އަހަރެން ރިޔާއަށް ވީ ވަޢުދެއް. އަހަރެން ދުވަހަކުވެސް ރިޔާގެ ނުރުހުމުގައި ރިޔާގެ ގަޔަކު އަތެއް ނުލާނަން. ރިޔާ ބޭނުންވި ދުވަހަކުން އަހަރެން ކައިރިއަށް އާދޭ. އަހަރެން އެދުވަހަކަށް އިންތިޒާރު ކުރާނަން.” ފަޔާޒް ރިޔާޝާގެ ވާހަކަ މެދުކަނޑާލަމުން ވާހަކަދެއްކިއެވެ. ފަޔާޒްގެ ވާހަކަތަކުން ރިޔާޝާއަށް ރޮވުނެވެ.\n“ނުރޮއި. އަހަރެންނަށް އިތުބާރުކުރޭ. އަހަރެން ރިޔާ ބޭނުންވާ ގޮތަށް ކަންތައް ކޮށްދޭނަން.” ލޯތްބާއެކު ރިޔާޝާގެ ދެލޮލުން ފޭބި ކަރުނަތައް ފޮހެލައިދެމުން ފަޔާޒް ބުނެލިއެވެ. ރިޔާޝާގެ ލޮލުން އެންމެ ކަރުން ތިއްކެއް ވެއްޓޭތަން ދުށުމަކީވެސް ފަޔާޒަށް ކުޅަދާނަ ކަމަކަށް ނުވިއެވެ. “އެކަމަކު އަހަރެން އެދޭކަމެއް އެބައޮތް.” ފަޔާޒް އެހެން ބުނެލުމުން ރިޔާޝާ އިސްއުފުލާ ބަލާލީ އެއީ ކޮންކަމެއްހޭ އަހާލާފަދަ ގޮތަކަށެވެ. “އަހަރެން ވަރަށް ބޮޑަށް އެދެން ބައްޕަގެ ކުރިމަތީގައި އަހަރެމެން ދެމީހުންގެ ދޭތެރޭގައި މިއޮތް ދުރުކަން ނައްތާލަން. އެހެންނޫނީ ބައްޕަ ވަރަށް ދެރަވާނެ. އަހަރެން ވަރަށް ކިޔައިގެން ބައްޕަ މިކަން ކޮށްދިނީވެސް. އަހަރެން ބޭނުންވީ އަހަރެންވެސް އަދި ރިޔާވެސް އުފަލުގައި ހުންނަން.” ރިޔާޝާ ބޯޖަހާލީ އާނއެކޭ ބުނުމުގެ ގޮތުންނެވެ.\n“ތިމޫނު ދޮވެލާ ހަދައިގެން ހިނގާ ސައިބޯން. ބައްޕަވެސް އެބައިން ސިޓިންގރޫމްގައި.” ފަޔާޒް ރިޔާޝާއަށް ހިނިތުންވެލަމުން އެހެން ބުނެފައި ބޭރަށް ނުކުތެވެ. ކުޑަކޮށް ރީތިވެލައިގެން ރިޔާޝާ ކޮޓަރިން ނުކުތް ގޮތަށް ބަދިގެއަށް މިސްރާބުޖެހިއެވެ. ބަދިގެއަށް ވަތް ވަގުތު ފެނުނު މަންޒަރަކުން އޭނާ ވަރަށް ހައިރާންވެ އެހާމެ ލަދުގަތެވެ. އިމާދުއާއި ފަޔާޒް ބަދިގެ ތެރޭގައި ސައި ހެދުމުގައި އުޅޭތަން ފެނި އޭނާ އަވަސްއަވަހަށް ބަދިގެއަށް ވަނެވެ. “މިއޮއް އައީނު.” ރިޔާޝާ ބަދިގެއަށް ވަތްތަން ފެނުމުން ފަޔާޒް ބުނެލިއެވެ. “ފަޔާޒް އެކިޔަނީ ފުރަތަމަ ދުވަހު ދަރިފުޅަށް އޭނަ ކައްކާ އެއްޗެހީގެ ރަހަ ދައްކާލަން ބޭނުމޯ. އެހެން ކިޔާފަ ނުވެސް ގޮވާ އެއުޅެނީ.” އިމާދު ހިތްހެޔޮކަމާއެކު ބުނެލިއެވެ. ރިޔާޝާއަށް ބޭއިޚްތިޔާރުގައި ހީލެވުނެވެ. “އިށީނދެބަލަ.” ފަޔާޒް އެހެން ބުނެލުމުން ދެފަރާތަށް ބޯ ހޫރުވާލަމުން ރިޔާޝާ ގޮނޑިއެއްގައި އިށީނެވެ.\n“މި މަސްހުނި ވަރަށް މީރުވާނެ އިނގޭ. އަދި އަހަރެން ހެދީމަ ވަކިން މީރުވާނެ.” ފަޔާޒް އޭނާ ހެދި މަސްހުނި ތަށި ގެނެސް ބަހައްޓަމުން ބުނެލިއެވެ. އަދި ފިހެފައި ހުރި ރޮށިތަށިވެސް ގެނެސްދިނެވެ. ރިޔާޝާ ހައިރާންވެފައި ބަލަހައްޓައިގެން އިނީ ރޮށިތައްވެސް ދަމާލާފައި ހުރިލެއް ވަށްކަމުންނެވެ. ފިހެލާފައި ހުރިލެއް ރީތިކަމުން ހީވަނީ ރެސްޓޯރެންޓެއްގައި މަސައްކަތްކުރާ ކައްކާއެއް ފިހެފައިހުރި ރޮށިތަކެއް ހެންނެވެ. “މީ ހަމަ ފަޔާތަ ހަދާފަ؟ ރޮށި ފިހެފަވެސް ހަމަ ފަޔާތަ؟” މަސްހުނިކޮޅެއް ރަހަ ބަލާލަމުން ރިޔާޝާ ބުނެލިއެވެ. “ހޫމް. ކިހިނެއްވީ؟ ކަމުނުދަނީތަ؟” ފަޔާޒް އަހާލިއެވެ. “ނޫނޭ. ވަރަށް މީރު. އަހަރެން އަދި ދުވަހަކުވެސް މިހާ މީރު މަސްހުންޏެއް ނުކަން. މިހިރަ ރޮށިތަކެއްވެސް. ހާދަ ރީއްޗޭ ފިހެލާ ހަދާފަ ހުރިލެއް.” ރިޔާޝާ އެހެން ބުނެލުމުން ފަޔާޒް ވަރަށް އުފާވިއެވެ.\n“ފަޔާޒް ވަރަށް މީރުކޮށް ކައްކާނެ. އޭނަ ބޭރުގައި ކިޔަވަން ހުރިއިރު އޭނަ މަންމައަށްވުރެ ގިނައިން އޭނަ ކައްކާނީވެސް. އޭނަ މަންމަ ވަރަށް ހިތްހަމަވެސް ނުޖެހޭނެ. ދޯ ދަރިފުޅާ؟” އިމާދު ފަޔާޒަށް ދޯ ދިނެވެ. “އާނ. އެއީ ވަރަށް މަޖާކަމެއް. މަންމަ ހުންނާނެ ދޯ އަނގަ ތަޅުވާލަ ތަޅުވާލާ. ބުނާނެ ފަޔާޒް ދާށޭ ރެސްޓޯރެންޓަކަށް ކައްކާއެއްގެ ވަޒީފާއަށް. އެހެން ވަޒީފާއެއް ހޯދަން އުޅޭނެކަމެއްވެސް ނެތޭ. އެކަމު އަހަރެން ބިޒިނަސްއަށް ޝަޢުޤުވެރިވަނީ. އެހެންވެ ދެން. އެކަމު ވަރަށް ކައްކާ ހިތްވެސްވޭ.” ފަޔާޒްގެ ވާހަކައިން ރިޔާޝާއަށް ހެވުނެވެ. ފަޔާޒްގެ އެ ސަކަ މިޒާޖުގެ ސަބަބުން ރިޔާޝާ އަނެއްކާވެސް ހަނދާންވީ އަޔާޒްގެ މަތިންނެވެ. މިދެމީހުންގެ ސިފައާއި އެއްވަރަށް މިޒާޖުވެސް އެއްގޮތޭ ރިޔާޝާގެ ހިތަށް އެރިއެވެ.\nސައި ބޮއިގެން ނުކުތް ގޮތަށް ފަޔާޒް ނުކުތީ ބޭރަށެވެ. ރިޔާޝާ ތަށިތައް ދޮވެ މޭޒުމަތި ރީތިކޮށްލާފައި ނުކުތްއިރު ފަޔާޒް ފެންނާކަށް ނެތެވެ. އެހެންކަމުން އޭނާ ސޯފާގައި އިށީނދެލީ ފޫހިވެގެންނެވެ. ޓީވީ ހުޅުވާލީ ކަމުދާ އެއްޗެއް އާދޭތޯއެވެ. ފަހަރަކު ޗެނަލްއެއް ބަދަލުކުރަމުން ދިޔައީ ކަމުދާ ޕްރޮގްރާމެއް ނާންނާތީއެވެ. ޓީވީއެމްއަށް ލީއިރު ހުރީ ދިވެހި ލަވަ ޕްރޮގްރާމެއް އައިސްފައެވެ. ނަމަވެސް އެޕްރޮގްރާމްވެސް ބަލާ ހިތެއް ނުވިއެވެ. އެހެންކަމުން ޓީވީ ނިއްވާލާފައި ގޮސް އޭނާ ގެންގުޅޭ ވާހަކަފޮތެއް ހިފައިގެން އައިސް ކިޔަން ފެށިއެވެ. ނަމަވެސް އޭނާގެ ޝަޢުޤުވެރިކަން އެފޮތަށްވެސް ދެވޭ ގޮތެއް ނުވިއެވެ. އޭނާ ގޮސް ކޮޓަރިއަށް ވަދެ އެނދުގައި އޮށޯވެލިއެވެ. އެހެން އޮއްވާ އޭނާއަށް ނިދުނީއެވެ.\n“ރިޔާ! ރިޔާ!” ފަޔާޒް ރިޔާޝާގެ ފައިގައި ކޮއްޓާޅާފައި ދެފަހަރަކު ގޮވާލުމުން ރިޔާޝާއަށް ހޭލެވުނެވެ. އަވަސްއަވަހަށް ތެދުވެ އިށީނދެލީ ބިރެއް ފެނިގެން އުޅޭހެންނެވެ. “ގަޑިން ކިހާއިރެއް؟” ރިޔާޝާ ކުއްލިއަކަށް އެހިއެވެ. “ބާރަ ޖަހަނީ.” ފަޔާޒް އެހެން ބުނުމާއެކު ރިޔާޝާ ކުއްލިއަކަށް ތެދުވިއެވެ. “ރިޔާ ބަލީތަ؟” ރިޔާޝާ މިއަދު މާވަރަކަށް ނިދާތީ ފަޔާޒް އަހާލިއެވެ. “ނޫން. ބައްޔެއް ނޫން. ކިހިނެއްވީ؟” ރިޔާޝާ ހައިރާންވެފައި އަހާލިއެވެ. “މިއަދު މާވަރަކަށް ނިދާތީ. ބައްޕަ ބުނި ރިޔާމެން ގެއަށް ގޮސް އުޅޭއިރުވެސް އަބަދުވެސް ކޮންމެވެސް މަސައްކަތެއް ކުރަން އުޅެނިކޮށޭ ފެންނާނީ. އެހެންވެ މިހެން މިއެހީ.” ފަޔާޒް ވީގޮތް އޮޅުންފިލުވައިދިނެވެ. “ނޭނގެ. މިއަދު ހަމަ ނިދި އަންނަނީ. އެކަމު ރޭގައި އެންމެ ގިނައިރުވެސް ނިދުނީ. ދެން ނޭނގެ މިއަދު މިހާ ނިދި އަންނަނީ ކީއްވެކަމެއް.” ރިޔާޝާވެސް ބުންޏެވެ.\n“ކޮން އެއްޗެއް މެންދުރަށް ކައްކާނީ؟” ރިޔާޝާ އަހާލިއެވެ. “މިއަދު މެންދުރަށް ކައްކާނެކަމެއް ނެތް. އަހަރެން މިއުޅެނީ ކައްކާފައި.” ފަޔާޒް އެހެން ބުނުމުން ރިޔާޝާއަށް ދެއުކުޅުގައި އަތް ވިއްދާލެވުނެވެ. މީ އަޖައިބެއް ކަހަލަ ފިރިހެނެކެވެ. އަހަރެން މަސައްކަތެއް ކޮށްފާނެތީ ކަންބޮޑުވަނީ ހެއްޔެވެ؟ ނޫނީ މީނާ މިއުޅެނީ އަހަރެންވަރުގެ ނުބައި މީހަކު ނެތްކަމަށް ހަދަންވެގެން ހެއްޔެވެ؟ “ދެން އެކަމަކު ފަޔާޒް. އަހަރެން ހިތްހަމައެއް ނުޖެހޭ ފަޔާޒް ކައްކާކަށް. އަހަރެންނަށް ވަރަށް އެހެން ކަހަލަ ގޮތަކަށް ހީވަނީ ފަޔާޒް ކެއްކީމަ. އަހަރެންނަށް ހީވަނީ އަހަރެންނަށް ނުވާނެއޭ ބުނަން އުޅޭހެން.” ރިޔާޝާ ހިތްހަމަނުޖެހުނުވަރުން ނުބުނަން އުޅުނު އެއްޗެހިވެސް ބުނެވިއްޖެއެވެ.\n“ސޮރީ! ރިޔާ ބުނެފިއްޔާ ދެން އަހަރެން ކައްކާކަށް ނުވަންނާނަން. އެންމެ ރަނގަޅެއްނު. އެކަމު އަހަރެން ކައްކާލަން ވަނީ އެއްވެސް މީހެއް ލައްވާ ރިޔާއަށް ދެރަ ބަހެއް ބުނުވާކަށް ނޫން. އަދި ރިޔާއަށް ނުވާނެތީއެއްވެސް ނޫން. ރިޔާ މާ ވަރުބަލިހެން ހީވާތީ ފަސޭހައަކަށް ކައްކާލަދިނީ. އެހެންނޫނަސް ފިރިމީހާ އަނބިމީހާއަށް ބައެއްފަހަރު ކައްކާލަދިނުން އެއީ މައްސަލައެއް ނޫނެއްނު.” ފަޔާޒް ދެރަވެލާފައި ބުނެލިއެވެ. “ދެން އެންމެ ރަނގަޅޭ. އެކަން އެނިމުނީނު.” ފަޔާޒް ދެރަވެފައި ހުރުމުން ރިޔާޝާ ހިނިތުންވެލަމުން ބުނެލިއެވެ. “އަދިވެސް ހިތްހަމަނުޖެހިފަތަ؟” ފަޔާޒް އެހެން ބުނެލުމުން ރިޔާޝާ އަވަހަށް ނޫނެކޭ ބުނެލިއެވެ.\n“ދަރިފުޅާ! ދަރިފުޅާ ޝިފާން! ކަލީމް އެބަހުރި ހޯދަން އައިސް.” ޚާލިދާ ޝިފާންގެ ކޮޓަރި ދޮރުގައި ޓަކި ޖަހާލަމުން ގޮވާލިއެވެ. “އޯއި މަންމާ. ކަލީމް ކައިރީ ބުނޭ ވަދެ އިށީންނާށޭ. އަހަރެން އެބަ އާދެޔޭ.” ޝިފާން ކޮޓަރި ތެރެއިން ގޮވާލި އަޑު އިވުނެވެ. “ކޮބާ މަންމަމެން ގަދަތަ؟” ޚާލިދާ އައިސް ސޯފާގައި އިށީންނަމުން އަހާލިއެވެ. “އާނ. އިރާދަކުރެއްވީތީ ވަރަށް ބަރާބަރު.” ކަލީމް ހިނިތުންވެލަމުން ޖަވާބުދިނެވެ. “ކޮބާ އަންހެނުން؟” “އަންހެނުންވީ އޭނަ މަންމަ ބަލިވެގެން އެރަށުގައި.” ކަލީމްވެސް އިނީ ޚާލިދާއާއި ދިމާނުވާތާ ގިނަ ދުވަސްވުމުން ވާހަކަދައްކާލާ ހިތްވެފައެވެ.\n“އަދިވެސް ނާންނަނީތަ؟ ކިހިނެކޯ މަންމައަށް ވަނީ؟” ޚާލިދާ ވަރަށް ކަންބޮޑުވެފައި އަހާލިއެވެ. “ނޭނގެ ވާގޮތެއް. ހަމަ ބޯ އަނބުރާފައި ހޮޑު ލެވެނީ. އެކޮޅުން ޑޮކްޓަރަށް ދައްކައިފި ކިތަންމެ ވަރަކަށްވެސް. އެކަމު ހަމަ ނޭނގެ ވާގޮތެއް. އެހެންވެ މިކޮޅަށް އަންނާށޭވެސް ބުނެފިން ކިތަންމެ ފަހަރަކު. އެކަމު ހަމަ އަންނަ ޚިޔާލެއް ނުކުރި. ރަށް ދޫކޮށްލާފައި ނާންނަންވެގެން. ދައްތާ ބުނާކަށް ވަރެއްގެ މައިދައިތައެއް އެއީ.” ކަލީމް ބުނެލި ގޮތުން ޚާލިދާ ގާތަށްވެސް ހިނިއައެވެ. “ކީއްކުރާނީ ދޯ. ތަފާތު މީހުން އުޅޭނެ ވިއްޔަ ދޯ؟ އެކަމަކު ބަލިވީމަ ދެން ކޮންމެވެސް ވަރަކަށް ގޮތްދޫކުރަން ވާނެތާ ދޯ؟” ޚާލިދާ އެހެން ބުނެލި ވަގުތު ޝިފާން ކޮޓަރިން ނުކުމެގެން އަންނަތަން ފެނުނެވެ. އެހެންކަމުން ޚާލިދާ މިސްރާބުޖެހީ ބަދިގެއާއި ދިމާއަށެވެ.\n“ސާބަސް! އަންހެނަކު ތަނަކަށް ދާން ތައްޔާރުވުމަށްވުރެ ކަލޭގެ ކަންތައް ބޮޑޭ ދޯ؟ މިހާރު ކޮންއިރެއް މަ އައިސް އިންނަތާ؟” ކަލީމް ދިމާކޮށްލިއެވެ. ހިނިގަނޑެއް ޖަހާލާފައި ޝިފާން ބޭރަށް ނިކުންނަން ހިނގައިގަތުމުން ކަލީމްވެސް ހިނގައިގަތެވެ. “މަ ވަރަށް ހާޑްވެގެން ފާޚާނާއަށް ވަންނަނިކޮށޭ ކަލޭ ތިއައީ.” ޝިފާން ބުނެލިއެވެ. “އެހެންވީމައޭ މަމިބުނަނީ އަވަހަށް މީހަކާ އިންނާށޭ. އޭރަކުން ތިހާ ވަރަށް ހާޑްވެގެން އުޅޭކަށް ނުޖެހޭނެޔޭ.” ކަލީމް އެހެން ބުނުމުން ޝިފާން ކަލީމްގެ ކޮނޑުގައި ބޮނޑިއެއް އަޅާލިއެވެ. “ސާބަހޭ. އެކަހަލަ ކަމެއް ނޫން. މީނަ ނުނަގާނެ ދުވަހަކުވެސް ރަނގަޅު ގޮތަކަށް މާނައެއް.” ޝިފާން އެހެން ބުނުމުން ކަލީމް ހިނިގަނޑެއް ޖަހާލިއެވެ.\n“އޭތް ތިއެއްނޫނޭ. އެވީ ވަގުތުކޮޅު ތެރޭ މަންމަ ވާހަކަ އަޅުވާލީ ދޯ؟” ޝިފާން މަޢުޟޫ ބަދަލުކޮށްލިއެވެ. “އާނ. ދެން އިނގެއެއްނު އެމީހުންގެ ގޮތް. ބީބީސީއަށް އެންމެ ތަންފުކެއްވެސް ދުލެއް ނުކުރާނެ. ހެހެހެ.” ކަލީމްގެ ހުނުމުގައި ޝިފާންވެސް ބައިވެރިވިއެވެ. “ދެން ވަރަށް ދުވަސްވެސް ވެއްޖެތާ ނާދެވޭތާވެސް. އެހެންވީމަ ވާގޮތް. މައިދައިތަގެ ވާހަކަ ވަރަށް އެހި. ދެން އަންހެނުންގެ ވާހަކަވެސް.” ކަލީމް ބުނެލިއެވެ. “އާނ. ތިހެން ބުނީމައޭ މި ހަނދާންވީ. އޭނަ އަތުގައި ވާނެޔޯ ރީމާގެ ކޮންމެވެސް ވާހަކަ ފޮތެއް. އޭނަ އެފޮތް ހޯދަދީބަލާށޭ އެބަ ބުނޭ.” ޝިފާން ކުއްލިއަކަށް ހަނދާންވެގެން ބުނެލިއެވެ. “އާނ. އެނދުގެ ހެޑްބޯޑް މަތީ އެބައޮތް ކޮންމެވެސް ލޯތްބެކޭ ކިޔާ ފޮތެއް. ކޮންމެވެސް އިރަކުން ހިނގާ އިނގޭ.” ކަލީމް ސައިކަލަށް އަރަމުން ބުނެލިއެވެ.\nއިމާދު ތައްޔާރުވަމުން ދިޔައީ ފަޔާޒާއި ރިޔާޝާގެ ހަނީމޫން ކަންތައް ހަމަޖެއްސުމަށެވެ. ފަޔާޒް ނިންމާފައިވަނީ ހަނީމޫން ދަތުރު ނިންމާފައި ރާއްޖެ ނައިސް އިންޑިޔާއަށް ދިއުމަށެވެ. އޭނާގެ ދިރިއުޅުން ހަމަޖެއްސިފައިވަނީ އިންޑިޔާގައެވެ. އޭނާ ރާއްޖެ އައިސް އެހުރީ ޗުއްޓީއެއް ނަގައިގެން ހަމައެކަނި ކައިވެންޏަށެވެ. އޭނާ ކައިވެންޏަށް ރާއްޖެ އައިއިރުވެސް އޭނާގެ މަންމަ އަންނާކަށް އެއްބަހެއްނުވިއެވެ. އޭނާގެ މަންމަ ރަތީބާއަށް ރާއްޖެއަކީ މާ ފޫހި ތަނަކީއެވެ. އޭނާއަށް ކަމުދަނީ އިންޑިޔާގެ ސަޤާފަތެވެ. އޭނާ އުޅެނީވެސް އާންމުކޮށް ދިވެހިން އުޅޭ ސަރަހައްދެއްގައެއްވެސް ނޫނެވެ. ހެދުން އަޅަނީވެސް އިންޑިޔާ މީހުން އަޅާ ގޮތަށެވެ.\nހަފްތާއެއް ވީތަނާ ރިޔާޝާ ގޮވައިގެން ފަޔާޒް ހަނީމޫނަށް ފުރީ އެމެރިކާއަށެވެ. ހަނީމޫންގައި ދެހަފްތާ ހޭދަކުރިއިރު ދެމީހުންގެ ގުޅުން ކުރިއަށްވުރެ ރަނގަޅުވެފައިވެއެވެ. އަނބިފިރިކަމުގެ ގުޅުމެއް ނެތަސް މިހާރު އެއީ ދެއެކުވެރިންނެވެ. ދެމީހުން ވާހަކަދައްކާ ސަމާސާކޮށް ހަދައެވެ. ހަނީމޫން ދަތުރު ނިންމާފައި އެމީހުން އިންޑިޔާއަށް ދިޔައީ ރަތީބާ ގާތުގައި ނުވެސް ބުނެއެވެ. ބެލް ޖަހާލިއިރަށް ދޮރު ހުޅުވާލީ މަސައްކަތު މީހެކެވެ. ކާކުކަން ނުބުނެ މަންމައަށް ގޮވާލަދޭން ބުނުމުން އެމީހާވެސް ދެބަހެއްނެތި ފަޔާޒް އެދުނު ފަދައިން ކަންތައް ކޮށްދިނެވެ. ރަތީބާ އައިއިރު ފަޔާޒްމެން ތިބީ ދޮރުގެ ފާރާއި ނިވާވެގެންނެވެ. “ކޮބައިތަ ތިބުނާ މީހަކު؟ ނެތެއްނު. މީ އަޖައިބެއް ކަހަލަ ބައެއް. ނުފެނުނަސް ފެނުނުކަމަށް ހަދާނެ.” ރަތީބާ ކުދިކިޔަމުން އައިސް ދޮރާއި ހަމަވިތަނާ ފަޔާޒް އޭނާ ސިއްސުވާލިއެވެ.\n“ދަރިފުޅު ދޯ؟ މަންމަ ކިރިޔާއޭ ބިރުން ހަލާކުނުވީ. ދެންވެސް ތިކަހަލަ ކަންތައް ނުކުރާތި.” މޭގައި އަތް އަޅާލައިގެން ހުރެ ރަތީބާ ބުނެލިއެވެ. “ހެހެހެ. މަގޭ ލޯބި މަންމާ! މަގޭ ސަޕްރައިޒް ކިހިނެއް؟” ރަތީބާގެ ގައިގައި ބައްދާލަމުން ފަޔާޒް އަހާލިއެވެ. “ވަރަށް ކަމުދޭ. ވަރަށް ރަނގަޅު. އެކަމަކު ކިރިޔާއެއްނު ހިތް ނުހުއްޓުނީ.” ރަތީބާ އޭނާގެ ލޯބިވާ ދަރިފުޅުގެ އަތުގައި ޖަހާލަމުން ބުނެލިއެވެ. “ކޮބައިތަ މަގޭ ފުރަތަމަ ޅީދަރި؟” ރަތީބާއަކަށް އޭރަކު އަދި ފަޔާޒްގެ ފަހަތުގައި ހުރި ރިޔާޝާއެއް ނުފެނެއެވެ. ފަޔާޒް މަޑުމަޑުން އެއްފަރާތްވެލިއެވެ.\n“ސުބްޙާނަﷲ!” ރަތީބާއަށް ބޭއިޚްތިޔާރުގައި ބުނެވުނެވެ. “އާދޭ އެތެރެއަށް.” އެހެން ބުނެފައި ރިޔާޝާގެ އަތުގައި ހިފައިގެން ގޮސް ސޯފާގައި ބޭންދިއެވެ. “ކޮން ނަމެއްތަ ކިޔަނީ؟” ނަން އެނގި ހުރެވެސް ރަތީބާ އަހާލިއެވެ. ފަޔާޒް ވަނީ އޭނާއަށް ހުރިހާ އެއްޗެއްވެސް ކިޔައިދީފައެވެ. އެހުރިހާ ކަމެއް ކުރިއިރުވެސް ފޮޓޯއެއް ނުދެއްކިއެވެ. “ރިޔާޝާ!” ރިޔާޝާ މަޑުމަޑުން ބުނެލިއެވެ. “މާޝާﷲ! ސިފަޔާއި އެއްވަރަށް ނަންވެސް އެހާ ރީތި. އަހަރެން އަބަދުވެސް ބޭނުންވީ ތިކަހަލަ ސާދާ އަންހެންކުއްޖެއް. މާތް ﷲގެ އިރާދަފުޅުން އަހަރެންނަށް އެދުވަސް ދައްކަވައިފި.” ރަތީބާ ހިތްހެޔޮކަމާއެކު ވާހަކަދެއްކިއެވެ.\nޝިފާން ކަލީމްއާއެކު އެއާޕޯޓަށް ދިޔައީ ކަލީމްގެ އަންހެނުން މުޢީނާ އޭނާގެ މަންމަ ގޮވައިގެން އަންނާތީއެވެ. “ކަލީމް! އަހަރެން އެބަ އަންނަން ފެންފުޅިއެއް ގަނެގެން. ވަރަށް ފެންބޮވާ އެބަ.” ޝިފާން އެހެން ބުނުމުން ކަލީމް އެންމެ ރަނގަޅޭ ބުނެލިއެވެ. އަދި އަވަހަށް އައުމަށްވެސް އެދުނެވެ. ޝިފާން ދިޔަތާ އިރުކޮޅެއްވެސް އަންނަ މީހުންގެ ގޭޓުން މީހުންތައް ނުކުންނަން ފަށައިފިއެވެ. ކަލީމް ހުރީ ފޯނަށް ނަޒަރު ހުއްޓާލައިގެންނެވެ. މުޢީނާ ފްލައިޓް ޖެއްސުމުން އޭނާއަށް ގުޅާނެކަމަށް ބުނެފައި އޮތުމުންނެވެ. ކަލީމް ފޯނަށް ގެއްލިފައި ހުއްޓާ ޝިފާން އައިސް އޭނާގެ ކޮނޑުގައި ޖަހާލުމުން ސިހުނު ވަގުތު ފޯނު އަތުން ދޫވިއެވެ.\nފޯނު ވެއްޓުނު ގޮތުން ޖެހިގައި ފޯނުގެ މަތިގަނޑާއި ބެޓެރި ފޯނާއި ވަކިވިއެވެ. “ކިހިނެއް ތިހެދީ؟ ހާދަ ވަރަކަށޭ ތި ސިހުނީ؟” ކަލީމް ގުދުވެ މަތިގަނޑާއި ބެޓެރި ނަގާ ފޯނު ރާވާލިއެވެ. އަދި އަވަސްއަވަހަށް ފޯނު ހުޅުވާލިއެވެ. “ކޮބާ އަދިވެސް ނުގުޅާތަ؟” ޝިފާން އަހާލިއެވެ. “ހޫމް. އަދި ނުގުޅާ.” ކަލީމް އާދައިގެ ގޮތަކަށް ބުނެލިއެވެ. “ހިނގާބަލަ ކުޑަކޮށް އެތެރެއަށް ވަދެލަން. ވެދާނެ ގުޅަން ހަނދާން ނެތުނީކަމަށްވެސް.” ޝިފާން އެހެން ބުނުމުން ކަލީމްވެސް އެކަމާ އެއްބަސްވަމުން އެތެރެއަށް ހިނގައިގަތެވެ. ދޮރާއި ހަމައަށް ދެވުނުތަނާ ޝިފާން ލައިގަތީ އެތެރެއިން ނުކުތް މީހެއްގެ ގައިގައެވެ. ޝިފާންއަށް އަވަސްއަވަހަށް އެމީހާއަށް ބަލާލެވުނެވެ.\nvarah reethi. kon irakun 17 vana bai post kurany.\nޝުކުރިއްޔާ! އިރާދަކުރެއްވިއްޔާ މާދަމާ 17ވަނަ ބައި ގެނެސްދޭނަން\nWow …v salhi…mihaaru kiyaahi veje…ameenaa ge kibain riyaa salaamy veema….i think den mithanun kaneyge ayaa yaa riyaa dimaavaanii…ingidaane thaa vaagothe…koniraken 17th vana bai up kodeyni….\nIf u guys dnt read mi site ga in mansha vaahaka plex read…and kandhufen vaahaka too…v reethi2vaahaka eii..i really like manska vaahaka…\nއާނ… ވަރަށް ރީތި ދެވާހަކަ އެއީ\nV reethi vaahakaeh dhenkonirakuntha mivaahaka up kuranee\nAlhey konirakun next part. Thankolheh dhigu kon genesdhechry next part. Vaahaka v reethi\nV furihama… next part othy on irakun…<3\nއިރާދަކުރެއްވިއްޔާ މާދަމާ ހެނދުނު 17ވަނަ ބައި ގެނެސްދޭނަން\nkonirakuntha 17 vanbai genesdhenee vv reethi\nAlhey haadha reehchey mivaahaka. Kon irakuntha 17th part up kolladheyny? I’m waiting\nSaandy leenah Kameh kohdhenya buneba 17 vana bai up kuraane ireh please! Mihaaru ves ebai kiyaahithun miiny.\nޝުކުރިއްޔާ! އިރާދަކުރެއްވިއްޔާ މާދަމާ ހެނދުނު 17ވަނަ ބައި ގެނެސްދޭނަން\nހައްގަކަށް ތީ މަގޭވުން ނިކަން ބޭނުމޭ 9..\nބުނާށެ ލޯބި ނުވަނީހޭ 06\nހިތާމަ އެހެނިހެން ލޯބި September 20, 2018\nފުން ލޯބި (34)\nވާށޭ މަށާ އެކީ-18\nހިތާމަ އެހެނިހެން ލޯބި June 22, 2020\nޝުދޫ…. (3) ވަނަ ބައި


Awareness Camp "Life Jacket, Wear It" Ifthithaahu Koffi އެވެއާނެސް ކޭމްޕް “ލައިފް ޖެކެޓް، ވެއަރ އިޓް” އިފްތިތާހުކޮށްފި – Huvadhoo News Awareness Camp "Life Jacket, Wear It" Ifthithaahu Koffi Huvadhoo News\nއެވެއާނެސް ކޭމްޕް “ލައިފް ޖެކެޓް، ވެއަރ އިޓް” އިފްތިތާހުކޮށްފި\nރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު މެރިން އެކްސްޕޯއަށް ޒިޔާރަތް ކުރެއްވުން\nނެޝަނަލް ބޯޓިންގ އެސޯސިއޭޝަން އޮފް މޯލްޑިވްސް (އެންބީއޭއެމް)އިން އިސްނަގައިގެން ފަށާފައިވާ އެވެއަނެސް ކެމްޕެއިން ކަމަށްވާ “ލައިފް ޖެކެޓް، ވެއަރ އިޓް” އިފްތިތާހުކޮށްފިއެވެ.\nހުޅުމާލޭ ސެންޓްރަލް ޕާކުގައި ކުރިޔަށް ގެންދާ މެރިން އެކްސްޕޯ 2021 އަށް ކުރެއްވި ޒިޔާރަތުގައި މި ކޭމްޕް އިފްތިތާހުކޮށްދެއްވީ ރާއްޖޭގެ ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހުއެވެ.\nމިކޭމްޕުގެ މައިގަޑު މަޤްސަދަކީ ކަނޑުމަތީގެ ހާދިސާތަކަށް މީހުން ސަމާލުކުރުވައި ރައްކާތެރިކުރުވުމެވެ. ކަނޑުދަތުރުފަތުރު ކުރާއިރު ލައިފްޖެކެޓަކީ ކިހާ މުހިންމު އެއްޗެއްކަން މީހުންނަށް އަންގައިދިނުމެވެ. މީގެ އިތުރުން ކަނޑުމަތީ ހާދިސާއެއް ދިމާވާއިރު ލައިފްޖެކެޓް ނެތް ހާލަތެއްގައި އަމަލުކުރާނެ ގޮތް އަންގާ މީހުން ހޭލުންތެރިކުރުވުން ކަމަށް އެންބީއޭއެމްއިން ބުނެއެވެ.\nއެންބީއޭއެމުން ބުނާގޮތުގައި މިފަދަ ކޭމްޕްތައް މުޅިރާއްޖޭގެ ބޯޓިން ސެކްޓަރަށްވެސް މުހިންމު ކަމަށާއި މިފަދަ ކަންތައްތަކަށް މީހުން ހޭލުންތެރިކުރުވުމަކީ ވަރަށް މުހިންމު ކަމެއް ކަމަށެވެ. އަދި މިދުވަސްވަރަކީ ކަނޑުމަތީގެ ހާދިސާތައް ގިނަ ދުވަސްވަރަކަށްވާތީ ލައިފްޖެކެޓްގެ މުހިންމުކަން ކަނޑުދަތުރުކުރާ މީހުންނަށް އަންގައިދިނުމުގެ ގޮތުން ފަށާފައިވާ ކޭމްޕެއް ކަމަށެވެ.\nއެންބީއޭއެމުން ބޭއްވި މެރިން އެކްސްޕޯގައި ރާއްޖޭގެ މެރިން އިންޑަސްޓްރީގެ ގިނަ ބާވަތްތަކެއް ދައްކާލާފައިވާއިރު، މެރިން ދާއިރާއާއި ގުޅުންހުރި މުދަލާއި ފޯރުކޮށްދޭ ޚިދުމަތްތަކުގެ މައުލޫމާތުވެސް ދާއިރާގެ ބައިވެރިންނާއި ވަނީ ހިއްސާކޮށްފައެވެ.


vnews - Immunity shot: Aamu balithakah faseyha halleh\nއިމިއުނިޓީ ޝޮޓް: އާންމު ބަލިތަކަށް ފަސޭހަ ހައްލެއް\nއަޅުގަނޑުމެންގެ ތެރެއިން ގިނަ ބަޔަކީ ދުވާލު ވަރަށް ބުރަކޮށް މަސައްކަތް ކުރާ ބައެކެވެ. ބައެއް މީހުން ދެ ވަޒީފާވެސް އަދާކުރާތަން ފެނެ އެވެ. ބުރަކޮށް މަސައްކަތް ކުރުމަކީ ސްޓްރެސް ބޮޑުވެ، ހަށިގަނޑަށް އޭގެ ނޭދެވޭ އަސަރުތަކެއް ކުރާ ކަމެކެވެ.\nސްޓްރެސް ބޮޑުވެއްޖެ ނަމަ ހަށިގަނޑަށް ކުރިމަތިވާ ބައެއް މައްސަލަތަކުގެ ތެރޭގައި ރޯގާ ޖެހުމާއި ހުންއައުން ފަދަ އާންމު ކުދި ބަލިތައް ހިމެނެ އެވެ. ހަށިގަނޑަށް ބޭނުންވާ މިންވަރަށް އަރާމު ނުލިބޭތީ އެވެ. ރޯގާ ޖެހުމާއި ހުން އައުން ފަދަ ކަންތައްތަކުން ސަލާމަތްވުމަކީ، އަދި ރައްކާތެރިކަންމަތީ ހުރުމަކީ އުނދަގޫ ކަމެއް ނޫނެވެ.\nފެޝަންގެ ދުނިޔޭގައި މަޝްހޫރު ފަރާތެއް ކަމަށްވާ ލޯނާ ޖޭން ކްލާކްސަން ބުނާ ގޮތުގައި، އާންމުކޮށް ޖެހޭ ކުދި ބަލިތައް ކަމަށްވާ ރޯގާ އަދި ހުމުން ރައްކާތެރިވުމަށް އޮތް އެންމެ ރަނގަޅު ހައްލަކީ ތަރުކާރީއާއި މޭވާ ބޭނުންކުރުން އިތުރު ކުރުމެވެ.\nމިފަދަ ކަންތައްތައް ހައްލުކުރުމަށް އޭނާ ބޭނުންކުރަނީ ތަރުކާރީއާއި މޭވާ ބޭނުންކޮށްގެން ތައްޔާރުކުރާ 'ޝޮޓްސް' ނުވަތަ ކުޑަ ބުއިމެކެވެ. މިސާލަކަށް، އޮރެންޖް، ރީނދޫ އަދި އިނގުރު ބޭނުންކޮށްގެން ތައްޔާރުކުރާ ބުއިމަކުން ހަށިގަނޑަށް ބޭނުންވާ މިންވަރަށް ވިޓަމިން ސީ އަދި އެންޓިއޮކްސިޑެންޓްސް ފޯރުކޮށްދެ އެވެ.\nހުމާއި ރޯގާއިން ސަލާމަތް ވުމުގެ އިތުރުން މި ބުއިމުގެ ސަބަބުން ކަރުތެރެ ސާފުވެ، ބޭރަށް ހިންގުން ފަދަ ކަންތައްތަކުންވެސް ދުރުކޮށްދެ އެވެ. މީގެ އިތުރުން ހަށިގަނޑުގައި ހަކަތަ އިތުރު ކޮށްދެ އެވެ. އިނގުރާއި ރީނދުލަކީ ކެންސަރު ބަލިން ރައްކާތެރިވުމަށްވެސް ވަރަށް މުހިއްމު މާއްދާތަކެއް އެކުލެވޭ އެއްޗެކެވެ.\nލޯނާގެ އުފެއްދުން: އިމިއުނިޓީ ޓޮނިކް\nބައި ތަށި އޮރެންޖް (ފެލާފައި)\nބައި އިންޗި އިނގުރު (ގާނާފައި)\nދެ މޭޒުމަތީ ސަމްސާ 'މަނޫކާ' މާމުއި (ނުވަތަ އާދައިގެ މާމުއި)\nބައި އިންޗި ރީނދޫ (ގާނާފައި)\nމިހުރިހާ އެއްޗެއް އެއްކޮށްލުމަށްފަހު ތައްޓެއްގައި ގިރާލާށެވެ.\nމަނޫކާ މާމުޔަކީ ނިއުޒިލެންޑާއި އޮސްޓްރޭލިއާގައި ހެދޭ ގަހެއް ކަމަށްވާ މަނޫކާ ގަހުގެ މައު ބޭނުންކޮށްގެން ތައްޔާރު ކުރާ މާމުޔެކެވެ. މިއީ އެހެން މާމުޔާ އަޅާކިޔާއިރު އެންޓި ބެކްޓީރިއަލް ބާރުތައް ގިނަ މާމުޔެކެވެ. މި ބާވަތުގެ މާމުއި ލިބެން ނެތް ހާލަތެއްގައި އެހެން ބްރޭންޑެއްގެ މާމުއިވެސް މި ބުއިން ތައްޔާރު ކުރުމަށް ބޭނުންކުރެވިދާނެ އެވެ.


Raajje Hulhuvaalumun Bali Jehey Meehun Ithuruvaane, Ekamaku Ves Kaan Boane Gotheh Hoadhan Jehey: Gafoor - Vaguthu\nކޮވިޑް-19: އަދަދުތައް މަދު ނުވޭ، ކަންބޮޑުވުން އިތުރު ވަނީ -7މިނެޓް ކުރިން\nރާއްޖެ ހުޅުވާލުމުން ބަލިޖެހޭ މީހުން އިތުރުވާނެ، އެކަމަކުވެސް ކާން ބޯނެ ގޮތެއް ހޯދަންޖެހޭ: ގަފޫރު\nރާއްޖެ ހުޅުވާލީމަ ކޮވިޑް-19 ޖެހޭ މީހުން އިތުރުވާނެ ކަމަށާއި އެހެންނަމަވެސް ކަންކަން ކުރާނެ ރަނގަޅު ގޮތްތައް ހޯދައިގެންވިއަސް ރާއްޖެ ހުޅުވާލައިގެން ކާން ބޯނެ ގޮތެއް ހޯދަން އެބަޖެހޭ ކަމަށް ރައްޔިތުންގެ މަޖިލީހުގެ ހަނިމާދޫ ދާއިރާގެ މެމްބަރު އަބްދުލް ޤައްފޫރު މޫސާ (ގަޕޯ) ވިދާޅުވެއްޖެއެވެ.\nމަޖިލީހުގައި ވާހަަކަދައްކަވަމުން ގަޕޯ ވިދާޅުވީ ރާއްޖޭގެ ބޯޑަރުތައް ހުޅުވާލުމަކީ ނުރައްކާ އޮތް ކަމަކަށްވީ ނަމަވެސް އެ ނުރައްކަލާއި ކުރިމަތިލާން ޖެހޭ ކަމަށެވެ. އަދި އެ ވާހަކަ ނުދައްކާ ވިޔަފާރިވެރިން ތިއްބަވާ ސަބަބެއް ވިސްނިވަޑައި ނުގަންނަވާ ކަމަށާއި ރާއްޖެ ހުޅުވާލުމުގެ ޒިންމާ އުފުލަންޖެހޭނީ ވިޔަފާރިވެރިން ކަމަށް އޭނާ ވިދާޅުވިއެވެ. ގަޕޯ ވިދާޅުވީ ރާއްޖޭގެ އިގްތިސާދުގައި ބޭރުގެ ފަރާތްތަކަށް އިންވެސްޓްކުރަން ފުރުސަތު ދީ އާ އިންވެސްޓްމެންޓްތައް ގެނައުމަކީ މިހާރު ވަކިން މުހިންމު ކަމެއް ކަމަށެވެ.\n"ހުޅުވާލުމަކީ ބޮޑު ރިސްކެއް، ހުޅުވާލުމުގެ ސަބަބުން އިތުރަށް މި ބަލިމަޑުކަން އިތުރުވެގެން ދާނެ. ކޮވިޑް-19 ޖެހޭ މިންވަރުވެސް އިތުރުވެގެންދާނެ. އެއީ އެންމެންވެސް ދެނަހުރި ހަޤީގަތެއް އިއްޒަތްތެރި ރައީސް. އެހެންނަމަވެސް އަޅުގަނޑުމެން އެބަ ޖެހޭ މިކަން މިއަދު ކުރަން. ކޮށްގެން ގަދަވެ ހެޔޮ ހާލުގައި ކައިގެން ތިބެގެން އަޅުގަނޑުމެންނަށް ރައްކާތެރިކަން ހޯދެން އޮތީ އިއްޒަތްތެރި ރައީސް. ކާނެ ގޮތެއްވެސް ހޯދައިގެން އަޅުގަނޑުމެން ރައްކާތެރިވާން ޖެހޭނީ." އޭނާ ވިދާޅުވިއެވެ.\nރާއްޖޭގެ އިގްތިސާދުގެ ހާލަތު އިތުރަށް ދަށްވެއްޖެ ނަމަ ދެން ވާނެ ގޮތެއް ނޭނގޭ ކަމަށާއި އެއީ ކަންބޮޑުވާންޖެހޭ ކަމެއް ކަމަށް އޭނާ ވިދާޅުވިއެވެ. ބަލި ފެތުރުމުގެ ނުރައްކަލާއި ކުރިމަތި ނުލާ ކާމިޔާބު ލިބޭނެ ގޮތެއް ނެތް ކަމަށް އޭނާ ވިދާޅުވިއެވެ.\nފަތުރުވެރިަކަން އަލުން ހުޅުވާލުމަށް އެކުލަވާލި ހާލަތްތަކުގެ ދެލި ކޮޕީއެއް މަޖިލީހަށް ފަތުރުވެރިކަމާއި ބެހޭ ވުޒާރާއިން ވަނީ މިއަދު ހުށަހަޅާފައެވެ. އެ ދެލިކޮޕީ ދިރާސާކުރަން މަޖިލީހުގެ އިގްތިސާދީ ކޮމިޓީއަށް މަޖިލީހުގެ ރައީސް މުހައްމަދު ނަޝީދު ވަނީ ފޮނުއްވާފައެވެ.\nމެއި 20, 2020 15:41\nކަލޯ ޤަފޫރު ކޮބާ އިންޑިޔާއާއި އެކިއެކި ގައުމުތަކުން ލިބޭ ބައިވަރުތައް. މިހާރުވެސް ލިބުނު ބައިވަރު ގަނޑަށް ބަލާއިރު 3މަހަށް ވާވަރަށް ލިބިފައި އެބަހުރި\nމެއި 20, 2020 16:26\nކާަނެ އެެއްޗެހި ލި ބުނަސް ކެވޭނީ ކާން އިންސާނުން ނައް ދިރި ތިބެވިގެން ނޫންތަ؟ އިންާސާނުންް ނަައް ވުރެން މިމީހުން ވިސްނަނީ އަބަދު ވެސް ފައިސާއާމެދުތަ؟\nމެއި 20, 2020 16:30\nރައްޔިތުން ބަނޑަށް ޖެހުނަސް ކަލޭމެން ތިތިބީ ދައުލަތުގެ ފައިސާއިން ފުރާލައިގެނެއްނު ތިޔަ ހިންގާ ގޮތްނޭނގޭ އަނދިރި ވިޔަފާރިން އެވަރަށް އެބަ ހޯދާ ކަލޭމެނަށް ހެޔޮތާ ރައްޔިތުން ބަނޑަށް ތިއްބަސް ބަލަ ގަފޫރޫ ކަލޭ ކަހަލަ މީހުން އަނގަހުޅުވަން ލަދެއް ނުގަނޭތަ؟\nމެއި 20, 2020 16:52\nމެއި 20, 2020 17:08\nހުރިހާ އެންމެން ބަލިޖެހި މަރުވީމަ ކޮން ކާއެއްޗެއް ކޮން އިގްތިސޯދެއް. ކަލޭމެންގެ ހުރި ނުބައިކަން މިދަނީ ފެންނަމުން. ކަލޭތީ ބޮޑުވަޒީރު އެޅިހާ ބަތަކަށް ރިހަ ކިޔަާ މީހެއް.\nމެއި 20, 2020 17:13\nމެމްބަރުންނަށް މުސާރަ ނުލިބެނީތޯ؟ނޫނީ ލިބޭވަރު މަދުވަނީތޯ؟\nތިބޭފުޅުންގެ ވިޔަފާރިތަކާމެދު އެކަނިތޯ ސަރުކާރުން ވިސްނަންވީ؟\nކޮބައިތޯ ކުލީގައުޅޭ އާންމު ރައްޔިތުން؟\nމިދަނޑިވަޅު ގައިވެސް ކޮބައިތޯ ތިޔަބޭފުޅުން ރައްޔިތުންގެ ޙައްގުގައި ކޮއްދެއްވި މަސައްކަތަކީ؟\nދެންތިބުނުއް ވަނީ ބަލިޖެހުނަސް ހެޔޮކަމަށް މަގުމައްޗައް ނިކުންނާށޭތޯ؟\nތިޔަ މެމްބަރުން ބައްލަވާލެއްވީމުތޯ ތިޔަ ބޭފުޅުން ހޮވި ރައްޔިތުންގެ ޙާލު؟\nސަރުކާރައް ލިބުން އެހީއާއި ލޯންތަކުން ކުލީގައި އުޅެމުންމިދާ ނިކަމެތި ރައްޔިތުންނަަށް ކުރި އެއްވެސް މަންފާއެއް އެބަ އޮތްތޯ\nމިމީހުންނަށް ކަމެއްނޫނެއްނު.. މަގުމައްޗައް ރޮނޑާލިގަނޑެއްހެން ރައްޔިތުން ނެރެފަ މިމީހުންތިބޭނީ ފިނިކޮޓަރީގައި ކުޅިސަމާގައި.. މިހާރު ތިއުޅެނީ ކޮންމެވެސް ލާދީނީ ބައިގަނޑެއް ނުގެނެވިގެންތަ ކޮންމެވެސް ފޮނިނަމެއް ކިޔާފަ..\nމެއި 20, 2020 20:52\nކާންބޯން ނުލިބުނަކަސް މަޑިސީލައެއް ލިބިއްޖެއްޔާ ވަރިހަމަ\nމެއި 21, 2020 02:15\nބީތާއާ ކާންބޮނީ ރަލާ އޫރުމަސް ވިއްކައިން ލިބޭލާރިއަކުން ނޫނޭ\nމެއި 24, 2020 20:09\nޑޮލަރުޖަހަންއުޅޭ ހަރުގެއިން. ދެންމުޒާހިރާއަށް ނުކުމެ ގައުމު ހަލަބޮލިކުރޭ ތިކަމާ.\nމެއި 24, 2020 20:10\nފޭިލވެފަތިތިބީ. އިސްތިއުފާ ދެއްވާފަ ގެއަށް ވަޑައިގަންނަވާ


ދެންނެވުން: ރިޔާސީ އިންތިޚާބުގައި ވޯޓު ލެވޭތޯ ޗެކްކުރުމާއި ޝަކުވާ ހުށަހެޅުން – Maldivian Democratic Party\nރިޔާސީ އިންތިޚާބުގައި ވޯޓު ލެވޭތޯ ބެއްލެވުން\n30 މެއި 2013 ގައި ވޯޓު ލުމަށް ހަޢްޤުވާ މީހުންގެ ރަޖިސްޓްރީ އިލެކްޝަންސް ކޮމިޝަނުން އާންމު ކޮށްފިއެވެ. މި ރިޖިސްޓްރީގައި އެބޭފުޅެއްގެ މައުލޫމާތު ސައްޙަތޯ ބެލުމަށްފަހު އެއްވެސް މައްސަލައެއް ވާނަމަ 8 ޖޫން 2013ވާ ހޮނިހިރު ދުވަހުގެ ކުރިން “ވޯޓު ދިނުމުގެ ހައްޤު ލިބިފައިވާ މީހުންގެ ރަޖިސްޓަރީ އާއި ބެހޭ ޝަކުވާ ހުށަހަޅާ ފޯރމް” ފުރުއްވުމަށްފަހު އިލެކްސްޝަންސް ކޮމިޝަނަށް ހުށަހެޅުމަށްޓަކައި މިޕާޓީގެ އެދާއިރާއަކަށް ނިސްބަތްވާ ކެންޕޭން ޓީމާ ގުޅުއްވާ ހަވާލުކުރެއްވުމަށް ދެންނެވީމެވެ. މި ޝަކުވާ ފޯމާއިއެކު އައިޑީ ކާޑުގެ ކޮޕީއެއް ފޮނުއްވުންއެދެމެވެ.\nކޮންމެ ބޭފުޅަކުވެސް ވީ އެންމެ އަވަހަކަށް އެބޭފުޅަކަށް ރިޔާސީ އިންތިޚާބުގައި ވޯޓު ލެވޭނެތޯ ބެއްލެވުން މުހިއްމު ކަމުގައި ދަންނަވަމެވެ.\nއިލެކްޝަންސް ކޮމިޝަންގައި އެކުލަވައިލާފައިވާ ވޯޓްލާ މީހުންގެ ރަޖިސްޓްރީގައި ލިސްޓް ކުރެވިފަ އިންތޯ ބެއްލެވުމަށް “VIS ޖެއްސެވުމަށްފަހު އައިޑީ ކާޑް ނަމްބަރު ޖައްސަވައި 1414 އަށް މެސެޖް ކުރެއްވުން އެދެމެވެ.”\nVIS (space) National ID Number\nމިސާލު: VIS A123456\nރިޔާސީ އިންތޚާބުގައި ވޯޓުލެވޭ މީހުންގެ ވޯޓާސް ރެޖިސްޓްރީ އިލެކްޝަންސް ކޮމިޝަނުގެ ވެބްސައިޓުންވެސް ބެއްލެވޭނެއެވެ. ރެޖިސްޓްރީ ބެއްލެވުމަށް ތިރީގައިވާ ލިންކުން އިލެކްޝަންސް ކޮމިޝަނުގެ ވެބްސައިޓަށް ވަޑައިގެން ދިވެހިރައްޔިތެއްކަން އަންގައިދޭ ކާޑު ނަންބަރު ޖައްސަވައި ރަޖިސްޓްރީ ޗެކްކުރައްވާށެވެ.\nއިލެކްޝަންސް ކޮމިޝަނުން ވޯޓާސް ރެޖިސްޓްރީ ޗެކްކުރުމަށް މިލިންކަށް ފިތާލާށެވެ.\nވޯޓުދިނުމުގެ ޙައްޤު ލިބިފައިވާ މީހުންގެ ރަޖިސްޓަރީއާ ބެހޭ ޝަކުވާ ހުށަހަޅާ ފޯމު ޑައުންލޯޑުކުރެއްވުމަށް މިލިންކަށް ފިތާލާށެވެ.\nމީގެ އިތުރުން ވޯޓުދިނުމުގެ ޙައްޤު ލިބިފައިވާ މީހުންގެ ރަޖިސްޓަރީއާ ބެހޭ ޝަކުވާ ހުށަހަޅާ ފޯމު އެމްޑީޕީ އޮފީހުންނާއި، ކެމްޕެއިން އޮފީހުންނާއި އަދި އުސްފަސްގަނޑުން ލިބެން ހުންނާނެއެވެ.


Iruohsi6in fathihu4ah curfew kurukoffi\nކާފިއު ވަގުތު ހުޅުމާލެ މަގެއް ހިމޭންވެފައި: ކޮވިޑް ފިޔަވަޅުތަކަށް ދަނީ ލުއި ދެމުން -- އަވަސް ފޮޓޯ\nކޮވިޑް-19 އިން ރައްކާތެރިވުމަށް މާލެ ސަރަހައްދުގައި ހިންގަމުން އައި ކާފިއުގެ ވަގުތު ކުރުކޮށްފި އެވެ.\nއެޗްއީއޯސީން މިރޭ ބުނީ މާދަމާއިން ފެށިގެން ކާފިއު ވަގުތު ފެށޭނީ އިރުއޮއްސި ހައެއް ޖަހާއިރު ކަމަށެވެ. އެހެންވީމަ ދެން ކާފިއު ހިންގާނީ 12 ގަޑިއިރަށެވެ.\nރާއްޖޭގައި ކޮވިޑްގެ ހާލަތު ވަރަށް ބޮޑަށް ގޯސްވުމުން މީގެ މަހެއްހާ ދުވަސްކުރިން ވަނީ ފިޔަވަޅުތައް ހަރުކަށި ކޮށްފައެވެ. އެގޮތުން ހަވީރު ހަތަރަކުން ހެނދުނު އަށަކަށް ކާފިއު ހިންގާ އަދި ހެނދުނު އަށަކުން ހަވީރު ހަތަރަކަށް ހުއްދަ ނެތި ބޭރުގައި އުޅުން މަނާކުރި އެވެ. އެ ވަގުތުތަކުގައި ބޭރަށް ނިކުމެ އުޅެވެނީ ފުލުހުން ދީފައިވާ ހާއްސަ ހުއްދައެއްގެ ދަށުންނެވެ. އެ ހުއްދަ ދޫކޮށްފައިވަނީވެސް ކޮންމެ ގޭބީސީއަކަށް ދެ މީހަކަށެވެ.\nއެ ފިޔަވަޅުތަކަށް ތިން ހަފްތާވުމުން މިދިޔަ ހަފްތާގެ ބުދަ ދުވަހު ކާފިއު ވަގުތު ކުރުކޮށް ބައެއް ލުއިތައް ދިނެވެ. އެގޮތުން ކާފިއު ވަގުތު ހަވީރު ހަތަރަކުން ފަތިހު ހަތަރަކަށް ކުރި ކުރިއެވެ. އަދި ފަތިހު ހަތަރަކުން ހެނދުނު އަށަކަށް އެކަނި ކުރާ ކަސްރަތު ތަކަށް ހުއްދަ ދިނެވެ. މީގެ އިތުރުން ވަކިން ނަމާދު ކުރުމަށް މާލެ ސަރަހައްދުގެ ހުރިހާ މިސްކިތްތައް ވަނީ ހުޅުވާލާފައެވެ.\nމިރޭ އިއުލާނުކުރި އިތުރު ފިޔަވަޅުތަކުގެ ތެރޭގައި ޖިމްތައް ހުޅުވަން ހުއްދަ ދިނުމާއި ރަށްރަށަށް ދަތުރުކުރުމުގައި ބައެއް ލުއިތައް ދިނުން އަދި ޓޭކް އަވޭގެ ހިދުމަތް ދެވޭ ވަގުތު އިރުއޮއްސި ހަޔަކާ ހަމަައަށް ވަނީ ހުއްދަ ދީފައެވެ.\nއެޗްޕީއޭ މިނިސްޓްރީ އޮފް ހެލްތު ލޮކްޑައުން ޕްރޮޓޮކޯލް


Raajje akee v araamu, abadhuves dhaahiyvaa thaneh\nއިންޑިޔާގެ ކީޕަރު ގުޕްރީތް ސިންގް\n20 އޮކްޓޯބަރ 2021 - 17:43:07\nރާއްޖެއަކީ ވަރަށް އަރާމު ތަނެއް ކަމަށާއި، އަބަދުވެސް ރާއްޖެއަށް ދާ ހިތްވާ ކަމަށް އިންޑިޔާގެ ގައުމީ ޓީމުގެ ގޯލްކީޕަރު ގުޕްރީތް ސިންގ ބުނެފިއެވެ.\nސާފް ޗެމްޕިއަންޝިޕް ކާމިޔާބު ކުރުމަށް ފަހު އެނބުރި އިންޑިޔާއަށް ގޮސް ކަރަންޓީނުގައި މި ވަގުތު ހުރީ ގުޕްރީތް މިހެން ބުނީ، ކަރަންޓީނުގައި ހުރެ ޓްވިޓަރ މެދުވެރިކޮށް ކުރިއަށް ގެންދިޔަ ކިއު އެންޑް އޭ ޕްރޮގްރާމެއްގައި ކުރި ޓްވީޓެއްގައެވެ.\nރާއްޖެއަކީ ވަރަށް ހިތްގައިމު ތަނެއް އަދި ދިވެހިންނަކީ ވަރަށް ހިތް ހެޔޮ، އަބަދުވެސް އަހަރުމެންނަށް މަރުހަބާ ކިޔާ ބައެއް. އަބަދުވެސް ރާއްޖެއަށް އަހަރެން ވަރަށް ދާ ހިތްވޭ.\nސާފް ޗެމްޕިއަންޝިޕް ކާމިޔާބު ކުރި އިންޑިޔާ ޓީމުގެ ގޯލް ކީޕަރުވަނީ ގައުމީ ޓީމުގެ އިތުރުން ކްލަބު ލެވެލްގެ މެޗުތަކަށްވެސް އެތައް ފަހަރަކު ރާއްޖެ އައިސް ރާއްކޭގައި ކުޅެފައެވެ.\nދާދި ފަހުން މާލޭގައި އޮތް އޭއެފްސީ ކަޕްގެ ގްރޫޕް ޑީގެ މެޗުތަކަށްވެސް، އިންޑިޔާގެ ބެންގަލޫރު އެފްސީއަށް ކުޅޭ ގުޕްރީތް ސިންގް މާލެ އައެވެ. އޭގެ ކުރިންވެސް އޭއެފްސީ ކަޕުގެ މެޗުތަކަށް އެކި ފަހަރު މަތިން އޭނާ ރާއްޖެއަަށް އައެވެ.\nމި ފަހަރުގެ ސާފް ޗެމްޕިއަންޝިޕުގައި ވެސް މޮޅު ކުޅުމެއް ކުޅުނު ގުޕްރީތް ސިންގްވަނީ ބައެއް މެޗުތަކުގައި ކެޕްޓަން ސުނިލް ޗެތްރީ ބަދަލު ކުރުމުން ކެޕްޓަން ބޭންޑް އަޅައިގެންވެސް ކުޅެފައެވެ. ސާފް ޗެމްޕިއަންޝިޕުގައި ގުޕްރީތު ބެލެހެއްޓި އިންޑިޔާގެ ގޯލަށް ބަދެފައިވަނީ އެއްމެ ދެ ލަނޑެވެ. އޭގެ ތެރެއިން ފަހު ލަނޑަކީ ރާއްޖެއާ ދެކޮޅަށް ކުޅުނު މެޗުގައި ލިބުނު ޕެނަލްޓީއަކުން ދަގަނޑޭ އިންޑިޔާ ކޮޅަށް ޖެހި ލަނޑެވެ.


ކޯވިޑް19: އިއްޔެ ފައްސިވީ 97 ކޭސް ފެނި، އަނެއްކާވެސް ނުރައްކަލުގެ ރަނގަބީލެއް! | Sandhaanu\nކޯވިޑް19: އިއްޔެ ފައްސިވީ 97 ކޭސް ފެނި، އަނެއްކާވެސް ނުރައްކަލުގެ ރަނގަބީލެއް!\nރާއްޖެއިން ކޯވިޑް19 އަށް އިތުރު 97 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 47 ކޭސް ފެނިފައިވަނީ އަތޮޅު ތެރެއިންނެވެ. އަދި 50 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 42 މީހުންނަކީ ދިވެހިންނެވެ. އަދި އަނެއް 55 މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 10,291 އަށް އަރައިފައެވެ. އޭގެ ތެރޭގައި، 1142 އެކްޓިވް ކޭސް ހިމެނޭއިރު، 75 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 585 މީހަކުވަނީ އެކަހެރި ކުރެވިފައެވެ.\nއިއްޔެއާއި ހަމަޔަށް އަތޮޅުތެރޭގެ 22 ރަށެއްގައި އެކްޓިވް ކޭސްތައް ހުރިއިރު، އޭގެ އިތުރުން 22 ރިސޯޓް ހިމެނެއެވެ. ރިސޯޓްތަކުގެ އެކްޓިވް ކޭސްތަކުގެ ތެރޭގައި 17 މުވައްޒަފުންނާއި، 10 ފަތުރުވެރިޔަކު ހިމެނެއެވެ.\nމިބަލީގައި ރާއްޖެ އިން މިހާތަނަށް 34 މީހަކު ނިޔާވެފައި ވާއިރު 9108 މީހަކުވަނީ ބަލިން ފަސޭހަވެފައެވެ.\nއިއްޔެ ފާހަގަކޮށްލެވެނީ އަތޮޅުތެރެއިން ގިނަ އަދަދެއްގެ ކޭސް ފެނުނު ދުވަހެއްގެ ގޮތުގައެވެ. އަދި އިއްޔެ ފައްސިވި ބިދޭސީންގެ ނިސްބަތް ވެސް ވަރަށް މައްޗެވެ. އެހެންކަމުން އަދިވެސް ހާލަތު ރަނގަޅު ނުވާކަން މިވަނީ ހަމަވެގެން ގޮއްސައެވެ.


މާލޭ ސިޓީއިން އެމްޑީޕީ ޓިކެޓް ހޯދި އެގާރަ ކެނޑިޑޭޓުން ވަގުތީ ނަތިޖާއިން ޔަޤީންވެއްޖެ – Maldivian Democratic Party\n23 ނޮވެމްބަރު 2010\nމާލޭ ސިޓީއިން އެމްޑީޕީ ޓިކެޓް ހޯދި އެގާރަ ކެނޑިޑޭޓުން ވަގުތީ ނަތިޖާއިން ޔަޤީންވެއްޖެ\n–ޕްރައިމަރީގައި އެންމެ ގިނަ ވޯޓު ހޯދާފައިވަނީ ސަރަނގު އާދަމް މަނިކު\nއެމްޑީޕީގެ ވަގުތީ ރައީސް އިބްރާހީމް ޙުސައިން ޒަކީ އިއްޔެ ބޭއްވި ޕްރައިމަރީގައި ވޯޓުލައްވަނީ\nމާލޭ ސިޓީ ކައުންސިލް އިންތިޚާބުގައި ވާދަކުރުމަށް އެމްޑީޕީ ޓިކެޓް ހޯދުމަށް ކުރިމަތިލި ކެނޑިޑޭޓުންގެ މެދުގައި ބޭއްވި ޕްރައިމަރީތައް އިއްޔެ ނިމުމާއެކު، މާލޭގެ 11 ދާއިރާއިން މާލޭ ސިޓީ ކައުންސިލަށް އެމްޑީޕީން ވާދަކުރައްވާނޭ ކަމަށް ބެލެވޭ ކެންޑިޑޭޓުން ޔަޤީން ވެއްޖެއެވެ.\nއިއްޔެ ބޭއްވި ޕްރައިމަރީތަކުގެ ވަގުތީ ނަތީޖާ ދައްކާ ގޮތުން ފެބުރުއަރީމަހު5ވަނަ ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިޚާބުގައި އެމްޑީޕީގެ ފަރާތުން ހުޅުހެންވޭރަށް ވާދަކުރާނީ ހ.އިސްދޫ އަލިމަނިކެވެ. މަޝްހޫރު ފިލްމީ ތަރި ލުފްޝާން ޝަކީބު ވާދަކުރާނީ މެދު ހެންވޭރު ދާއިރާއިންނެވެ. ހެންވޭރު ދެކުނުން ވާދަކުރާނީ މުޙައްމަދު ޢަބްދުލް ކަރީމް (ހ.ރުކުމާގެ) އެވެ. ގަލޮޅު އުތުރުން މުޙައްމަދު އަފްރާޙް ޚަލީލް (ބޮޑީ އަފްރާ) ވާދަކުރާއިރު ޕްރައިމަރީގެ އެންމެ ގިނަ ވޯޓު ހޯއްދަވައިގެން މާލޭ މުނިސިޕަލްޓީގެ ރައީސް ސަރަނގު އާދަމް މަނިކު ވާދަކުރައްވާނީ މައްޗަންގޮޅީ ދެކުނު ދާއިރާއިންނެވެ. މާފަންނު ދެކުނުން ނުކުންނާނީ މުޙައްމަދު އައިމަން (އާނު)މ.މާފަރުގެ އެވެ. ވިލިމާފަންނު ދާއިރާގެ ރައީސް އަރްޙަމް ޙުސައިން ވަނީ އެދާއިރާގެ ޕްރައިމަރީ ކާމިޔާބުކޮށްފައެވެ.\nމި7ޓިކެޓުގެ އިތުރުން ޕްރައިމަރީއަކަށް ނުގޮސް ޕާޓީ ޓިކެޓު ލިބޭނޭކަމަށް ބެލެވޭ4ކެނޑިޑޭޓުންނަކީ ގަލޮޅު ދެކުނުން ގ.ކިޔަވާގޭ ޢަބްދުﷲ ޝަފީޤް، މާފަންނު އުތުރުން އަޙްމަދު ސަމާހް ރަޝީދު/މ.ސިސްކިން، މާފަންނު ހުޅަނގުން މުޙައްމަދު ފަލާޙް (ފަލާ) އަދި މައްޗަންގޮޅީ އުތުރުން ފިލްމީ ތަރި ޙަސަން އަފީފް (ޖަންބު ޙަސަން އަފީފް) އެވެ.\nމާލޭ ސިޓީގެ ވޯޓުލުން ކުރިޔަށްދިޔައީ ވިލިމާލޭގައާއި ހުޅުމާލޭގެ އިތުރުން ޕާޓީގެ ރަސްމީ މައި ހަރުގޭގައެވެ.\nއެމްޑީޕީގެ ޕްރައިމަރީތަކުގެ ދާއިމީ ނަތީޖާ އާއި ލޯކަލް ކައުންސިލް އިންތިޚާބުގައި ވާދަކުރުމަށް އެމްޑީޕީގެ ޓިކެޓް ކަށަވަރުވާ ފަރާތްތައް ވަރަށް އަވަހަށް އިޢުލާންކުރެވޭނޭ ކަމަށް އުއްމީދުކުރާ ކަމަށް އެޕާޓީން ވަނީ ބުނެފައެވެ.


SunOnline: Beyrukuran ulhenikoh athulaigaiy 1 Million rufiyaa akee Money laundering aa gulhey faisaa: fuluhun\nބޭރުކުރަން އުޅެނިކޮށް ހިފެހެއްޓި އެއް މިލިއަން ރުފިޔާއަކީ މަނީލޯންޑަރިންއާ ގުޅޭ ފައިސާ: ފުލުހުން\nމުހައްމަދު މުޒައްޔިން ނާޒިމް 21 Feb 2021, 14:42\nބިދޭސީ މީހާ އަތުން އަތުލައިގަތް ފައިސާ\nމި މަހުގެ 12 ވަނަ ދުވަހު ފުރަން ދިޔަ ބިދޭސީއެއްގެ އަތުން އަތުލައިގަތް އެއް މިލިއަނަށްވުރެ ގިނަ ރުފިޔާއަކީ މަނީލޯންޑަރިންއާ ގުޅޭ ފައިސާތަކެއް ކަމަށް ފުލުހުން ކޯޓުގައި ބުނެފި އެވެ.\nއެކި ގައުމުތަކުގެ ފައިސާތަކަކާ އެކު ވެލާނާ އިންޓަނޭޝަނަލް އެއާޕޯޓުން ހައްޔަރުކޮށްފައި ވަނީ ބަންގްލަދޭޝްގެ ޑާކާއަށް ފުރަން ދިޔަ އެގައުމަށް ނިސްބަތްވާ އުމުރުން 34 އަހަރުގެ މުހައްމަދު ހަބީބު އެވެ.\nއެ މައްސަލައާ ގުޅިގެން މިހާތަނަށް އޭނާ ދެ ފަހަރެއްގެ މަތިން ބަންދު އިތުރުކޮށްފައިވެ އެވެ.\nއެންމެ ފަހުން އިއްޔެ ކްރިމިނަލް ކޯޓުގައި ބޭއްވި އޭނާގެ ބަންދުގެ އަޑުއެހުމުގައި ފުލުހުން ބުނެފައިވަނީ، އޭނާގެ އަތުން އަތުލައިގަތް "ފައިސާއަކީ މަނީލޯންޑަރިންގެ ކުށަކާ ގުޅުންހުރި ފައިސާ" ކަމަށެވެ. އަދި އޭނާ އެ "ކުށްް ކޮޮށްފައިވަނީ ނެޓްވޯކެއްގެ ތެރެއިންކަމަށް" ފުލުހުން ކޯޓުގައި ބުނެފައިވެ އެވެ. ފުލުހުން ވަނީ އެކަމަށް ބާރުދޭ ހެކިތައްވެސް ކޯޓަށް ހުށަހަޅާފަ އެވެ.\nފުލުހުން ބުނި ގޮތުގައި މުހައްމަދު ހަބީބަކީ ރާއްޖޭގައި ގަވާއިދާ ހިލާފަށް އުޅޭ ބިދޭސީއެކެވެ. އަދި އޭނާ ފުލުހުންނަށް ދީފައިވާ ބަޔާނާއި ފައިސާގެ ވެރިފަރާތްކަމަށް ބުނެފައިވާ ފަރާތުގެ ބަޔާނުގައި ފުށުއެރުންތައް ގިނަ ކަމަށް ފުލުހުން ކޯޓުގައި ފާހަގަކޮށްފައިވެ އެވެ.\nމުހައްމަދު ހަބީބު ކޯޓުގައިި އިއްޔެ ބުނީ، ފައިސާގެ ވެރިފަރާތާއި އޭނާއަކީ ދެ އަވައްޓެރިން ކަމަށެވެ.\nކޯޓުން އިއްޔެ ހުކުމް ކުރީ، މުޖްތަމައުގެ ސަލާމަތާއި ރައްކާތެރިކަމަށްޓަކައި އަދި ހެކިބަސް ދޭން ހުރި ފަރާތްތަކަށް ނުފޫޒު ފޯރުވަފާނެތީ، އިތުރު ހަތް ދުވަހަށް އޭނާ ބަންދުގައި ބެހެއްޓުމަށެވެ.\nމުހައްމަދު ހަބީބު ފައިސާތައް ބޭރުކުރަން އުޅުނީ، ފޮރުވައިގެންކަމަށް ފުލުހުން ކޯޓުގައި ބުނެފައިވެ އެވެ. ކަސްޓަމްސް މީގެ ކުރިން ބުނެފައިވަނީ، އޭނާގެ އަތުން އަތުލައިގަތް ފައިސާ އަކީ ކަސްޓަމްސް އަށް ރިޕޯޓު ނުކުރާ ފައިސާ ކަމަށެވެ.\nމުހައްމަދު ހަބީބު ހައްޔަރުކޮށް، އޭނާގެ ފުރަތަމަ ބަންދުގެ އަޑުއެހުން އޮތީ މިމަހު 13ގައި އެވެ. އެދުވަހު އޭނާ ކޯޓުގައި ބުނެފައިވަނީ، ފައިސާތައް އެގޮތަށް ރައްކާތެރިކޮށް ފޮރުވާފައި ހުރީ ބަންގްލަދޭޝް އެއާޕޯޓުން ދިމާވާ ކަންތައްތަކަކާ ހުރެކަމަށެވެ. އަދި ފައިސާގެ ޖުމްލަ އަދަދު ކުރިން އޭނާއަކަށްވެސް ނެނގޭކަމަށް ކޯޓުގައި ބުނެފައިވެ އެވެ.\n"އެ ފައިސާގެ އަދަދުތައް އެއްކުރުމުން ހަގީގަތުގައި ޖުމްލަ އެހާ ގިނަ ވެދާނެ ކަމަށް ހުދު މީނާއަށްވެސް [މުހައްމަދު ހަބީބަށްވެސް] ނޭނގޭކަމަށް މީނާގެ ފަރާތުން ބުނެފައިވޭ،" އޭނާ ހަތް ދުވަހަށް ބަންދުކުރުމަށް ނެރުނު ފުރަތަމަ ކޯޓު އަމުރުގައި ބުނެފައިވެ އެވެ.\nކަސްޓަމްްސް އިން ބުނެފައިވާ ގޮތުން އޭނާގެ އަތުން ފެނުނު ފައިސާގެ ޖުމްލަ 1.148 މިލިއަން ރުފިޔާއަށް އަރަ އެވެ. އެގޮތުން ޖުމްލަ 14 ގައުމެއްގެ ފައިސާ އޭނާގެ އަތުން ފެނިފައިވެ އެވެ.\nމަސްދޯނީގެ މާރާމާރީގައި ޒަހަމްވި މީހާ މަރުވެއްޖެ\nމާފުށިން ގެއްލިގެން ހޯދަމުން ދިޔަ ކުއްޖާ ފެނިއްޖެ


India ah badhubas nubunan Raees Yameen edhivadaigenfi | Mihaaru\nރައީސް ޔާމީން މިއަދު ވެލިދު އަށް ވަޑައިގެން އެ ރަށު ރައްޔިތުންނާ ސަލާމް ކުރައްވަނީ. ---ފޮޓޯ: ހައުސިން މިނިސްޓްރީ\nއިންޑިއާއަށް ބަދުބަސް ނުބުނަން ރައީސް ޔާމީން އެދިވަޑައިގެންފި\n24 ޑިސެމްބަރ 2017 - 19:22 32 comments\nވެލިދޫ ބަނދަރު ހުޅުވުމަށް އެ ރަށުގައި ބޭއްވި ޖަލްސާގައި ރައީސް ޔާމީން އެހެން ވިދާޅުވިއިރު، ރާއްޖޭގެ އޮންލައިން ނޫހެއް ކަމަށްވާ "ވަގުތު" ގައި އިންޑިއާއަކީ އަދުއްވެއް ކަމަށް ސިފަކޮށް ލިޔުނު އާޓިކަލްގެ މައްސަލަ މޯލްޑިވްސް މީޑިއާ ކައުންސިލުން ވަނީ ބަލަން ފަށައިފަ އެވެ. އެ އާޓިކަލްގައި އިންޑިއާގެ ވެރިންނަށާއި އެކިއެކި ބޭފުޅުންނަށް ވަރަށް ބޮޑަށް ފާޑު ކިޔާފައިވެ އެވެ. ނަމަވެސް، އެތައް ބައެއްގެ ފާޑުކިޔުންތަކާ އެކު އެ އާޓިކަލް "ވަގުތު" އިން ފަހުން ވަނީ ނަގައިފަ އެވެ.\nIndia akee "adhuhveh" kamah liyunu massala balanee\nރައީސް ޔާމީން މިއަދު ވިދާޅުވީ އިންޑިއާގެ އަމިއްލަ މީސްމީހުންގެ ޚިޔާލަށް ދިވެހި ނޫސްވެރިން އެއްޗެއް ބުނަން ނުޖެހޭ ކަމަށެވެ.\n"އިންޑިއާއަކީ އަޅުގަނޑުމެންނާ އެންމެ ގާތް ގައުމު. މިއީ ޒަމާނުއްސުރެ މިކަން އޮތް ގޮތް. އެހެންވެ، އެއްގޮތަކަށް ވެސް ކޮށްގެން ނުވާނެ ކަމަކީ އިންޑިއާ އަށް، އިންޑިއާގެ ވެރިންނަށް، ސިޔާސީ ބޭފުޅުންނަށް ރައްދުވާ ގޮތަށް ބަދުބަސް ބުނުމަކީ އަޅުގަނޑުމެން ކޮށްގެން ވާނެ ކަމެއް ނޫން. އެއީ ސަރުކާރުން ކުރާނެ ކަމެއް ނޫން،" ގިނަ އަދަދެއްގެ ބަޔަކު ބައިވެރިވި ޖަލްސާގައި ރައީސް ވިދާޅުވި އެވެ.\nއެމަނިކުފާނު އެހެން ވިދާޅުވިއިރު، އިންޑިއާގެ އަސްކަރިއްޔާ ބޭނުންކޮށްގެން، ދިވެހި ސަރުކާރު ބަދަލުކުރުމަށް ބާރުއަޅައި އެ ގައުމުގެ ނޭޝަނަލް ސެކިއުރިޓީ އެކްސްޕާޓަކު ވަނީ އިންޑިއާގެ ޓީވީ ޗެނަލެއްގައި ދާދި ފަހުން ވަނީ ވާހަކަ ދައްކަވައިފަ އެވެ. އަދި އެ ވާހަކަތަކާ ގުޅިގެން ބައެއް ދިވެހިންގެ ނުރުހުން ވަނީ އިންޑިއާއަށް އަމާޒުވެފަ އެވެ.\nއިންޑިއާއަކީ ރާއްޖެއަށް އެންމެ އެހީތެރިވާ ގައުމުކަން ފާހަގަ ކުރައްވައި، ރައީސް ޔާމީން މިއަދު ވިދާޅުވީ އެ ގައުމާ އެކު، މިނިވަން ވިޔަފާރީގެ އެއްބަސްވުންތަކެއް ގާއިމް ކުރަން މަސައްކަތް ކުރަމުން އަންނަ ކަމަށެވެ. އަދި ރާއްޖެ އާއި އިންޑިއާއާ ދެމެދު އެއްބަސްވުންތައް ގާއިމުކޮށްފައިވާ ކަން އެމަނިކުފާނު ފާހަގަކުރެއްވި އެވެ.\nރައީސް ޔާމީން ވިދާޅުވި ގޮތުގައި ރާއްޖެ އާއި ޗައިނާއިން ފްރީ ޓްރޭޑް އެގްރީމެންޓް (އެފްޓީއޭ) ގައި ސޮއިކުރި ނަމަވެސް، އެހެން ގައުމުތަކާ މައްސަލައެއް ނުޖެހޭނެ އެވެ.\nއެމަނިކުފާނު ވިދާޅުވީ ރާއްޖެ އާއި ޗައިނާއާ ދޭތެރޭގައި ގާއިމް ކޮށްފައި ވަނީ ވަރުގަދަ އެއްބަސްވުމެއް ކަމަށެވެ. ޗައިނާގެ އިތުރުން ދުނިޔޭގެ އެކި ގައުމުތަކާ ރާއްޖޭން އެކި މިންވަރަށް ވަރަށް ވިޔަފާރި ކުރަމުން އަންނަ ކަމަށް ވެސް ރައީސް ވިދާޅުވި އެވެ.\nރައީސް ޔާމީން ވެލިދޫ ރައްޔިތުންނާ ބައްދަލު ކުރައްވައި ވާހަކަފުޅުދައްކަވަނީ. ---ފޮޓޯ: ހައުސިން މިނިސްޓްރީ\nރައީސް ވިދާޅުވި ގޮތުގައި ދެ ގައުމަކުން ގުޅިގެން ވިޔަފާރި ކުރާނަމަ، ދެ ފަރާތުން ނަގާ ޓެކްސްތަކެއް ހުރެ އެވެ. އެކަމަކު، މިނިވަން ވިޔަފާރީގެ އެއްބަސްވުމެއް ގާއިމް ކުރުމުން، ދެ ގައުމުން އިމްޕޯޓާއި އެކްސްޕޯޓް ކުރާ އެއްޗިއްސަށް ވިޔަފާރީގެ ޓެކްސް ކުޑަވާނެ ކަމަށް އެމަނިކުފާނު ވިދާޅުވި އެވެ. އަދި އެފްޓީއޭއަކީ ދެ ގައުމުގެ ވިޔަފާރިވެރިންނަށް އޮތް ފަހި ފުރުސަތެއް ކަމަށް ވެސް ވިދާޅުވި އެވެ.\nރައީސް ޔާމީން، މިއަދު ހަވީރު ވެލިދު އަށް ވަޑައިގެން އެ ރަށު ބަޔަކާ ސަލާމް ކުރައްވަނީ. ---ފޮޓޯ: ހައުސިން މިނިސްޓްރީ\nރައީސް ޔާމީން ވިދާޅުވީ ރާއްޖޭގައި އުފައްދާ ދަޅުމަސް، ހުޅަނގުގެ ގައުމުތަކަށް ފޮނުވުމުގައި ގޮންޖެހުންތަކެއް އެބަހުރި ކަމަށެވެ. އެއީ އެމަނިކުފާނު ވިދާޅުވި ގޮތުގައި ހުޅަނގުގެ ހުރިހާ އުސޫލަކަށް "ލައްބައޭ" ނުބުނެވޭތީ އަންނަ ދައްޗެވެ. އެހެންވެ، އުފެއްދުންތައް އެހެން ބާޒާރުތަކަށް ހުޅުވެން ޖެހޭ ކަމަށް ވިދާޅުވި އެވެ.\n"ޗައިނާއާ އެކީގައި މިނިވަން ވިޔަފާރީގެ އެއްބަސްވުމެއް ގާއިމު ކުރުމަކީ އެހެން ގައުމަކާ ދޭތެރޭގައި މައްސަލަ ޖެހޭ ކަމެއް ނޫން،" އުފަން ރަށުގައި ބޭއްވި ޖަލްސާގައި ރައީސް ޔާމީން ވިދާޅުވި އެވެ.\nއިތުރު ލިޔުންތައް އިންޑިއާ ޗައިނާ ރާއްޖެ-އިންޑިއާ ރާއްޖެ-ޗައިނާ ރައީސް އަބްދުﷲ ޔާމީން މިނިވަން ވިޔަފާރީގެ އެއްބަސްވުން (ރާއްޖެ-ޗައިނާ) މީޑިއާ ނ. ވެލިދޫ


JP aai Raees aa "fani" kuran ulhunas, ekameh nuvaane: Gasim\nރައީސްއާ "ފަނިކުރަން" އުޅުނަސް އެކަމެއް ނުވާނެ: ގާސިމް\nރައީސްގެ އަރިހުގައި ގާސިމް: އެ ދެ ބޭފުޅުންގެ ދެމެދު މައްސަލަ ނުޖެއްސޭނެ ކަމަށް އޭނާ ވިދާޅުވި - ފޮޓޯ: ރައީސް އޮފީސް\nޖުމްހޫރީ ޕާޓީ އާއި ރައީސް އިބްރާހިމް މުހައްމަދު ސޯލިހުއާ ދެތެރޭ "ފަނިކުރަން" މީހަކު އުޅުނަސް އެކަމެއް ނުވާނެ ކަމަށް އެ ޕާޓީގެ ލީޑަރު ގާސިމް އިބްރާހިމް މިރޭ ވިދާޅުވެއްޖެ އެވެ.\nގާސިމް އިބްރާހިމް މިހެން ވިދާޅުވީ، އެމްޑީޕީ އާއި އެ ޕާޓީގެ ރައީސް މުހައްމަދު ނަޝީދުގެ ވިސްނުންފުޅާއި ސިޔާސަތުތަކަށް ވަރަށް ބޮޑަށް ފާޑުވިދާޅުވުމަށްފަހު އެވެ.\nޖުމްހޫރީ ޕާޓީގެ މަޖިލިސް އިންތިހާބުގެ ޓިކެޓްތަކެއް ދިނުމަށް މިރޭ ބޭއްވި ރަސްމިއްޔާތުގައި ވާހަކަ ދައްކަވަމުން ގާސިމް ވިދާޅުވީ ގާނޫނު އަސާސީއާ އެއްގޮތަށް އަމަލުކުރައްވައި، ރައްޔިތުންގެ ހައްގަކަށް އަރައިނުގަންނަހާ ހިނދަކު ޖުމްހޫރީ ޕާޓީ އޮންނާނީ ރައީސް ސޯލިހުގެ ފަހަތުގައި ކަމަށެވެ. ރައީސް ސޯލިހާ އަތާއި އަތު ގުޅާލައިގެން މަސައްކަތް ކުރައްވާނެ ކަމަށް ގާސިމް ވިދާޅުވި އެވެ.\nގާސިމް މިރޭ ވަނީ މަޖިލިސް އިންތިހާބުގައި އެއްވެސް ޕާޓީއަކަށް މަޖިލީހުގެ ސުޕަ މެޖޯރިޓީ ނުދިނުމަށް ރައްޔިތުންނަށް ގޮވާލައްވާފަ އެވެ. މަޖިލީހުގެ ސުޕަ މެޖޯރިޓީ ލިބުމުން އަނިޔާވެރިވާ މިންވަރު މިފަހުން ފެނިއްޖެ ކަމަށާއި އެކަން ތަކުރާރުކުރަން ބޭނުންނުވާ ކަމަށް ގާސިމް ވިދާޅުވި އެވެ. ގާސިމް އެހެން ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރަށް މިސާލު ޖެއްސެވުމަށްފަހު އެވެ.\n"އެއްވެސް ފައިދާއެއް ނެތް، އެއް ޕާޓީއަކަށް މެޖޯރިޓީ ލިބިގެންވާ ގޮތް އިހަށް ދުވަހު ވަނީ ފެނިފަ، ސުޕަ މެޖޯރިޓީ ނުދެއްވާށޭ އެއްވެސް ޕާޓީއަކަށް، އޭރަށް ސަރުކާރު ޒިންމާދާރެއް ވެސް ނުކުރެވޭނެ، ސަރުކާރަށް ސުވާލެއް ވެސް ނުކުރެވޭ، އެކަން އެހެންވެގެން ދިޔަ ގޮތް ފެނިއްޖެ،" ގާސިމް ވިދާޅުވި އެވެ.\nގާސިމް ވަނީ އެމްޑީޕީއިން ރާއްޖެއަށް ބަރުލަމާނީ ނިޒާމް ގެންނަން އުޅޭ ކަމަށް ދޭހަވާ ގޮތަކަށް ވާހަކަ ދައްކަވައި އެކަމާ ވެސް ދެކޮޅު ހައްދަވާފަ އެވެ. ގާސިމް ވިދާޅުވީ ޖުމްހޫރީ ޕާޓީއިން އަބަދުވެސް ތާއިދު ކުރާނީ ރިޔާސީ ނިޒާމަށް ކަމަށެވެ. ބޮޑު ވަޒީރަކު ހުރެގެން ގައުމަށް ދިމާވި ކަންކަން މީގެކުރިން ވެސް ރާއްޖެ ތަޖުރިބާކޮށްފައިވާކަން އޭނާ ފާހަގަކުރެއްވި އެވެ.\nރައްޔިތުންގެ މަޖިލީހުގެ ރައީސްކަން ވެސް ކުރައްވާ ގާސިމް ވިދާޅުވީ ރާއްޖޭގައި އޮންނަން ޖެހޭނީ ކޮން ނިޒާމަކާ ގުޅޭ ގޮތުން ސުވާލެއް ނުއުފެދޭ ކަމަށެވެ. ޖުމްހޫރީ ނިޒާމުން ބަރުލަމާނީ ނިޒާމަށް ދިޔުމުން ލިބޭނެ ފައިދާއެއް ނެތް ކަމަށެވެ. ގާސިމް ވިދާޅުވީ ރިޔާސީ ނިޒާމެއްގައި ރައީސް ވެސް އިންތިހާބު ވަނީ ރައްޔިތުންގެ އަރިހަށް ގޮސް ހިޔާލު ހޯދުމަށްފަހު ތާއިދު ލިބިގެން ކަމަށެވެ.\nއޭގެ ބަދަލުގައި ބަރުލަމާނީ ނިޒާމެއްގައި ގައުމު ހިންގަން ވަޑައިގަންނަވާ ބޮޑު ވަޒީރަކީ ހުރިހާ ރައްޔިތުންގެ ތާއިދު އޮންނަ މީހަކަށް ވާން ނުޖެހޭ ކަމަށެވެ. މާލޭގެ ކުޑަކުޑަ ތަންކޮޅަކުން އިންތިހާބުވެގެން މަޖިލީހަށް ވަންނަ މީހަކަށް ވެސް ބޮޑު ވަޒީރަކަށް ވެވިދާނެ ކަމަށެވެ. އެހެންވެއްޖެޔާ ހުރިހާ ރައްޔިތުންގެ ހިޔާލަށް އޭނާ ނުވިސްނާނެ ކަމަށް ގާސިމް ވިދާޅުވި އެވެ.\n"ކާކުތޯ ގަބޫލު ކުރާނީ ބަރުލަމާނީ ނިޒާމަށް ދާން، މެންބަރުންގެ ގޮތުގައި މިނިސްޓަރުން ވެސް ޕްރައިމް މިނިސްޓަރު ވެސް ހުންނަވާނީ، ޖަވާބުދާރީ ކުރުވަން ތިބޭނީ ވަރަށް މަދު ބައެއް، ދެން ކިހިނެއްތޯ ހަދަނީ، ހަތަރެސްކަން ހަމަވީ، ތާކުންތާކު ޖެހޭ ނިޒާމެއް ނޫން، ހެޔޮވާ ވަރުވާ ކަމެއް ނޫން، އަނެއްކާ ޑަބަލް ހަރަދު، ރައީސްއަކު ވެސް ހުންނަން ޖެހޭ އެކަމަކު އެއީ ހަމަ ނަންބޯޑެއް، ޕްރައިމް މިނިސްޓަރު ގައުމު މި ހިންގަންޖެހެނީ، ކުޑަކުޑަ ތަންކޮޅަކުން ހޮވޭ މީހަކަށް ޕްރައިމް މިނިސްޓަރަކަށް ހަދަނީ، ރައްޔިތުން އުޅޭ ހާލެއް ބަލާލަކަށް ވެސް ނުޖެހޭ، އެކަން ކިހިނެއްތޯ ކުރާނީ ވެސް، އެ ހަމަ އަޑެއް އަރުވަނީ،" ގާސިމް ވިދާޅުވި އެވެ.\nގާސިމް ވިދާޅުވީ ސަރުކާރުގައި އޮތް ވަކި ޕާޓީއަކަށް މެޖޯރިޓީ ލިބިގެން އެއްވެސް ކަމެއް އިސްލާހު ނުކުރެވޭނެ ކަމަށެވެ. އެއީ މިނިވަން މުއައްސަސާތަކުގެ ވެރިންނާއި ޝަރުއީ ނިޒާމްގެ ވެރިން ވެސް އޭރަށް ތިބޭނީ ތުރުތުރު އަޅައަޅަ ކަމަށް ގާސިމް ވިދާޅުވި އެވެ. އެހެންވަނީ އެ ވެރިންގެ އިތުބާރު ނެތް ކަމަށް ފާސްކުރުމުގެ ބާރު ވެސް އޭރަށް މަޖިލީހުގެ މެޖޯރީޓީ އޮތް ޕާޓީއަށް އޮންނާނެތީ ކަމަށެވެ.\n"މަޖިލީހުގެ މެޖޯރިޓީ ދީފިއްޔާ މި ދެންނެވި ޒިންމާދާރު ކުރުމުގެ ބައި ނިމިގެން ދަނީ، އެކަކު ނުވަތަ ވަކި ޕާޓީއަކުން ދެކޭ ހުވަފެނެއްގެ މައްޗަށް ބިނާކޮށް ގައުމު ހިނގައްޖެނަމަ ގައުމުގެ އިސްތގުލަލާއި މިނިވަންކަމާއި އިންސާފު ނެތިދާނެ،" ގާސިމް ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ގާސިމް އިބްރާހިމް ޖުމްހޫރީ ޕާޓީ މަޖިލިސް އިންތިހާބު 2019\n"އެމްޑީޕީ މަޖިލީހަށް ދަނީ ކުންފުނީގެ ފައިދާ ބޮޑުކުރާކަށް ނޫން"


Israaf kurumuge nubai aadha dhookollan nafsu heynuvun | Mihaaru\nއިސްރާފު ކުރުމުގެ ނުބައި އާދަ ދޫކޮށްލަން ނަފްސު ހޭނުވުން\n07 އޯގަސްޓް 2020 - 10:02 1 comment\nދިރިއުޅުމުގެ އެކިއެކި ބޭނުންތައް ފުއްދުމަށްޓަކައި މަސައްކަތްކުރުމަކީ ބިމުގެ ޚަލީފާކަން އަދާކުރުމުގެ ތެރެއިން ހިމެނޭ ކަމެކެވެ. މިގޮތުން ﷲ އަށް އަޅުވެތިވުމަށްޓަކައި ނަމާދުކޮށް އެކަމުން އަވަދިވުމާ އެކު ބިމުގެ އެކި ހިސާބުތަކަށް ފެތުރިގޮސް ﷲ ގެ ފަޟްލަވަންތަކަމުން ރިޒުގުހޯދަން އިސްލާމް ދީން އަމުރު ކުރެ އެވެ. އަދި މިގޮތަށް މަސައްކަތްކޮށްގެން ހޯދާ ހަލާލު ތަކެތި ކައިބޮއެ ހެދުމަށް އެކަލާނގެ އަންގަވަ އެވެ. (އަލްއަޢުރާފް 31) ނަމަވެސް ހަމަ މި އެންގެވުމާ ވިދިގެން އިސްރާފު ނުކުރުމަށް އަންގަވަ އެވެ.\nއިސްރާފު ނުކުރުމަށް ﷲ އަންގަވާ ފަދައިން އެކަމުގައި ހުރި ގެއްލުންތައް ވެސް ބަޔާން ކުރައްވަ އެވެ. މިގޮތުން އިސްރާފު ކުރާ މީހުން ދެކެ އެކަލާނގެ ލޯބިވެ ވޮޑިގެން ނުވާ ކަން އަންގަވާފައިވެ އެވެ. (އަލްއަންޢާމް 141). އަދި މުސްލިމުން އެކަންކަމުން ދުރުހެލިވާންވީ ވަރަށް މުހިންމު ކަންތައްތަކެއް ބަޔާންކުރައްވާއިރު އޭގެ ތެރޭގައި އިސްރާފު ނުކުރުމަށް ވެސް އަންގަވާފައިވެ އެވެ. މި އެންގެވުމާ ވިދިގެން ބަޔާންކުރައްވާފައިވަނީ އިސްރާފު ކުރާ މީހުންނަކީ ޝައިޠާނުންގެ އަޚުން ކަމަށެވެ. (އަލްއިސްރާއު 27) އެހެންކަމަށްވާނަމަ އިސްރާފުކުރާމީހުންނަކީ ޝައިޠާނާގެ ޕާޓީގެ މީހުންނެވެ. ޝައިޠާނާގެ ޕާޓީ އަކީ ގެއްލެނިވެގެންވާ ޕާޓީ އެކެވެ. (އަލްމުޖާދަލާ 19).\nއިސްލާމީ ނަޒަރުން ބަލާއިރު އިސްރާފު ކުރުމުގެ މާނައަކީ ކެއިން ބުއިމާއި ހެދުންއެޅުމާއި އެނޫންވެސް ދިރިއުޅުމުގެ އެކިއެކި ބޭނުންތައް ފުއްދުމުގައި މެދުމިން ފަހަނަޅައި ގޮސް އިތުރަށް ބޭނުން ކުރުމެވެ. ކައިބޮއެ އުޅުމާއި ޞަދަޤާތް ކުރުމާއި ހެދުންލައި އުޅުމަށް ކީރިތި ރަސޫލާ، ޞައްލަﷲ ޢަލައިހި ވަސައްލަމް، ވެސް ބާރުއަޅުއްވާފައިވެ އެވެ. އެކަމަކު އެކަންކަމުގައި އިސްރާފުކުރުމާއި ކަންދެއްކުން އޮވެގެން ނުވާނެ ކަމަށް އެކަލޭގެފާނު އަންގަވާފައިވެ އެވެ. ޤިޔާމަތްދުވަހު އިންސާނާ ހުރިތަނުން ގުޑާވެސް ނުލެވެނީސް ކުރެވޭ ސުވާލުތަކުގެ ތެރޭގައިވެސް ނިޢުމަތްތަކާ މެދު ކުރެވޭ ސުވާލު ހިމެނެ އެވެ. އެހެންކަމަށްވާ ނަމަ ﷲ ގެ ކުރިމަތީ މަސްއޫލުވާން ޖެހެ އެވެ.\nއިސްލާމީ ނަޒަރުން ބަލާއިރު އިސްރާފު ކުރުމުގެ މާނައަކީ ކެއިން ބުއިމާއި ހެދުންއެޅުމާއި އެނޫންވެސް ދިރިއުޅުމުގެ އެކިއެކި ބޭނުންތައް ފުއްދުމުގައި މެދުމިން ފަހަނަޅައި ގޮސް އިތުރަށް ބޭނުން ކުރުމެވެ. ކައިބޮއެ އުޅުމާއި ޞަދަޤާތް ކުރުމާއި ހެދުންލައި އުޅުމަށް ކީރިތި ރަސޫލާ، ޞައްލަﷲ ޢަލައިހި ވަސައްލަމް، ވެސް ބާރުއަޅުއްވާފައިވެ އެވެ. އެކަމަކު އެކަންކަމުގައި އިސްރާފުކުރުމާއި ކަންދެއްކުން އޮވެގެން ނުވާނެ ކަމަށް އެކަލޭގެފާނު އަންގަވާފައިވެ އެވެ. ޤިޔާމަތްދުވަހު އިންސާނާ ހުރިތަނުން ގުޑާވެސް ނުލެވެނީސް ކުރެވޭ ސުވާލުތަކުގެ ތެރޭގައިވެސް ނިޢުމަތްތަކާ މެދު ކުރެވޭ ސުވާލު ހިމެނެ އެވެ.\nއިސްރާފު ކުރުމަކީ ދީނީގޮތުން ބަލާއިރު މިދެންނެވި ފަދަ ނުރައްކާތެރި ކަމެއް ކަމަށްވާއިރު ދުނިޔަވީ ހައިސިއްޔަތުން ވެސް މިކަމުގައި ވަރަށް ގިނަ ގެއްލުންތަކެއްވެ އެވެ. މިގޮތުން ބަލާއިރު ކެއިން ބުއިމުގައި އިންސާނާގެ ހަށިގަނޑަށް ބޭނުންވާ ވަރަށްވުރެ އިތުރަށް ބޭނުން ކުރުމަކީ ތަފާތު ބަލި ތަކާ ކުރިމަތިލާން ޖެހޭ ކަމެކެވެ. ހިތް ހަރުކަށިވެ ވިސްނުން ކޮށިވާ ކަމެކެވެ. ނުބައި ކަންކަމާއި ފާފަތައް ކުރުމަށް ވެސް މީހާއަށް ވަރަށްބޮޑު ހިތްވަރެއް ލިބޭ ކަމެކެވެ. އިސްރާފު ކުރާ މީހުންނަކީ ގިނަފަހަރު ވަރަށް އުފަލާއި އަރާމުގައި އުޅޭ ބައެކެވެ. އެހެންކަމުން އެމީހުން ބޭނުންގޮތަށް ހޭދަކުރަން ނުލިބޭ ދަނޑިވަޅުތަކުގައި ނަފްސު ކޮންޓްރޯލު ކުރަން ދަތިވާނެ އެވެ. ނަތީޖާއެއްގެ ގޮތުން ޙަރާމް ގޮތުގައި މުދާ ހޯދަން އެފަދަ މީހުން ޖެހިލުން ނުވާނެ އެވެ. އިސްރާފު ކުރާ މީހުންނަކީ އެހެން މީހުންނަށް މާބޮޑު އަހަންމިއްޔަތު ކަމެއް ދޭ ބައެއް ނޫނެވެ. އެހެން މީހުންނަށް އަޅާލައި ރިޢާޔަތް ކުރާނެ ބައެއް ނޫނެވެ.\nމިފަދަ އެތައް ގެއްލުމެއް ލިބޭ ކަމަކަށް ވާއިރު މިނުބައި އާދައިން ސަލާމަތްވާން މަސައްކަތް ކުރަން އެބަޖެހެ އެވެ. މިގޮތުން އިސްރާފު ކުރުމުން ލިބޭ ގެއްލުންތަކާމެދު ވިސްނައި ހޭވެރިވެ، ހަވާ ނަފްސުގެ އެދުންތައް ކޮންޓްރޯލު ކުރަން ދަސްކުރަން ޖެހެ އެވެ. ކީރިތި ޤުރްއާނާއި ނަބަވީ ސުންނަތުގައި މިނުބައި އާދައާ ބެހޭގޮތުން ވާރިދުވެފައިވާ ނައްޞު ތަކާމެދު ފުންކޮށް ވިސްނައި، އިސްރާފު ކުރާ މީހުންނާ އެކުވެރިކަން ނުބާއްވަން ނުވަތަ އެފަދަ މީހުން އިޞްލާޙު ކުރަން މަސައްކަތް ކުރަން ޖެހެ އެވެ. ދުނިޔަވީ ޙަޔާތުގެ ކަންކަން ހިނގަމުންދާ ގޮތާމެދު ފިކުރުކޮށް އިސްރާފު ކުރާ މީހުންނަށް އާޚިރަތުގައި ހުރި ޢުޤޫބާތްތަކާ މެދު ހޭލުންތެރިވާން ޖެހެ އެވެ.\nއިސްރާފުކުރުމުގެ ނުބައި އާދައިން ދުރުހެލިވުމަށް ވަރަށްބޮޑު އެހީތެރިކަމެއް ލިބޭނެ ދެވަނަ ކަމަކީ އިސްރާފު ކުރުމުގެ އާދަ އަހަރެމެންގެ ކިބައިގައި އަށަގަންނަ ސަބަބުތައް ދެނެގަތުމެވެ. މި ދެންނެވި ސަބަބުތަކަށް ބަލާއިރު އެއްކަމަކީ އިންސާނާ ހެދިބޮޑުވަމުން އަންނަ މާހައުލުގައި އިސްރާފުކުރުމާއި ބޭކާރު ޚަރަދުތައް ކުރުމެވެ. ހެޔޮލަފާ ޢާއިލާއެއް ބިނާ ކުރުމުގައި ކުރަންޖެހޭ ކަންކަމުގެ ތެރޭގައި އިސްރާފު ކުރުމާއި ބޭކާރު ޚަރަދު ކުރުން ފަދަ ނުބައި އާދަތަކުން ދުރުހެލިވާން ވެސް ޖެހެ އެވެ. އެކަމަކު މިކަން ނުކުރެވޭ ކަމަށްވާނަމަ މިފަދަ ޢާއިލާއެއްގެ ތެރޭ ހެދިބޮޑުވާ ކުދިންނަށް އިސްރާފުކުރަން ދަސްވާނެ އެވެ.\nދުނިޔަވީ ޙަޔާތަކީ އަބަދު އެއްގޮތަކަށް އެއް ހާލެއްގައި އޮންނަ އެއްޗެއް ނޫންކަން އެނގި ކުރިއަށް އަންނަ ދުވަސްތަކާ މެދު ފަރުވާވެ ހޭލައި ހުރުމަކީ މުހިންމު ކަމެކެވެ. އިޤުތިޞާދުކޮށް ފަހަށް ރައްކާ ކުރުމަށް އިސްލާމް ދީން ބާރު އަޅަނީ އެހެންވެ އެވެ. މިގޮތުން ތަފާތު އެކިއެކި މުޞީބާތްތަކާއި ކާރިސާތަކާއި ބަލިމަޑުކަމާއި ތަދުމަޑުކަމުގެ ހާލަތްތަކުގައާ އަދި އެފަދަ ހާލަތްތަކަށް ތައްޔާރު ވުމަށްޓަކައި ވެސް އިސްރާފުން ދުރުހެލިވާން ޖެހެ އެވެ.\nދެވަނަ ކަމަކީ ހިސާބަށް ވުރެ ތަނަވަސްކަން ލިބޭ ހިނދު އޭގެ ބޭނުން ހެޔޮ ގޮތުގައި ހިފަން ދަސްވެފައި ނުވުމެވެ. ވަކިން ޚާއްޞަކޮށް ދަތި ހާލުގައި އުޅެފައި ކުއްލިއަކަށް ތަނަވަސްކަމެއް ލިބުމުން މުޅިން އިދިކޮޅަށް ބަދަލުވެ އިސްރާފު ކުރުމުގެ އާދަ ހަރުލުމަކީ ވެސް އެކަށީގެންވާ ކަމެކެވެ. ތިންވަނަ ކަމަކީ އިސްރާފުކޮށް ބޭކާރު ޚަރަދު ކުރާ މީހުން އެކުވެރިންގެ ގޮތުގައި ބެލުމެވެ. އެކުވެރިން އިޚްތިޔާރު ކުރުމުގައި ގެންގުޅެންޖެހޭ ވަކި އުސޫލުތަކެއް ކީރިތިރަސޫލާ ހާމަކުރައްވާފައިވަނީ މިފަދަ ކަންކަމުން ވެސް އިންސާނާ ސަލާމަތް ވުމަށެވެ.\nހަތަރުވަނަ ކަމަކީ، ޢާއިލާގެ ބޭރުން ނަމޫނާތައް ކޮޕީކޮށްގެން ބައެއް ދަރިންނާއި އަނބިން އިސްރާފުކޮށް ބޭކާރު ޚަރަދުތައް ކުރަން އާދަކުރުމުން ދެން ތިބި މީހުންނަށް ވެސް މިކަން އާދަވުމެވެ. ބޭކާރު ޚަރަދުތަކަށް އެދޭ އަނބިންނާއި ދަރިން ތިބުމަކީ އިންސާނާ އަށް ކުރެވޭ އިމްތިޙާނެކެވެ. އެމީހުންގެ އެ ބޭނުންތައް ހިފެހެއްޓުމެއްނެތި ފުއްދައިދޭން ފަށައިފި ނަމަ އިސްރާފު ކުރާ މީހުންގެ ތެރޭ ތިމާވެސް ހިމެނުން އެއީ އެންމެ ގާތް ގޮތެވެ. ދަރިން ހެޔޮގޮތުގައި ތަރުބިއްޔަތުކޮށް އަނބިންނަށް އެމީހުންގެ ދައުރާއި ވާޖިބުތައް އަދި ހައްގުތައް ސާފުކޮށް އަންގައި އެކަންކަމަށް ހޭނުވުމަށް އިސްލާމް ދީން ބާރު އަޅާފައިވަނީ އިސްރާފު ކުރުމާއި އެނޫން ވެސް ނުބައި ހުރިހާ އާދަތަކުން ސަލާމަތްވެފައިވާ އާއިލާއަކަށް މުސްލިމް ކޮންމެ އާއިލާއެއް ހެދުމަށެވެ.\nފަސްވަނަ ކަމަކީ، ދުނިޔަވީ ޙަޔާތުގެ ޠަބީޢަތާމެދު ޣާފިލު ވުމެވެ. ދުނިޔަވީ ޙަޔާތަކީ އަބަދު އެއްގޮތަކަށް އެއް ހާލެއްގައި އޮންނަ އެއްޗެއް ނޫންކަން އެނގި ކުރިއަށް އަންނަ ދުވަސްތަކާ މެދު ފަރުވާވެ ހޭލައި ހުރުމަކީ މުހިންމު ކަމެކެވެ. އިޤުތިޞާދުކޮށް ފަހަށް ރައްކާ ކުރުމަށް އިސްލާމް ދީން ބާރު އަޅަނީ އެހެންވެ އެވެ. މިގޮތުން ތަފާތު އެކިއެކި މުޞީބާތްތަކާއި ކާރިސާތަކާއި ބަލިމަޑުކަމާއި ތަދުމަޑުކަމުގެ ހާލަތްތަކުގައާ އަދި އެފަދަ ހާލަތްތަކަށް ތައްޔާރު ވުމަށްޓަކައި ވެސް އިސްރާފުން ދުރުހެލިވާން ޖެހެ އެވެ.\nހަވަނަ ކަމަކީ، އިންސާނާގެ ހަވާ ނަފްސުގެ އެދުންތަކަށް އެއްވެސް ކޮންޓްރޯލެއް ނެތި ތަބާވުމެވެ. މިއީ އިސްރާފު ކުރުމަށް އޮތް ވަރަށް ފަސޭހަ މަގެކެވެ. އިސްލާމްދީން އެދެނީ އެފަދަ އެދުންތައް ކޮންޓްރޯލު ކުރުމަށެވެ. އެއީ ހަމައެކަނި އާޚިރަތުގައި ލިބޭނެ ޢަޛާބުން ސަލާމަތްވާން އެކަންޏެއް ނޫނެވެ. އިސްރާފު ކުރުން ފަދަ އާފާތްތަކުން ވެސް އިންސާނާ ސަލާމަތް ކުރުމަށް ވެސް މެ އެވެ.\nކީރިތި ރަސޫލާގެ ޙަދީޘެއްގައި ވެ އެވެ. "ތިމަން ކަލޭގެފާނަށް (އާޚިރަތުގެ ޙަޔާތާމެދު) އެނގޭ ކަންކަން ތިޔަބައި މީހުންނަށް އެނގޭ ނަމަ ތިޔަބައިމީހުން އުފާކޮށް ހީނ އުޅޭނީ ވަރަށް މަދުންނެވެ. އެކަމަކު ވަރަށް ގިނައިން ތިޔަބައިމީހުން ހިތާމަކޮށް ރޮއެ ހަދާނެ އެވެ." (އަލްބުޚާރީ).\nހަތްވަނަ ކަމަކީ އީމާންތެރިކަން ދަށްވުމެވެ. އީމާންތެރިކަން ދަށްވުމަކީ އެންމެހާ ނުބައި ކަންކަމަށް މަގުފަހިވާ ކަމެކެވެ. އެހެންކަމުން އިސްރާފު ކޮށް ބޭކާރު ޚަރަދު ކުރުމުގެ ނުބައި ވަބާ އިންސާނާއާ ކުރިމަތިވުމުގައި ވެސް އީމާންތެރިކަން މުހިންމު ދައުރެއް އަދާކުރާނެ އެވެ. ވަކިން ޚާއްޞަކޮށް އާޚިރަތާ މެދު އޮންނަ ޢަޤީދާ ބަލިކަށި ނަމަ އެވެ. ކީރިތި ރަސޫލާގެ ޙަދީޘެއްގައި ވެ އެވެ. "ތިމަން ކަލޭގެފާނަށް (އާޚިރަތުގެ ޙަޔާތާމެދު) އެނގޭ ކަންކަން ތިޔަބައި މީހުންނަށް އެނގޭ ނަމަ ތިޔަބައިމީހުން އުފާކޮށް ހީނ އުޅޭނީ ވަރަށް މަދުންނެވެ. އެކަމަކު ވަރަށް ގިނައިން ތިޔަބައިމީހުން ހިތާމަކޮށް ރޮއެ ހަދާނެ އެވެ." (އަލްބުޚާރީ).\nއިސްރާފު ކުރަން އާދަވާން މެދުވެރިވާ މި ސަބަބުތަކާއި އަދި މިނޫންވެސް ސަބަބުތައް ހުންނަ އިރު މި ނުބައި އާދައިން ސަލާމަތްވުމަށްޓަކައި މިފަދަ ސަބަބުތައް ނައްތާލުމަށް ތިމާއަށް ކުޅަދާނަވީ މިންވަރަކުން މަސައްކަތް ކުރަން ޖެހެ އެވެ. އަދި ކުރިން ބަޔާންކުރެވުނު ގެއްލުންތަކާ މެދުވެސް ފުންކޮށް ވިސްނަން ޖެހެ އެވެ. އިސްރާފުކުރުމާ މެދު ހިތުގައި ނަފްރަތު އުފެދެން ޖެހެ އެވެ. އަދި މި ވިސްނުމާއި ޖަޒުބާތުތަކާ އެކު ނަފްސުން މި ނުބައި އާދަ ދުރުކޮށްލަން ފަރިތަކުރަން ޖެހެ އެވެ. އޭރުން ﷲ ގެ ވާގިފުޅާ އެކު މިނުބައި އާފާތުން އަޅުގަނޑުމެންނަށް ސަލާމަތް ވެވިދާނެ އެވެ.\nއިތުރު ލިޔުންތައް ދީން އިސްލާމް ކުނި\nޝައިޠާނުންނާ އެކުގައި ނުވުމަށްޓަކައި އިސްރާފުން ދުރުވުން


14,000 ޕްލާސްޓިކް ޕުލްޓައިޓް ސީލް، 10,000 ސެކިއުރިޓީ އުރަ،1,000 ކޮރުގޭޓަޑް ޕްލާސްޓިކް ބޮކްސް އަދި 550 ހޭންޑް ހެލްޑް ރީޗާރޖަބަލް ފްލަޑް ލައިޓް ސަޕްލައިކޮށްދޭނެ ފަރާތެއް ހޯދުން\nމި ކޮމިޝަނުންދޭ މަޢުލޫމާތާއި އެއްގޮތަށް 014,00 ޕްލާސްޓިކް ޕުލްޓައިޓް ސީލް، 10,000 ސެކިއުރިޓީ އުރަ، 1,000 ކޮރުގޭޓަޑް ޕްލާސްޓިކް ބޮކްސް އަދި 550 ހޭންޑް ހެލްޑް ރީޗާރޖަބަލް ފްލަޑް ލައިޓް، 2018 އެޕްރީލް 18 ވާ ބުދަ ދުވަހުގެ ނިޔަލަށް ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\n14,000 ޕްލާސްޓިކް ޕުލްޓައިޓް ސީލް، 10,000 ސެކިއުރިޓީ އުރަ، 1,000 ކޮރުގޭޓަޑް ޕްލާސްޓިކް ބޮކްސް އަދި 550 ހޭންޑް ހެލްޑް ރީޗާރޖަބަލް ފްލަޑް ލައިޓް ސަޕްލައި ކުރުމުގެ މަސައްކަތް\nމި އިޢުލާނާއި ގުޅޭ މަޢުލޫމާތު ކަރުދާސް މި ކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 މާރިޗު 06 ވާ އަންގާރަ ދުވަހުގެ 14:00 ގެ ކުރިން، ތިރީގައިވާ އީމެއިލް އެޑްރެހަށެވެ. މި އިޢުލާނާއި ގުޅިގެން އިތުރު މަޢުލޫމާތު ހޯއްދެވުމަށް އީމެއިލް ކުރައްވާނީ [email protected] އަށެވެ.\nބީލަން ހުޅުވުން އޮންނާނީ 2018މާރިޗު 08 ވާ ބުރާސްފަތި ދުވަހުގެ 14:00ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\n12 ޖުމާދަލްއާޚިރާ 1439\n28 ފެބުރުވަރީ 2018


Campaign ge namuga rahyyithunah undhagoo vaavarah lava jehun, Vote ithuru veytha!\nކުޅުދުއްފުށީ ފާރެއްގައި ހިއްޕާފަ ހުރި ކެނޑިޑޭޓުންގެ ޕޯސްޓަރުތަކެއް--\nރައްޔިތުންގެ މަޖިލީސް އިންތިހާބަށް 1 ދުވަހަށް ވެފައިވާއިރު ކެމްޕެއިން ފެށުމާއި ހަމައަށް ކެނޑިޑޭޓުންގެ އަޑަށްވުރެން ޖަގަހަތަކުން އިވެނީ ރައްޔިތުންނަށް އުނދަގުވާވަރަށް ލަވައިގެ އަޑުފަށްގަނޑެވެ. ބައެއް ފަހަރު ކެނޑިޑޭޓުންގެ ކެމްޕެއިން ލަވަ ޖަހާއިރު ކެމްޕެއިންނާ އެއްވެސް ގުޅުމެއް ނެތް ލަވަތައްވެސް ރައްޔިތު މީހާއަށް ބޮލަށް ތުރާވާވަރަށް ދަނީ ޖަހަމުންނެވެ.\nރައްޔިތު މީހާއަށް ވާނެ އުނދަގޫ އިހުސާސް ނުކުރެވޭ ކެންޑިޑޭޓުންނަށް ރައްޔިތުންނަށް ކޮށްދެވޭނީ ކޮން ހިދުމަތެއް ބާއޭވެސް ހިތަށްއަރާ ވަރަށް ބައެއް ފަހަރު ކަންތަށް ބޮޑުވެއެވެ. ރައްޔިތުން ކުރާ ސަކުވާއަކަށް ނުބަލާ އަޑުގަދަކޮށް ލަވަޖެހުމުން ވޯޓް އިތުރުވަނީ ބާއޭވެސް ހިތަށް އަރައެވެ.\nބައެއް ޖަގަހަތަކަކީ ޓިއުޝަން ކުލާސްތަކުގެ ކައިރީގައި ހުޅުވާފައިވާ ޖަގަހަތަކެވެ. ޓިއުޝަން ގަޑީގައި ކުދިންނަށް ކިޔަވާދިނުމަށް އުނދަގުވާ ކަމުގެ ޝަކުވާތައްވެސް ބެލެނިވެރިންނާ ޓީޗަރުން އަންނަނީ ކުރަމުންނެވެ. ފިލާވަޅުގެ ބަދަލުގައި ދަރިވަރުންގެ ބޮލުގައި އެނބުރެނީ މި ކެނޑިޑޭޓުންގެ ލަވަތަކެވެ.ޓެސްޓް ހަދަންދާ ކުއްޖާވެސް ޖަވާބުގެ ބަދަލުގައި ޕޭޕަރުގައި ކޮންމެވެސް ކެނޑިޑޭޓެއްގެ ކެމްޕެއިން ލަވައެއް ލިޔެވޭ ހިސާބަށް މިކަން މިއޮތީ ބޮޑުވެފަ އެވެ. ނަމަވެސް އެއްވެސް ކެނޑިޓޭޓަކަށް އެ ޝަކުވާތަށް އިވޭހެނެއް ހިއެއް ނުވެއެވެ. ނޫނީ ޝަކުވާތައް އަޑުއަހަން ބޭނުން ނުވަނީ ކަންނޭނގެއެވެ.\nބައެއް ޖަގަހަތަކުން ދެ ނަމާދު ދޭތެރެ ގަޑިވެސް ދޫކޮށް ނުލައި އެގަޑީގައިވެސް އަންނަނީ އަޑުގަދަ ކުރާއިން ލަވަޖަހަމުންނެވެ. ނުވިތާކަށް ޕިކަޕުތަކުގައި ރައްޔިތުން އުނދަގޫވާ ވަރަށް އަޑުގަދަކުރާއިން މުޅިރަށުތެރޭގައިވެސް ކެނޑިޑޭޓުންގެ ސަޕޯޓަރުން އަންނަނީ ލަވަޖަހާ އަޑުގަދަކުރަމުންނެވެ.\nކެނޑިޑޭޓުންގެ މެދުގައި އޮންނަ ވާދަވެރިކަމަށްވުރެން ކެނޑިޑޭޓުންގެ ސަޕޯޓަރުންގެ މެދުގައި އޮންނަ ވާދަވެރިކަންވެސް ބިރުގަންނަވަރަށް އޮތީ ހައްދު ފަހަނައަޅާފައެވެ. އެއް ކެނޑިޑޭޓުގެ ސަޕޯޓަރުން އަނެއް ކެނޑިޑޭޓުންގެ ބެނާތަކާއި ޕޯސްޓަރުތަކަށް ގެއްލުންދީ ފިތުނަ ފަސާދައިގެ ނުބައި ވަބާވެސް އަންނަނީ ފެތުރެމުންނެވެ. ކުޅުދުއްފުށީ ފަދަ ރަށެއްގައި އެފަދަ އަމަލުތައް އަދިވެސް ފެންނަމުންދާ ކަމުގެ ހެއްކަކީ ތަރައްގީއާއި އެއްވަރަށް ކުރިއަރަން ނޭނގޭކަމެވެ.\nމިކަމަކީ އިސްވެ ކެނޑިޑޭޓުން ކުރާކަމެއް ނޫންކަމުގައި ވިއަސް، ނުވަތަ ކެނޑިޑޭނުންނަށް އެނގިގެން ކުރާ ކަމެއް ވިއަސް އިރުއޮއްސޭ ވަގުތުތަކާއި، ދަރިވަރުން ސްކޫލު ނިންމާ ގެއަށްދާ ވަގުތުތަކުގައި އެފަދަ އަމަލުތައް ހުއްޓުވަން ޖެހެއެވެ.\nބަދަލުގައި އެ ބޭފުޅުން ކޮށްދެއްވާނެކަންތައް އަޑުގަދަކުރާއިން ޖަހައި، ރައްޔިތުންނަށް އުނދަގޫނުވާ ވަރަށް އަޑުގަދަކުރާ ބޭނުންކުރުން ކިހިނެއްވާނެ ތޯ ؟ އެވެ. ރައްޔިތުން އުޅޭ ހާލަތު އަމިއްލައަށް ދެކެލައި އެމީހުންގެ ޝަކުވާތައް އަމިއްލައަށް އަޑުއަހާލައި ވާހަކަދައްކާލާ، ރައްޔިތުމީހާގެ ދިރިއުޅުން ގާތުން ބަލާލާ ކެނޑިޑޭޓަކަށްވުން ކިހިނެއްވާނެތޯ ؟


އެންމެފަހު ސަޖިދަ – DhiSalafiyyah\nއިޝާ ނަމާދުވާން ހުރީ 15 ވަރަކަށް މިނެޓަށް ވެފައެވެ. އަވަސް އަވަހަށް ވުޟޫކޮށްލައިގެން މަޣްރިބު ނަމާދު ކުރިއެވެ. ތަސްބީހަ ކިޔަމުން ދިޔައިރު މާމަ މަތިން ވަރަށް ހަނދާންވިއެވެ. އަދި ނަމާދު ކުރެވުނު ގޮތާމެދު ލަދުވެތިވިއެވެ. އޭނާގެ މާމަ ނަމާދު ކުރަނީ މަޑުމައިތިރިކަމާއި އެކު ގައެވެ. އޭނާ ދުއާ ކުރަންފެށިއެވެ. އަދި ދުޢާ ކުރަމުން ސަޖިދައަށް ގޮސް އިރުކޮޅެއްގައި މަޑުކޮށްލިއެވެ. އޭނާ ވަނީ މުޅި ދުވަހު ބުރަކޮށް މަސައްކަތް ކުރުމުގެ ސަބަބުން ވަރަށް ބޮޑަށް ވަރުބަލިވެފައެވެ.\nކުއްލިއަކަށް ހޭލެވުނީ މީހުންގެ ހަޅޭކާއި އަޑުގަދަ ވުމުންނެވެ. އޭރު މުޅި މީހާވަނީ ދާހިއްލާ ފޯވެފައެވެ. ވަށައިގެން ބަލައިލިއެވެ. މީހުންތައް ވަނީ ތޮއްޖެހިފައެވެ. ކޮންމެ ދިމާއަކަށް ބަލައިލިކަމުގައި ވިއަސް ފެންނަނީ މީހުންނައިގެން ފުރިފައިވާތަނެވެ. މުޅި މީހާ ގަނޑުވެފައިވާ ހާލު ވަށައިގެން ބަލައިލިއިރު ފެންނަނީ އެކި މީހުން އެކިކޮޅުކޮޅަށް ދުވާތަނެވެ. އެއްބަޔަކު ވާތްފަރާތަށް އަނެއްބަޔަކު ކަނާތްފަރާތަށް ދުވަމުންދެއެވެ. އަދި ކަކޫ މައްޗަށް ތިރިވެ ބޮލުގައި އަތްއަޅައިގެން ކޮންމެވެސް ކަމަކަށް އިންތިޒާރު ކުރާ މަންޒަރު ފެނިގެން ދިޔައެވެ.\nހަމަ ކުއްލިއަކަށް އޭނާގެ ނަންގޮވައިފިއެވެ. ހަމަ އެވަގުތު މީސްތަކުން ދެބަޔަކަށް ބައިވެ، އޭނާ އަށް ދާނެ މަގު ފަހިވެގެން ދިޔައެވެ. ދެ މަލާއިކަތުން އޭނާގެ އަތުގަ ހިފާ ދަމާފައި ކުރިއަށް ގެންދިޔައެވެ. އެ މަލާއިކަތުން އޭނާ މެދުގައި ބަހައްޓާފައި ހިނގައްޖެއެވެ. އޭނާގެ ބޯ ތިރިކޮށް އަދި އޭނާ ދުނިޔޭގައި ކުރި ހުރިހާ ކަމެއް ފިލްމެއް ފަދައިން ކުރިމަތިން ސިފަވެގެން ދިޔައެވެ. އޭނާގެ ލޯ ހުޅުވާލިއެވެ. ނަމަވެސް އޭނާއަށް ފެންނަނީ މުޅިން އެހެން ދުނިޔެ އެކެވެ. މީހުން އެހެން މީހުންނަށް އެހީތެރިވާ މަންޒަރެވެ. އޭނާގެ ބައްޕަ އެއް ދަރުސް އިން އަނެއް ދަރުސްއަށް ދާ މަންޒަރު ފެނުނެވެ. އަދި ދީނަށްޓަކައި މުދާ ހެދަ ކުރާ މަންޒަރެވެ. އޭނާގެ މަންމަ މީހުންނަށް ދައުވަތުދީ ހެދިއެވެ. އެއް މޭޒު ތައްޔާރު ކުރެވިފައިވީއިރު އަނެއް މޭޒު އޮތީ ހުސްކޮށެވެ.\nއޭނާ އަމިއްލަ ނަފްސަށް ބަލާލިއެވެ. އަހަރެންވެސް ހުރީ މަންމަމެންގެ މަގުގައި ސާބިތުވެފައެވެ. އަހަރެން އެހެންމީހުންނަށް އެހީތެރިވީމެވެ. ﷲގެ ބަސްފުޅު ފެތުރީމެވެ. އަހަރެން ނަމާދު އަދާ ކުރިމެވެ. ރަމަޞާންމަހު ރޯދަ ހިފީމެވެ. ﷲ އެންގެވިހައި ކަމެއް ކުރީމެވެ. ﷲ ނަހީ ކުރެއްވިހައި ކަމަކުން ދުރުހެލިވީމެވެ. އޭނާއަށް ރޮވެންފެށިއެވެ. އޭނާ ﷲ ދެކެ ލޯބިވާ މިންވަރު ހިތައް އަރަމުންދިޔައެވެ. އެހެންނަމަވެސް އޭނާ ކުރި ހުރިހާ އަމަލެއް އެއީ ﷲ ހަޞްރަތުގައި މަދު އެއްޗެއްކަން އޭނައަށް ވިސްނެއެވެ. މުޅިމީހާވަނީ ތުރުތުރު އަޅާ ދާހިއްލާ ފޯވެފައެވެ. އޭނާގެ ލޯވަނީ ތަންމިނަށް ހުޅުވިފައެވެ. ނަތީޖާ އަންނާގެގޮތާމެދު ބިރުގެންފައެވެ. އެންމެ ފަހުން މީސްތަކުންނާމެދު ނިޔާ ކަނޑައަޅުއްވާ ނިންމައިފިއެވެ. ދެ މަލާއިކަތަކު މީސްތަކުންނާ ދިމާލަށް އެނބުރިއްޖެއެވެ. ފައި ހީވަނީ ފުޑުފުޑުވެދާން އުޅޭހެންނެވެ. މަލާއިކަތުން ނަރަކައިގެ މީހުންގެ ލިސްޓު ގޮވަން ފެށުމާއެކު ލޯމަރާލެވުނެވެ.\nއޭނާގެ ނަން ގޮވީ އެންމެ ފުރަތަމަ އަށެވެ. އޭނާ އޭނާގެ ކަކޫ މައްޗަށް ތިރިވެ މިހެން ވެގެން ނުވާނެ ކަމަށް ބުނަމުން ދިޔައެވެ. އަހަރެން ނަރަކައަށް ދާން ޖެހެނީ ކީއްވެ ހެއްޔެވެ؟ އަހަރެންގެ މުޅި ދިރިއުޅުން ވޭތުކުރީ އެހެން މީހުންނަށް އެހީތެރިވުމަށެވެ. ﷲގެ ބަސްފުޅު އަހަރެން ފެތުރީމެވެ. ލޯވަނީ ފެންކަޅިވެ މުޅި މީހާ ތުރުތުރު އަޅާ ދާހިއްލާ ފޯވެފައެވެ. ދެ މަލާއިކަތުން އޭނާގެ އަތުގަ ހިފާ ދަމައިގަތެވެ. މީސްތަކުންގެ ތެރެއިން ދަމަމުން އޭނާ ނަރަކައިގެ އަލިފާންގަނޑާ ދިމާލަށް ގެންދިޔައެވެ. މީސްތަކުންގެ ތެރެއިން އޭނާއަށް އެހީތެރިވާނެ މީހަކާމެދު ވިސްނަމުންދިޔައެވެ. ދުނިޔެ މަތީގައި ކުރި ހުރިހާ ހެޔޮކަންތަކުގެ ވާހަކަ ގޮވަމުން ދިޔައެވެ. އޭނާ އޭނާގެ ބައްޕައަށް އެހީތެރިވިކަމާއި، ނަމާދު އަދާކުރިކަމާއި، ރޯދަ ހިފިކަމާއި، ޤުރުއާން ކިޔެވުމާއި ހުރިހާ ކަމެއްގެ ވާހަކަ ކިޔަމުންދިޔައެވެ. އެހެންމީހަކު އެހީތެރިވާނެ ކަމުގެ އުއްމީދުގައެވެ. ނަރަކައިގެ މަލާއިކަތުން އޭރުވެސް އޭނާ ދަމަމުން ދިޔައެވެ.\nއޭނަ ފަހަތަށް އެނބުރި ބަލައިލިއެވެ. އެއީ އޭނާގެ އެންމެ ފަހު ފަހަރެވެ. އޭނާ ގޮވަމުންދިޔައެވެ. އަހަރެންގެ ނަމާދެވެ. އަހަރެންގެ ނަމާދެވެ. ދެމަލާއިކަތުން މަޑެއް ނުކުރެއެވެ. ނަރަކައިގެ ދޮރުމައްޗަށް އަހަރެން ގެނެސްފިއެވެ. ނަރަކައިގެ އަލިފާންގަނޑު އަހަރެންގެ މޫނު ފިއްސަމުން ދިޔައެވެ. އެންމެ ފަހު ފަހަރަށް އޭނަ ފަސް އެނބުރި ބަލައިލިއެވެ. އެހެން ނަމަވެސް އޭނަގެ އެއްވެސް ހެޔޮއަމަލެއް ފެންނާކަށްނެތެވެ. އެތަނުން އެއް މަލާއިކަތަކު އޭނާގެ ގައިގައި އަޅާ ނަރަކައަށް ކޮއްޕާލިއެވެ. އޭނާ އަމިއްލަ ނަފްސަށް ނަރަކައިގެ ހޫނުގެ ތެރޭގައި ވެއްޓޭކަން އިހްސާސް ވަމުން ދިޔައެވެ. އެވަޤުތު މީހަކު އޭނާގެ އަތުގައި ހިފާ ދަމައިގަތެވެ. އޭނާ އިސްއުފުލާ ބަލައިލިއެވެ. އެއީ ތުނބުޅިދިގު ނުރަ ހުރި މުސްކުޅި މީހެކެވެ. އޭނާ އަމިއްލަ ގައި ފޮޅާލަމުން އެހިއެވެ. ތީ ކާކު ހެއްޔެވެ؟ އޭނާ ޖަވާބުދިނެވެ. އަހަންނަކީ ކަލޭގެ ނަމާދެވެ. ތިހާ ލަސްވީ ކީއްވެ ހެއްޔެވެ؟ އަހަރެން އަލިފާނުގެ ތެރެއަށް ނުވެއްޓުނީ ކިރިޔާއެވެ. ތިބާ އަހަރެން ތި ސަލާމަތް ކުރީ އެންމެ ފަހު ވަގުތުގައެވެ. އެ މުސްކުޅި މީހާ ހިނިތުންވެލާފައި ބުންޏެވެ. ތިބާ ދުނިޔޭގައި އަހަރެން (އެބަހީ: ނަމާދު) އަދާ ކުރަނީ އެންމެ ފަހު ވަގުތުގައި ނޫން ހެއްޔެވެ؟ ތިބާ ހަނދާން ނެތުނީ ހެއްޔެވެ؟\nހޭވެރިކަންވީ އިޝާނަމާދުގެ ބަންގީގެ އަޑަށެވެ. އެވަގުތު އޭނާ ސަޖިދައިން އިސް އުފުލާލިއެވެ. މުޅި މީހާ ވަނީ ދާހިއްލާ ފޯވެފައެވެ. އަވަސް އަވަހަށް ވުޞޫކޮށް ނަމާދު ގެ ކުރީކޮޅުގައި އޭނާ ނަމާދު ކުރިއެވެ. އަދި މުސްތަޤްބަލުގައި ނަމާދު ވަޤުތުގެ ކުރީކޮޅުގައި އަދާކުރުމަށް ޢަޒުމްކަނޑައެޅިއެވެ.\nލޮބުވެތި އަޚުންނާއި އުޚްތުންނޭވެ ނަމާދަކީ މުސްލިމުންނާއި މުޝްރިކުންނާއި ދެމެދުވާ އިންފާރެވެ. ނަމާދުތަކަށް ރައްކާތެރި ވުމުގައި ފަރުވާ ބަހައްޓާާށެވެ! އެހެނީ ހަމަކަށަވަރުން ނަމާދު ޤިޔާމަތްދުވަހުން އަހަރެމެންގެ މައްޗަށް ހުއްޖަތެއްކަމުގައިވާނެއެވެ. ބުރުހާނެއްކަމުގައި ވާނެއެވެ. ނޫރެއްކަމުގައި ވާނެއެވެ. ރަސޫލާ صلي الله عليه وسلم ޙަދީޘްފުޅުކުރައްވާފައިވެއެވެ. (مَنْ حَافَظَ عَلَيْهَا كَانَتْ لَهُ نُورًا وَبُرْهَانًا ، وَمَنْ لَمْ يُحَافِظْ عَلَيْهَا لَمْ يَكُنْ لَهُ نُورٌ وَلا بُرْهَانٌ ، وَكَانَ مَعَ فِرْعَوْنَ وَهَامَانَ وَأُبَيِّ بْنِ خَلَفٍ) [رَوَاهُ الإِمَامُ أَحْمَدُ] މާނައީ:”ނަމާދުތަކަށް ރައްކާތެރިވާ މީހާއަށް ނޫރެއްވާނެއެވެ. އަދި ބުރުހާނެއްވާނެއެވެ. އަދި ނަމާދުތަކަށް ރައްކާތެރިނުވާ މީހަކަށް ނޫެރެއްނުވެއެވެ. އަދި ބުރުހާނެއްވެސް ނުވެއެވެ. އަދި އެފަދަ މީހަކު ވާހުށީ ފިރްޢައުނާއި، ހާމާނާއި، އުބައްޔު ބިން ޚަލަފާއި އެކުގައެވެ.” ﷲ ތަޢާލާ އަޅަމެންނީ ނަމާދުތަކަށް ރައްކާތެރިވާ ބައެއްކަމުގައި ލައްވާށިއެވެ! އާމީން!


ނަޝީދަށް ހަމަލާ ދިނުމުގައި އަމަލީ ގޮތުން ބައިވެރިވި ހަތަރު މީހަކަށް 13 ދައުވާ އުފުލައިފި\n3 އޮގަސްޓު 2021 - 14:21 0\nނަޝީދަށް ދިން ހަމަލާއާ ގުޅިގެން ދައުވާކޮށްފައިވާ ހަތަރު މީހުންގެ ތެރެއިން ތިން މީހުން.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ޓެރަރިސްޓު ހަމަލާއާ ގުޅިގެން ހަތަރު މީހެއްގެ މައްޗަށް ޖުމްލަ 12 ދައުވާ އުފުލައިފި އެވެ.\nއެ ދައުވާތައް ސާބިތުވެއްޖެ ނަމަ ގިނަ މީހުންގެ މައްޗަށް 40 އަހަރަށް ވުރެ ދިގު ޖަލު ހުކުމެއް އަންނާނެ އެވެ.\nޕްރޮސިކިއުޓަ ޖެނެރަލްގެ އޮފީހުގައި ކުރިއަށްދާ ނޫސްވެރިންގެ ބައްދަލުވުމުގައި ޕްރޮސެކިޔުޓާ ޖެނެރަލް ހުސެއިން ޝަމީމް ވިދާޅުވީ ދައުވާ އުފުލާފައިވަނީ އެ ހަމަލާގައި އަމަލީ ގޮތުން ބައިވެރިވިކަމުގެ ތުހުމަތުކުރެވޭ އަދުހަމް އަހުމަދު ރަޝީދު، 25، އާއި މުޖާޒް އަހްމަދު 21، އާއި ތަހުމީން އަހްމަދު، 32 ގެ އިތުރުން، އަލީ ހައިޝަމްގެ މައްޗަށް ކަމަށެވެ.\nއެގޮތުން، މިދިޔަ މެއި މަހުގެ ހަ ވަނަ ދުވަހު ނަޝީދު ދިރިއުޅުއްވާ ގެކޮޅުން ނުކުމެވަޑައިގެން ކާރަށް އަރައިވަޑައިގަންނަވަނިކޮށް، އައިއިޑީ ހަރުކޮށްފައިވާ ސައިކަލު ރިމޯޓަކަށް ފިއްތަލައިގެން ގޮއްވާލިކަމަށް ތުހުމަތުކުރެވޭ އަދުހަމްގެ މައްޗަށް ހަތަރު ދައުވާއެއް އުފުލާފައި ވެ އެވެ.\nޓެރަރިޒަމް މަނާކުރުމުގެ ގާނޫނުގެ ދަށުން އަދުހަމަށް ކުރާ ދައުވާތަކުގެ ތެރޭގައި ޓެރަރިޒަމްގެ އަމަލެއް ކުރުމާއި، އެފަދަ އަމަލެއް ރޭވުމުގެ އިތުރުން ޓެރަރިސްޓު ޖަމާއަތަކަށް ތާއީދުކުރުން ހިމެނެ އެވެ.\nއަދި ބިރުދެއްކުމާއި ނުރައްކާތެރި ހަތިޔާރާއި ތޫނު އެއްޗެހި ގެންގުޅުން މަނާކުރުމުގެ ގާނޫނުގެ ދަށުން ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މަރާލަން އުޅުމުގެ ދައުވާ ވެސް އަދުހަމްގެ މައްޗަށް ވަނީ އުފުލައިފަ އެވެ.\nއައިއީޑީ ގޮއްވާލުމަށްފަހު އަދުހަމް ފިލުވަން މަސައްކަތް ކުރިކަމަށް ތުހުމަތުކުރެވޭ މުޖާޒްގެ މައްޗަށް ދެ ދައުވާއެއް އުފުލާފައި ވެ އެވެ.\nއޭގެ ތެރޭގައި ޓެރަރިޒަމްގެ އަމަލެއް ކުރުމަށް ރޭވުމާއި ކުށެއް ކޮށްފައިވާ މީހަކު ފިލުވުމަށް އެހީތެރިވެދިނުން ހިމެނެ އެވެ.\nދެން އެ މައްސަލާގައި ހިމެނޭ ތަހުމީނު އަހުމަދުގެ މައްޗަށް ވެސް ހަތަރު ދައުވާއެއް ވަނީ ކޮށްފަ އެވެ.\nއެގޮތުން، ތަހުމީނުގެ މައްޗަށް ވެސް ޓެރަރިޒަމް މަނާކުރުމުގެ ގާނޫނުގެ ދަށުން ޓެރަރިޒަމްގެ އަމަލެއް ކުރުމާއި، އެފަދަ އަމަލެއް ރޭވުމުގެ އިތުރުން ޓެރަރިސްޓު ޖަމާއަތަކަށް ތާއީދުކުރުން ހިމެނެ އެވެ.\nއޭގެ އިތުރުން، ތަހުމީނުގެ މައްޗަށް ގޮވާ ތަކެތި އެހެން ތަނަކަށް ގެންދިއުމަށް އެހީތެރިވެދިނުމުގެ ދައުވާ ވެސް ވަނީ ކޮށްފަ އެވެ.\nހުޅުމާލޭގައި އެ ގޮއްވައިލި ސައިކަލުގައި އައިއީޑީ ހަރުކުރުމުގެ އަމަލީ ގޮތުން ބައިވެރިވިކަމަށް ތުހުމަތުކުރެވޭ އަލީ ހައިޝަމަށް އުފުލާފައިވާ ދައުވާތަކުގެ ތެރޭގައި ޓެރަރިޒަމްގެ އަމަލެއް ހިންގުމުގައި ބައިވެރިވުން، ގޮވާ ތަކެތި އެހެން ތަނަކަށް ގެންދިއުމަށް އެހީތެރިވެދިނުމުގެ އިތުރުން ޓެރަރިޒަމްގެ އަމަލެއް ކުރުމަށް ރޭވުން ހިމެނެ އެވެ.\nއެ ބައްދަލުވުމުގައި ޝަމީމް ވިދާޅުވި ގޮތުގައި އެ ދައުވާތައް ސާބިތުކުރެވޭ މިންވަރަށް ހެކި ލިބިފައިވާ ކަމަށް ގަބޫލުކުރެއްވޭ ކަމަށެވެ.\nނަޝީދަށް އަމާޒުކޮށްދިން ހަމަލާއާ ގުޅިގެން ޖުމްލަ 10 މީހަކު ވަނީ ހައްޔަރުކޮށްފަ އެވެ. އެއީ ދައުވާކުރަން ފޮނުވާފައިވާ މީހުންގެ އިތުރުން ތިބީ މ. ކުދެހިގޭ، އިސްހާގާއި ގއ. ވިލިނގިލީ، ހުދުރުމާގޭ، ފަހުމީ އަލީ އާއި އއ. މާޅޮސް، އަސަރީގޭ މުހައްމަދު ނާޒިމާއި ހއ. ހޯރަފުށީ އަލަނާސިގޭ މުހައްމަދު ތަސްލީމް އަދި ހއ. މޮޅަދޫ، ބަހާރުގޭ އަބްދުﷲ އަލިމަނިކެވެ.\nމީގެތެރެއިން އިސްހާގާއި ތަސްލީމަކީ ހަމަލާގައި އެންމެ އިސް ދައުރެއް އަދާކުރި ކަމަށް ތުހުމަތުވާ ދެ މީހުންނެވެ. އަދި އަބްދުﷲ އަލިމަނިކަކީ ރާއްޖޭގައި ހަރުކަށި ފިކުރު ފެތުރުމަށް އިސްކޮށް ހަރަކާތްތެރިވާ މީހެއް ކަމަށާއި އަދުހަމް ފިލުވުމާއި ހެކި ނައްތާލުމަށް މަސައްކަތް ކޮށްފައިވާ ކަމަށް ތުހުމަތުވާ މީހެކެވެ.\nޝަމީމް ވިދާޅުވީ އެކަށީގެންވާ މިންވަރަށް ހެކި ނެތުމުގެ ސަބަބުން ލ. ގަން، ދުންފިނިއުފާ، އަހުމަދު ފާތިހުގެ މައްޗަށް މި ވަގުތު ދައުވާ ނުކުރަން ނިންމާފައިވާ ކަމަށެވެ.


Ronaldo ge 1000 vana match gai record akaa ehvarukohfi | Mihaaru\n23 ފެބުރުއަރީ 2020 - 11:084comments\nޓިއުރިން (ފެބްރުއަރީ 23) – ކްރިސްޓިއާނޯ ރޮނާލްޑޯ ޕްރޮފެޝަނަލް ކެރިއަރުގައި ކުޅުނު 1000 ވަނަ މެޗުގައި، ރޭ އިޓާލިއަން ލީގުގައި ސްޕާލް އަތުން 2-1 އިން ޔުވެންޓަސް މޮޅުވިއިރު ރޮނާލްޑޯ ލަނޑު ޖަހައި ހާއްސަ ރެކޯޑަކާ އެއްވަރުކޮށްފި އެވެ.\nރޮނާލްޑޯ ޖެހިޖެހިގެން 11 މެޗުގައި ގޯލް ޖަހައިގެން މި ހަމަހަމަކުރީ އިޓާލިއަން ލީގުގައި ޖެހިޖެހިގެން އެންމެ ގިނަ މެޗުގައި ލަނޑު ޖަހައިގެން 1995/1994 ގެ ސީޒަނުގައި ގެބްރިއަލް ބަޓިސްޓޫޓާ އަދި 2019 ގައި ފަބިއޯ ކުއަގްލިއަރެއްލާ ހެދި ރެކޯޑާ އެވެ. ދެން މެޗެއްގައި ލަނޑު ޖަހައިފި ނަމަ ރޮނާލްޑޯ އަށް ރެކޯޑް އަމިއްލަ ކުރެވޭނެ އެވެ.\nރޮނާލްޑޯގެ 1000 މެޗުގެ ތެރޭގައި މެންޗެސްޓާ ޔުނައިޓެޑަށް ކުޅެދިން 292 މެޗާއި ރެއާލް މެޑްރިޑަށް ކުޅެދިން 438 މެޗު އަދި ޕޯޗުގަލް ގައުމީ ޓީމަށް ކުޅެދިން 164 މެޗު ހިމެނެ އެވެ. ރޭގެ މެޗަކީ ޔުވެންޓަސް އަށް ކުޅެދިން 73 ވަނަ މެޗެވެ.\nރޮނާލްޑޯ 39 ވަނަ މިނެޓުގައި ލަނޑު ޖަހާފައި އޮއްވާ ޔުވެންޓަސްގެ ލީޑު ފުޅާކޮށްދިނީ 60 ވަނަ މިނެޓުގައި އާރޮން ރަމްސީ އެވެ. އޭގެ ނުވަ މިނެޓު ފަހުން ޕެނަލްޓީއަކުން ސްޕާލްގެ އަންދްރޭ ޕެޓަގްނާ ލަނޑެއް ޖަހައި ޔުވެންޓަސް ހާސްކޮށްލި އެވެ. އެކަމަކު ޔުވެންޓަސް އިން އިތުރު ގޯލެއް ވަނަނުދީ ހިފަހައްޓައި މެޗު ކާމިޔާބުކުރި އެވެ.\nމި މޮޅާ އެކު ޔުވެންޓަސް ވަނީ އެއް ވަނައިގައި ހަތަރު ޕޮއިންޓަށް ލީޑު ފުޅާކޮށްފަ އެވެ. އެ ޓީމަށް ލިބިފައިވަނީ 60 ޕޮއިންޓެވެ. ތާވަލުގެ ދެ ވަނައިގައި 56 ޕޮއިންޓާ އެކު އޮތް ލާޒިއޯ މިއަދު ޖެނޯއާ އަތުން މޮޅުވެއްޖެ ނަމަ ޔުވެންޓަސްގެ ލީޑު އެއް ޕޮއިންޓަށް ކުޑަކުޑަވާނެ އެވެ.\nރޭ އޭސީ މިލާން ވަނީ ރަށުން ބޭރުގައި ފިއޮރެންޓީނާއާ 1-1 އިން އެއްވަރުވެފަ އެވެ. އަންޓެ ރެބިޗްގެ ގޯލުން 56 ވަނަ މިނެޓުގައި މިލާން ލީޑު ނަގާފައި އޮއްވާ އެ ޓީމަށް އިތުރަށް ފަސޭހަވީ 62 ވަނަ މިނެޓުގައި ފިއޮރެންޓީނާގެ ޑަލްބާޓް ހެންރިކޭ އަށް ރަތްކާޑެއް ދެއްކުމުންނެވެ. އެކަމަކު ނަތީޖާ އެނބުރުނީ އަނެއްކޮޅަށެވެ.\nފިއޮރެންޓީނާ އަށް އެއްވަރުކޮށްދިނީ 85 ވަނަ މިނެޓުގައި ޕެނަލްޓީއަކުން އެރިކް ޕުލްގާ އެވެ. މިއީ މިލާނުގެ ކުރީގެ ފޯވާޑް ޕެޓްރިކް ކުޓްރޯނޭ އަށް މިލާނުގެ ކެޕްޓަން އަލެސިއޯ ރޮމަނޮލީ ފައުލްކުރި ކަމަށް ބަލައި ދިން ޕެނަލްޓީއެކެވެ. ރީޕްލޭ އިން ފެންނަ ގޮތުގައި ރޮމަނޮލީގެ ޓެކްލް އަމާޒުވަނީ ބޯޅައަށެވެ. އެކަމަކު ރެފްރީ ވަނީ ވީއޭއާރް އިން ބަލަން ދެކޮޅު ހަދައިފަ އެވެ. މިލާން އޮތީ 36 ޕޮއިންޓާ އެކު ހަތް ވަނައިގަ އެވެ. ފިއޮރެންޓީނާ އޮތީ 29 ޕޮއިންޓާ އެކު 13 ވަނައިގަ އެވެ.\nއިތުރު ލިޔުންތައް ކްރިސްޓިއާނޯ ރޮނާލްޑޯ ޔުވެންޓަސް އިޓާލިއަން ލީގު


Internet aguheyokuran sarukaaruge siyaasatheh nei! - Dhiyares\nމިނިސްޓަރު މަލީޙާއި ރައީސް ޞާލިޙު/ ފޮޓޯ: ރައީސް އޮފީސް\nސަރުކާރެއް ވެރިކަމަށް އަންނަނީ ރައްޔިތުންނަށް ވަރަށް ގިނަ ވަޢުދުތައް ވެގެންނެވެ. ސަރުކާރެއްގެ ވަޢުދުތައް ފުއްދުމަށް ހަރުދަނާ ސިޔާސަތުތަކެއް އެކަށައަޅަންޖެހެއެވެ. އެ ސިޔާސަތުތައް ތަންފީޒުކުރުމަށް ވަޒީރުންނާއި އެނޫންވެސް ސިޔާސީ މަޤާމުތަކަށް ބޭފުޅުން އައްޔަންކުރައްވަނީ ރައީސެވެ. ސަރުކާރެއްގެ ސިޔާސަތު އޮތް ނެތް ގޮތް ރައްޔިތުންނަށް ސާފުވަނީ ރައީސާއި ވަޒީރުންނާއި އެނޫންވެސް ސިޔާސީ ބޭފުޅުން ދައްކަވާ ވާހަކަފުޅުތަކާއި ހާމަކުރައްވާ ކަންކަމުންނެވެ.\nއިންޓަނެޓުގެ އަގުހެޔޮކުރުން ސަރުކާރުގެ ވަޢުދެއް!\nއިންޓަނެޓުގެ އަގުހެޔޮކުރުމަކީ ސަރުކާރުގެ ވަޢުދެކެވެ. ރިޔާސީ އިންތިޚާބުގައި ރައީސް އިބްރާހީމް މުޙައްމަދު ޞާލިޙު ވެވަޑައިގެންނެވި އެހެންވެސް ގިނަ ވަޢުދުތަކުގެ ތެރޭގައި ހިމެނިގެން ދިވެހިންގެ ސަމާލުކަން ހޯދި ވަޢުދެކެވެ. އެއީ 100 ދުވަސްތެރޭގައި މުޅި ރާއްޖެއަށް އެއާ އެމްބިއުލާންސްގެ ޚިދުމަތް ދެއްވާނެ ކަމުގައި ވިދާޅުވެ ރައީސް ވެވަޑައިގެންނެވި ވަޢުދުފަދައިން ދިވެހިންގެ ސަމާލުކަމުން ކެހިގެން ހިނގައިދާނެ ޒާތުގެ ވަޢުދެއް ނޫނެވެ. ގިނަ ބަޔަކަށް މިހާރު ޟަރޫރީ ބޭނުމަކަށްވެފައިވާ އިންޓަނެޓު އަގުހެޔޮކުރުމަކީ އެންމެންގެ ސަމާލުކަން އެ ވަޢުދަކަށް ހުއްޓުނު ވަޢުދެކެވެ.\nއިންޓަނެޓު އަގުހެޔޮކުރުމުގެ ވަޢުދަކީ ހަމައެކަނި ރައީސް ޞާލިޙުގެ ވަޢުދެއްވެސް ނޫނެވެ. އެއީ ކުރީގެ ރައީސުލްޖުމްހޫރިއްޔާ ރައީސް ޢަބްދުﷲ ޔާމީނު 2018 ވަނަ އަހަރުގެ ރިޔާސީ އިންތިޚާބުގައި ހިއްސާކުރެއްވި ރިޔާސީ ވަޢުދެއްވެސްމެއެވެ. އެ ވަޢުދު އިއުލާނުކުރެއްވީ ހުޅުމާލޭ ދެވަނަ ފިޔަވަހީގައި ރިޔާސީ އިންތިޚާބުގެ ތެރޭގައި ބޭއްވެވި ޖަލްސާއެއްގައެވެ. ވަޢުދާއެކު އެކަން ކުރެއްވުމަށް ގެންގުޅުއްވާ ސިޔާސަތުވެސް ހާމަކުރެއްވިއެވެ. ބޭރުން ފައިބާ ކޭބަލްއެއް ދިވެހި ދައުލަތަށް ބައްލަވައިގަންނަވާނެ ކަމަށާއި، އެ ކޭބަލްއިން އެހެން ބައެއް ޤައުމުތަކަށްވެސް އިންޓަނެޓު ޚިދުމަތް ފޯރުކޮށްދޭން ވިސްނަވާ ކަމަށާއި، ރާއްޖޭގައި މުވާސަލާތީ ޚިދުމަތްދޭ ކުންފުނިތަކުން އެ ކޭބަލް ބޭނުންކުރަން ފެށުމުން އިންޓަނެޓު ޚިދުމަތުގެ އަގު އެތައް ގުނައެއް ހެޔޮވާނެ ކަމުގައި ވިދާޅުވިއެވެ.\nއެމްޑީޕީންވެސް އިންޓަނެޓު އަގުހެޔޮކުރާނެ ވާހަކަ ދެއްކިއެވެ. ރައީސް ޞާލިޙުވެސް އެކަން ކުރައްވާނެ ކަމުގައި ވިދާޅުވެއެވެ. ނަމަވެސް ކަން ކުރައްވާނެ ގޮތުގެ މައްޗަށް އަލިއަޅުވައިނުލައްވައެވެ. އިންޓަނެޓު އަގުހެޔޮކުރައްވައި ޚިދުމަތުގެ ފެންވަރު ރަނގަޅުކުރައްވާނެ ކަމުގައި ރައީސް ވިދާޅުވެއެވެ. އަދި އެކަން ޙާޞިލުކުރާނެ ތާރީޚުތައްވެސް ސަރުކާރުން އެކި ދުވަސްވަރު ހާމަކުރައްވައެވެ.\nމިނިސްޓަރު އެކި ދުވަހު އެކި ގޮތަށް!\nކަން ދިމާކުރި ގޮތުން މި މުހިއްމު ޒިންމާ މަތިކުރެވުނީ މި ސަރުކާރުގެ މިނިސްޓްރީ އޮފް ކޮމުނިކޭޝަން، ސައެންސް އެންޑް ޓެކްނޮލޮޖީއާއެވެ. އެ ވުޒާރާ ހަވާލުކުރެއްވީ އެމްޑީޕީގެ ބޭފުޅަކާއެއް ނޫނެވެ. ޖުމްހޫރީ ޕާޓީއަށް ނިސްބަތްވެވަޑައިގަންނަވާ މުޙައްމަދު މަލީޙު ޖަމާލާއެވެ. އެމަނިކުފާނު މަޤާމާ ހަވާލުވެވަޑައިގެން މާ ގިނަ ދުވަސްތަކެއް ނުވަނީސް އިންޓަނެޓު އަގުހެޔޮކުރުމުގެ މަސައްކަތް ފެއްޓެވިކަން އިޢުލާނުކުރެއްވިއެވެ. އެއީ 2018 ވަނަ އަހަރުގެ ޑިސެންބަރު 8 ވަނަ ދުވަހުއެވެ. އެ ދުވަހު ހުރިހާ ނޫހެއްގެ ސުރުޚީތަކުން މި ދެންނެވި ޚަބަރު އަދިވެސް ފެނިވަޑައިގަންނަވާނެއެވެ.\nއޭގެ މަހެއްހައި ދުވަސްފަހުން 2019 ވަނަ އަހަރުގެ ޖަނަވަރީ 31 ވަނަ ދުވަހު މިނިސްޓަރު މަލީޙު ވިދާޅުވަނީ "އަޅުގަނޑަށް ގަބޫލުކުރެވޭ ކަމެއް ނޫން މަސް ނިމޭއިރު، އެ މީހަކު ގަންނަ ޕެކޭޖުގެ ބާކީ ހުންނަ ޑޭޓާތައް ދެން އަންނަ މަހަކަށް ޓްރާންސްފާ ނުވާ ގޮތަށް ނޫނިއްޔާ ގެއްލުންވާ ގޮތަށް ސިޔާސަތު ބައްޓަން ވުން. ނަގާފައި ހުންނަ ޕެކޭޖެއް ހުސްވީމާ އަންލިމިޓެޑްގެ ގޮތުގައި މިހާރު ޕްރޮމޯޓް ކުރަނީ. އެކަމަކު އެއީ ހަގީގީ މާނައިގައި އަންލިމިޓެޑް ވުމެއް ނޫން." މިފަދައިންނެވެ. އަދި މަލީޙު އެ ދުވަހު ވިދާޅުވީ ރާއްޖޭގައި އިންޓަނެޓުގެ އަގު ބޮޑު ކަމަށެވެ. އަގުހެޔޮކުރަންޖެހޭ ކަމުގައެވެ.\nއަދި ހަމަ އެ ދުވަހު ބައެއް ނޫސްތަކަށް ދެއްވި ބަސްދީގަތުމެއްގައި މަލީޙު ވިދާޅުވީ އިންޓަނެޓު އަގުހެޔޮކުރުމާ ގުޅޭ ދިރާސާތައް މިހާރު ފައްޓަވާފައިވާ ކަމަށެވެ. އޭގެ ދެތިން މަސް ފަހުން 2019 ވަނަ އަހަރުގެ މޭ 17 ވަނަ ދުވަހު މިނިސްޓަރު ވިދާޅުވީ އިންޓަނެޓުގެ އަގުހެޔޮކުރައްވާނީ ދެ ފަރާތަށްވެސް ފައިދާވާނެ ގޮތަށް ކަމުގައެވެ. އެއީ ޚިދުމަތް ހޯދާ ފަރާތާއި ޚިދުމަތް ދޭ ފަރާތެވެ. އަދި އިންޓަނެޓުގެ ޚިދުމަތަކީ އަސާސީ ޚިދުމަތަކަށް ހެއްދެވުމަކީ އަމާޒެއް ކަމުގައިވެސް މަލީޙު ވިދާޅުވިއެވެ.\nއިންޓަނެޓުގެ ޚިދުމަތް އަގުހެޔޮކުރުމުގެ ގޮތުން އައު ކުންފުނިތަކަށް ފުރުޞަތު ދޭންޖެހިދާނެ ކަމުގައި މޭ މަހުގެ 19 ވަނަ ދުވަހު މިނިސްޓަރު މަލީޙު އިއުލާނުކުރެއްވިއެވެ. 2019 ވަނަ އަހަރުގެ މޭ މަހުގައި ނޫސްތަކުގެ ފަލަ ސުރުޚީއަށް އެރީ އިންޓަނެޓު ޚިދުމަތް އަގުހެޔޮކުރުމާ ގުޅޭ މަޝްވަރާތައް ނިމި ދެ މަސްވީ ވާހަކައެވެ. އެ އަހަރުގެ 25 އޯގަސްޓުގައި މިނިސްޓަރު ވިދާޅުވީ އިންޓަނެޓާ ގުޅޭ އުފާވެރި ޚަބަރު މާ ލަސްތަކެއް ނުވެ އިވޭނެ ކަމުގައެވެ. 2019 ވަނަ އަހަރުގެ އޮކްޓޯބަރު މަހު ސަރުކާރުން އިއުލާނުކުރީ އިންޓަނެޓު އަގުހެޔޮކުރާނެ އަހަރަކީ 2021 ވަނަ އަހަރު ކަމަށެވެ.\nފާއިތުވި 2020 ވަނަ އަހަރުގައިވެސް އެކި ތާރީޚުގައި އެކި ގޮތަށް އިންޓަނެޓު އަގުހެޔޮކުރުމުގެ ވާހަކަ ދެކެވުނެވެ. އެންމެ ފަހުން ރައީސް އޮފީހުން ބުނީ އިންޓަނެޓު އަގުހެޔޮކުރުން 2021 ވަނަ އަހަރުން 2022 ވަނަ އަހަރަށް ފަސްކުރި ކަމަށެވެ. އަދިވެސް މިހައިތަނަށްވެސް ހާމަނުކުރެވި ނޭނގި އޮތް ކަމަކީ އިންޓަނެޓުގެ އަގުހެޔޮކުރާ ގޮތެވެ. އިންޓަނެޓުގެ އަގު ބޮޑުވެގެން އުޅެނީ ޚިދުމަތް ފޯރުކޮށްދެނީ އަމިއްލަ ކުންފުނިތަކަކުން ކަމުގައިވުމާއި، އެކަމަށް ބޭނުންވާ އުމްރާނީ ވަސީލަތްތަކުގެ އަގު ބޮޑުވުންފަދަ އެތައް ސަބަބެއް މެދުވެރިވެގެންނެވެ. ދިވެހި ދައުލަތުގެ މުވާސަލާތީ ކުންފުނި ދިރާގުގައި އޮތް ދައުލަތުގެ ހިއްސާ ވިއްކާލުމުން މިއަދު ދިވެހި ސަރުކާރަށް އަދި ދައުލަތަށް ދިރާގުގެ ސިޔާސަތު ކަނޑައެޅުމުގައި ޙަޤީޤީ މާނާގައި ބާރެއް ނެތުމަކީވެސް އިންޓަނެޓުގެ އަގުހެޔޮކުރަން ކުރިމަތިވެފައި އޮތް ހުރަހެއް ކަމުގައި ތަޖުރިބާކާރުން ވިދާޅުވެއެވެ.\nމައްސަލައަކީ މަލީޙު ހެއްޔެވެ؟\nއެމްޑީޕީގެ މަޖިލިސް މެންބަރުންނާއި، އެކްޓިވިސްޓުން އާންމުންނަށް ވިސްނައިދޭން މަސައްކަތްކުރާ ގޮތުން އިންޓަނެޓު އަގުހެޔޮނުކުރެވި ފޭލިވަނީ މިނިސްޓަރު މަލީޙެވެ. އެ ބޭފުޅުންގެ ވާހަކަފުޅުތަކަށް ބަލާއިރު މިނިސްޓަރު މަލީޙަކީ މިކަމަށް ސިޔާސަތު އެކުލަވައިލައްވަން ޖެހޭ ބޭފުޅާއެވެ. އަދި އެ ސިޔާސަތު ތަންފީޒުކުރައްވަން ޖެހިވަޑައިގަންނަވާނީވެސް މަލީޙަށެވެ. އެހެންވީމާ އިންޓަނެޓުގެ އަގުހެޔޮ ނުކުރެވި ފަސްވެގެންދާ ކޮންމެ ދުވަހަކީ އެމަނިކުފާނު ފޭލިވެ، ނާކާމިޔާބުވާ ދުވަހެއްގެ ގޮތުގައި އެމްޑީޕީގެ މި ދެންނެވި ބޭފުޅުން ސިފަކުރައްވައެވެ. މަލީޙުގެ އިތުބާރު ނެތްކަމުގެ ވޯޓު ނަގަން މަޖިލިހަށް ހުށަހަޅުއްވަނީވެސް މިދެންނެވި އަންބާއެއް ވިދާޅުވަމުންނެވެ.\nމިކަމާ ގުޅޭ ގޮތުން ކުރީގައި ވަޒީރުކަންކުރެއްވި ބައެއް ބޭފުޅުންގެ ޚިޔާލު މުޅިން ތަފާތެވެ. ކުރީގައި ވަޒީރުކަން ކުރެއްވި ބޭފުޅަކު "ދިޔަރެސް"އަށް މައުލޫމާތު ދެއްވަމުން ވިދާޅުވީ ވަޒީރުންނަކީ ރައީސުލްޖުމްހޫރިއްޔާ އެކުލަވައިލައްވާ އަންގަވާ ސިޔާސަތުތަކެއް ތަންފީޒުކުރައްވަން ތިއްބަވާ ބޭފުޅުންތަކެއް ކަމުގައެވެ. އެ ސިޔާސަތު ތަންފީޒުކުރުމުގައި ދިމާވާ ގޮންޖެހުންތައް ގިރާކުރައްވައި، ދިމާވާ އެކި މައްސަލަތަކަށް ހައްލު ހޯއްދަވައި ސިޔާސަތު އަމަލީ ގޮތުން ޙަޤީޤަތަކަށް ހައްދަވައި ރައީސް ބޭނުންފުޅުވާ ލަނޑުދަނޑި ޙާޞިލުކުރެއްވުމަކީ ވަޒީރުންގެ ޒިންމާއެވެ. "ޓެކްނިކަލީ މޮޅު، ޤާބިލު ވަޒީރަކު ހުއްޓަސް، ތަންފީޒުކުރަންވީ ޕޮލިސީއަކީ ކޮބައިކަން ނޭނގެންޏާ ދެން ކިހިނެއް ކަމެއް ކުރާނީ؟" "ދިޔަރެސް"އަށް މައުލޫމާތު ދެއްވި ކުރީގެ ވަޒީރަކު ވިދާޅުވިއެވެ.\nމިހާތަނަށް އިންޓަނެޓު އަގުހެޔޮކުރުމުގެ ވަޢުދު ތަކުރާރުކޮށް އަޑުއިވުނު ނަމަވެސް ސަރުކާރުން އެކަންކުރަން ވިސްނާ ގޮތެއް ސާފުކޮށް އެނގިފައިނެތެވެ. އިތުރު ކުންފުންޏެއް ގެނެސްގެން އިންޓަނެޓު އަގުހެޔޮކުރާ ވާހަކަ 2019 ވަނަ އަހަރު މިނިސްޓަރު މަލީޙު ދެއްކެވިއެވެ. 10 މޭ 2020 ވަނަ ދުވަހު މިނިސްޓަރު ވިދާޅުވީ އިންޓަނެޓަކީ އަސާސީ ޚިދުމަތަކަށްވާތީ ސަރުކާރުން އެ ޚިދުމަތް ދޭންޖެހޭ ކަމަށެވެ. އައު އަމިއްލަ ކުންފުންޏަކާ ހަވާލުކޮށްގެން އިންޓަނެޓު އަގުހެޔޮކުރާނީތޯ ނުވަތަ ސަރުކާރުން އިންޓަނެޓު ޚިދުމަތަށް ޚާއްޞަ ކުންފުންޏެއް ވުޖޫދަށް ގެނެސްގެން އެކަންކުރާނީތޯ ނިންމަވާނީ ރައީސެވެ. މިނިސްޓަރަށް ވިދާޅުވެވޭނީ ފެނިވަޑައިގަންނަވާ ގޮތެކެވެ.\nސަރުކާރުގައި ސިޔާސަތެއް ނެތް\nރައީސް ޞާލިޙުގެ ވަރަށް ގިނަ ވަޢުދުތަކެކޭ އެއްގޮތަށް އިންޓަނެޓު އަގުހެޔޮކުރުމުގެ ވަޢުދުގެ ފަހަތުގައި ދިރާސާކުރެވިގެން އެކުލަވައިލެވިފައިވާ ސިޔާސަތެއް ނެތް ކަމުގައި ބައެއް ފަރާތްތަކުން ދެކެއެވެ. "ދިޔަރެސް" އަށް މައުލޫމާތު ދެއްވި މުވާސަލާތީ ދާއިރާގެ ތަޖުރިބާކާރަކު ވިދާޅުވީ އިންޓަނެޓުގެ އަގު ބޮޑުވުމަށް މެދުވެރިވާ ސަބަބުތައްވެސް ސަރުކާރަށް ރަނގަޅަށް ނުވިސްނޭ ކަމަށެވެ. މުވާސަލާތީ ދާއިރާގައި ދިރާގާއި އޫރީދޫގެ "ޑުއޮޕޮލީ" ނުވަތަ ދެ ކުންފުނިން ބާޒާރު މުޅިން މޮނޮޕޮލައިޒްކޮށްފައި އޮތުމަކީ އެއިން އެއް ގޮންޖެހުމެވެ.\nއޭނާ އިތުރަށް ވިދާޅުވީ ސަރުކާރުން އިތުރު ކުންފުންޏަކަށް ފުރުޞަތު ހުޅުވައިލުމުން ނުފުދޭ ކަމުގައެވެ. މުވާސަލާތީ ޚިދުމަތް ދިނުމަށް ބޭނުންވާ ބައެއް އިންފްރަސްޓްރަކްޗާ ނުވަތަ އުމްރާނީ ވަސީލަތްތައް ސަރުކާރުން ޤާއިމުކުރަން ޖެހޭ ކަމުގައިވެސް އޭނާ ވިދާޅުވިއެވެ. އެއީ ބޮޑު އިންވެސްޓުމެންޓެއް ކަމަށާއި، އެކަމަށް ގިނަ ޢަދަދެއްގެ ފައިސާ ޚަރަދުވާނެ ކަމަށް އޭނާ ވިދާޅުވިއެވެ. ނަމަވެސް އެ ވަސީލަތްތައް ސަރުކާރުން ޤާއިމުކޮށްފިނަމަ، އިންޓަނެޓާއި މުވާސަލާތީ އެ ނޫންވެސް ޚިދުމަތްތަކުގެ އަގު ތިރިކުރެވޭނެ ކަމަށް ވިދާޅުވިއެވެ.\nއޭނާ އިިތުރަށް ވިދާޅުވީ މިހާތަނަށް މިނިސްޓަރު ދައްކަވާ ވާހަކަފުޅާއި ސަރުކާރުން އަމަލުކުރާ ގޮތަށް ބަލާއިރު، މިހާތަނަށް ފެންނަނީ މިކަމުގައި ސަރުކާރުގެ ސިޔާސަތެއް ނެތްކަން ކަމުގައެވެ. ހަރުދަނާ ސިޔާސަތެއް އޮތްނަމަ، ކަންކުރާނެ ގޮތް މިހާރު ހާމަކޮށް، އެމަގުން އަޅަންޖެހޭ ފިޔަވަޅުތައް އަޅަން ފަށައިފާނެ ކަމުގައިވެސް އޭނާ ވިދާޅުވިއެވެ. ވަޒީރު ބަދަލުކުރި ނަމަވެސް ސަރުކާރުގައި ނެތް ސިޔާސަތެއް ތަންފީޒުނުވާނެ ކަމުގައިވެސް އޭނާ ފާހަގަކުރެއްވިއެވެ.\nއިންޓަނެޓުގެ އަގު ރައީސް ސޯލިހް


Corruption aa dhekolhah Raajje ah bodu kurierumeh\nކޮރަޕްޝަނާ ދެކޮޅަށް ރާއްޖެއަށް ބޮޑު ކުރިއެރުމެއް\nއޭސީސީގެ މެންބަރުންނާއި ރައީސް އިބްރާހިމް މުހައްމަދު ސޯލިހް ބައްދަލު ކުރައްވަނީ -- ފޮޓޯ: ރައީސް އޮފީސް\nދުނިޔޭގެ ގައުމުތަކުގައި ކޮރަޕްޝަން އޮތް މިންވަރު ދައްކައިދޭން ޓްރާންސްޕޭރެންސީ އިންޓަނޭޝަނަލް އިން ކޮންމެ އަހަރަކު ނެރޭ ރިޕޯޓް "ކޮރަޕްޝަން ޕާސެޕްޝަން އިންޑެކްސް" ގައި ދުނިޔޭގެ ނިސްބަތުން ވެސް ބޮޑު ކުރިއެރުމެއް ރާއްޖޭން ހޯދައިފި އެވެ.\nއެ ރިޕޯޓުގައިވާ ގޮތުން، މުޅި އޭޝިއާ ޕެސިފިކް ސަރަހައްދުގައި ކޮރަޕްޝަން ހުއްޓުވަން ނުކުޅެދިފައިވާއިރު، ރާއްޖޭން ވަނީ ބޮޑެތި ކުރިއެރުންތަކެއް ހޯދައިފަ އެވެ.\nފާއިތުވި އަހަރުތަކުގެ ތެރޭގައި މައިގަނޑު ގޮތެއްގައި އެ ލިސްޓުގެ ފަހަތަށް ވެއްޓުމަށްފަހު، މިދިޔަ އަހަރު ރާއްޖެ ވަނީ 14 ޕޮއިންޓު މައްޗަށް ޖެހިލައިފަ އެވެ.\nމިދިޔަ އަހަރުގެ އިންޑެކްސް ދައްކާގޮތުގައި 43 ޕޮއިންޓާއެކު ރާއްޖެ އޮތީ 183 ގައުމުގެ ތެރެއިން 75 ވަނައިގަ އެވެ. އެއީ މިދިޔަ އަހަރާ އަޅާބަލާއިރު، ގައުމުތަކުގެ ތަރުތީބުން 55 ދަރަޖައިގެ ކުރި އެރުމެކެވެ.\nއެ އިންޑެކްސްގައި ރާއްޖޭން ވަނީ ފުރަތަމަ ފަހަރަށް ސަރަހައްދުގެ އެހެން ގައުމުތައް ކަމަށްވާ އިންޑިއާއާއި ސްރީލަންކާއަށް ވުރެ ވެސް ކުރީގަ އެވެ. މިދިޔަ އަހަރު 40 ޕޮއިންޓާއެކު އިންޑިއާ އޮތީ 86 ވަނައިގަ އެވެ. ދެކުނު އޭޝިއާ ސަރަހައްދުން ރާއްޖެއަށް ވުރެ ކުރީގައި އޮތް ހަމައެކަނި ގައުމަކީ ބޫޓާން އެވެ. ސަރަހައްދުގެ ގައުމުތަކުގެ ތެރެއިން އެންމެ ދަށުގައި ވަނީ ބަންގްލަދޭޝްއާއި އަފްޣާނިސްތާނެވެ.\nކުރީ އަހަރެކޭ އެއް ފަދައިން މި އަހަރުވެސް ކޮރަޕްޝަން އެންމެ މަދު ގައުމުގެ ޝަރަފު ހޯދާފައިވަނީ ނިއު ޒީލެންޑާއި ޑެންމާކުންނެވެ. އެ ދެ ގައުމަށްވެސް ލިބިފައިވަނީ 88 ޕޮއިންޓެވެ.\nމިދިޔަ އަހަރުގެ ސީޕީއައި ހެދުމުގައި ބަލާފައިވަނީ ދުނިޔޭގެ 183 ގައުމާއި ދައުލަތްތައް ހިންގުމުގައި ކޮރަޕްޝަން އަށަގަނެފައިވާ ކަމަށް ގަބޫލުކުރެވޭ މިންވަރު ބެލުމަށް ކޮށްފައިވާ ސާވޭތަކަށާއި، ފަންނީ މާހިރުންގެ ހޯދުންތަކުގެ އަލީގައި ޝާއިރުކުރާ ދިރާސާތަކުގެ މައްޗަށެވެ.\nމި އިންޑެކްސް ގައި ބޭނުން ކުރަނީ ސުމަކުން ފެށިގެން ސަތޭކަ އާއި ދެމެދުގެ މިންގަނޑެކެވެ. އެގޮތުން ސުމަކުން ވަރަށް ކޮރަޕްޓް ގައުމުތައް ރަމްޒުކޮށްދޭ އިރު، ސަތޭކައިން ރަމްޒުކޮށްދެނީ ކޮރަޕްޝަންގެ އަމަލުތައް މަދު، ހިންގުމުގެ ނިޒާމު ސާފު އަދި ހާމަކަން ބޮޑު ގައުމުތަކެވެ.\nސީޕީއައި ގައި ގައުމުތަކަށް ލިބޭ ޕޮއިންޓް ކަނޑައަޅަނީ މަދުވެގެން ތިން މަސްދަރެއް މެދުވެރިކޮށް ހޯދާ މައުލޫމާތު އެއްކޮށްގެން ނެރެވޭ ނަތީޖާއެއް ބޭނުންކޮށްގެންނެވެ.\nސީޕީއައި ގައި ކުރި ހޯދުމަކީ ކުރިއަށް އެޅުނު މުހިންމު ފިޔަވަޅެއްކަމުގައި ވީނަމަވެސް ރާއްޖެ އަދިވެސް ހިމެނެނީ 50 އަށް ވުރެ ދަށުން ޕޮއިންޓް ލިބުނު ތިންބައިކުޅަ ދެބައި ގަމުތަކުގެ ތެރޭގައިކަން ޓްރާންސްޕޭރަންސީން ވަނީ ފާހަގަކޮށްފަ އެވެ.\nއަދި ވޭތުވެދިޔަ އަހަރުތަކުގައި ގާނޫނީ ނިޒާމު ހަރުދަނާކުރުން ފަދަ ދާއިރާތަކުން ރާއްޖެ ކުރި ހޯދާފައިވީނަމަވެސް ކޮރަޕްޝަނާ ދެކޮޅަށް ފުރިހަމަކަމާއެކު މަސައްކަތް ކުރުމަށް އަދިވެސް ނުކުޅެދިފައިވާކަން މި ސާވޭ އިން ދައްކާ ކަމަށް އެ ޖަމިއްޔާއިން ބުންޏެވެ.\nރައީސް އިބްރާހިމް މުހައްމަދު ސޯލިހު އޭސީސީ ހިޔާނާތް + ކޮވިޑާ ގުޅޭ ހިޔާނާތްތައް\n"ކުރިއެރުން ލިބުނަސް ކޮރަޕްޝަނާ ދެކޮޅަށް މަސައްކަތް ނުނިމޭ"\nވެންޓިލޭޓަރު މައްސަލަ ދަނީ ރިވިއު ކުރަމުން: ޕީޖީ


SunOnline: Gaumaa medhu kuluneh, agaleh oiynama miadhu ihuthijaajah idhikolhun nunikuthees: Zareer\nއައިޖީއެމްއެޗް ނަރުހުގެ މަރާ ގުޅިގެން ފިރިމީހާ ހައްޔަރުކޮށްފި\nގައުމާމެދު ކުލުނެއް އަގަލެއް އޮތްނަމަ މިއަދު އިހުތިޖާޖަށް އިދިކޮޅުން ނުނިކުތީސް: ޒަރީރު\nމުޙައްމަދު ނާއިލް ހަފީޒް 10 Sep 2021, 22:33\nމަތިވެރި ދާއިރާގެ މެމްބަރު ހަސަން ޒަރީރު --- ފޮޓޯ/ މަޖިލިސް\nގައުމާމެދު އެއްވެސް ކުލުނެއް އޮތްނަމަ އިދިކޮޅު ޕީޕީއެމް ޕީއެންސީ ކޯލިޝަނުން މިއަދު މަގުތަކަށް ނިކުމެ އިހުތިޖާޖު ނުކުރީސްކަމަށް އެމްޑީޕީއަށް ނިސްބަތްވާ، ރައްޔިތުންގެ މަޖިލީހުގެ މަތިވެރި ދާއިރާގެ މެމްބަރު ހަސަން ޒަރީރު ވިދާޅުވެއްޖެއެވެ.\nމިއަދު އިދިކޮޅު ކޯލިޝަނުން "އިންސާފު ހޯދަން" ނަމުގައި މާލެއާއި އަތޮޅު ތެރޭގައި ކުރިއަށް ގެންދިޔަ އިހުތިޖާޖާއި ގުޅިގެން ވާހަކަދައްކަވަމުން ޒަރީރު "ސަން"އަށް ވިދާޅުވީ އިދިކޮޅުން މި ފަދަ ހާލަތެއްގައި މަގުތަކަށް ނިކުތުމުން ދޭހަވަނީ ގައުމާމެދު އެއްވެސް ވަރަކަށް ނުވިސްނާކަންކަމަަށެވެ.\n"ހަގީގަތުގައި މިއަދު އިދިކޮޅުން ނިކުތުމުން އެކަމުން ދޭހަވަނީ ، ކުރުކޮށް ދަންނަވާނަމަ ގައުމާމެދު އެއްވެސް ކުލުނެއް އަގަލެއް އިދިކޮޅުގެ ނެތްކަން. އެހެންނޫންނަމަ މިފަދަ ކަމެއް މިފަދަ ހާލަތެއްގައި ނުކުރާނެ. ކޮވިޑުގެ މި ހާލަތުގައި މިނޫން ގޮތްގޮތަށް ވެސް ހިޔާލު ފާޅުކުރެވޭނެ ދެއްތޯ،" ޒަރީރު ވިދާޅުވިއެވެ.\nއޭނާ ވިދާޅުވީ މާލޭ ސަރަހައްދުގެ އިތުރުން މުޅި ރާއްޖޭގައި ވެސް ކޮވިޑު ހާލަތު މަޑުމަޑުން ރަނގަޅުވަމުން އަންނައިރު ގިނަ ބަޔަކު އެއްވެ އިހުތިޖާޖުތައް ބޭއްވުމުގެ ސަބަބުން އަލުން ގޯސްވެގެން ދާނީ ބަލީގެ ހާލަތުކަމަށެެވެ. އަދި އޭގެ ނޭދެވޭ އަސަރުކުރާނީ ވެސް ހަމަ ރައްޔިތުންނަށް ކަމަށެވެ.\n"ކޮން ބަޔަކަށްތޯ މިފަދަ ކަންކަމުގެ ސަބަބުން މީގެ ގެއްލުން ފޯރާނީ. ހަމަ ދިވެހި ރައްޔިތުންނަށް ދެއްތޯ،" ޒަރީރު ވިދާޅުވިއެވެ.\nޒަރީރު އިތުރަށް ވިދާޅުވީ ރާއްޖެއަކީ ޑިމަކުރަސީގައި އަދިވެސް ޅަފަތުގައި އޮތް ގައުމެއްކަމަށެވެ. އެހެންކަމުން ވެރިކަން ހިންގުމުގައި ކޮންމެވެސް ވަރަކަށް މައްސަލަ ހުރުމަކީ ވެދާނެކަމެއްކަމަށް އޭނާ ވިދާޅުވިއެވެ. އަދި ސަރުކާރުން ކިތަންމެ ރަނގަޅަށް ހިދުމަތް ދިން ކަމުގައި ވީނަމަވެސް އިދިކޮޅުގައި އޮންނަ ބަޔަކު އަބަދުވެސް ސަރުކާރަށް ގޮންޖެހުމަކީ ކުރާނެ ކަމެއްކަމަށް އޭނާ ވިދާޅުވިއެެވެ. އަދި މިއަދު އިދިކޮޅު ކޯލިޝަނުގެ އަމަލުތައް ވެސް ހުރީ އެފަދައިންކަމަށް އޭނާ ވިދާޅުވިއެވެ.\n"އަޅުގަނޑުމެން ހައިރާން ވާކަށް ނުޖެހޭ ދައުލަތުގެ ތިން ބާރު އަދި އެންމެ ފުރިހަމައަށް މިނިވަންވެފައި ނެތްނަމަވެސް. މިނިވަންކުރުމަކީ މުހިންމުކަމެއް. ޑިމަކުރަސީގ ޅަފަތުގައި ރާއްޖެ އޮތް އިރު މިފަދަ ކަންކަން ވެސް ހުންނާނެ،" އޭނާ ވިދާޅުވިއެވެ.\nއޭނާ ވިދާޅުވީ ރައީސް އިބްރާހިމް މުހައްމަދު ސޯލިހުގެ ސަރުކާރުން މި ހާލަތުގައި ވެސް މަސައްކަތް ކުރަނީ ރައްޔިތުންނަށް އެންމެ ރަނގަޅަށް ހިދުމަތްކޮށްދިނުމަށް ކަމަށެެވެ. ނަމަވެސް އެކަމުގައި ދަތިތަކެއް މި ހާލަތުގެ ގޮތުން ހުރިކަމަށް ގަބޫލުކުރައްވާކަމަށެވެ.\n"އިންސާފު ހޯދަން" ނަމުގައި އިދިކޮޅުން މިއަދު ވަނީ މާލެއާއި ރަށްތަކުގައި އިހުތިޖާޖެއް ކުރިއަށް ގެންގޮސްފައެވެ. މި އިހުތިޖާޖުގައި އެ ކޯލިޝަންގެ އިސްވެރިންނާއި ގިނަ އަދަދެއްގެ އާންމުން ވެސް ވަނީ ބައިވެރިވެފައެވެ.\nމެމްބަރު ހަސަން ޒަރީރު\nއެމްއެންޕީއާއެކު މަސައްކަތެއް ނުކުރާނަން: އަދުރޭ\nމެމްބަރު ކާނަލް މުހައްމަދު ނާޒިމް\nޕީޕީއެމްއާއެކު މަސައްކަތް ކުރެވިދާނެ: ނާޒިމް


ފްލައިމީގެ ގިނަ މުވައްޒަފުންތަކެއް ވަޒީފާއިން ވަކި ކުރަނީ! – DhiDaily\nފްލައިމީގެ ގިނަ މުވައްޒަފުންތަކެއް ވަޒީފާއިން ވަކި ކުރަނީ!\nސަރުކާރު ހިންގާ ކޯލިޝަނުގެ ބައިވެރިއެއް ކަމަށްވާ ޤާސިމް އިބްރާހިމްގެ ކުންފުނިކަމަށްވާ ވިލާ އެއާ އިން ހިންގަމުން އަންނަ ފްލައިމީގައި މަސައްކަތް ކުރާ ޕައިލެޓުންގެ ތެރެއިން7ޕައިލެޓުން ފިޔަވައި އެންމެހާ ޕައިލެޓުން ވަޒީފާއިން ވަކިކުރަން އެ ކުންފުނިން ނިންމައި ފިއެވެ.\nޕައިލެޓުންގެ އިތުރުން 200 އަށްވުރެ ގިނަ މުވައްޒަފުންވެސް އަންނަ ޖުލައި މަހުގެ 1 އިން ފެށިގެން ވަކިކުރަން އެ ކުންފުނިން މިހާރު ވަނީ ނިންމާފައެވެ. މުވައްޒަފުން ވަކިކުރަން އުޅޭކަން އަދި ރަސްމީކޮށް ލިޔެކިޔުމުން އަންގާފައި ނުވީނަމަވެސް މިދިޔަ ހަފްތާގެ ތެރޭގައި އަނގަބަހުން މުވައްޒަފުންނަށް ވަނީ އެކަން އަންގާފައެވެ.\nކޮވިޑު-19 އާއި ގުޅިގެން ވިލާ ގުރޫޕުގެ ދަށުން ހިންގާ ހުރިހާ ކުންފުނިތަކުގެ މުވައްޒަފުންގެ މުސާރަ ވަނީ ކުޑަކޮށްފައެވެ. މިގޮތުން ފާއިތުވި ދެމަހު ފްލައިމީގެ ޕައިލެޓުންނަށްވެސް ލިބުނީ 2000 ރުފިޔާގެ މުސާރައެކެވެ.\nވިލާ ގުރޫޕަކީ ރާއްޖޭގެ އެންމެ ބޮޑު އެއް ވިޔަފާރި ކުންފުންޏެވެ. އެ ކުންފުނީގެ ދަށުން ހިންގާ ހުރިހާ ރިސޯޓެއްގެ މުވައްޒަފުންވެސް ވަނީ މުސާރަ ނުލިބޭ ގޮތަށް ފޮނުވާލާފައެވެ. ރިސޯޓުތަކުގައި މިވަގުތު ތިބީ ހަމައެކަނި ބެލެހެއްޓުމުގެ ކަންކަމަށް ބޭނުންވާ މުވައްޒަފުންނެވެ.


Gaanoonee Column: Inthigaalee insaafah edhi mihaaru hushahelhidhaane!\nއިންތިޤާލީ އިންޞާފަށް އެދި މިހާރު ހުށަހެޅިދާނެ!--\nތިމާއަށް ލިބެންޖެހޭ ޙައްޤެއް ނުލިބި، އެމައްސަލަ ކަމާބެހޭ ފަރާތްތަކަށް ހުށަނޭޅި ގިނަދުވަސްވުމަކީ، އެޙައްޤެއް ހޯދުމަށް ބައެއްފަހަރު ހުރަސްއެޅޭ ސަބަބެކެވެ. އެގޮތުން، ބައެއް ބާވަތުގެ މައްސަލަތަކަކީ، ހާދިސާ ހިނގާފަހުން ގިނަދުވަސްވުމުގެ ސަބަބުން ޝަރީޢަތަށް ހުށަހެޅުމަށް ހުރަހަކަށްވެސް ވެދާނެ މައްސަލަތަކެކެވެ. މިގޮތުން ކުރިން ހިނގާފައިވާ މިފަދަ މައްސަލަތަކުގެ ތެރެއިން، އަސާސީ ޙައްޤުތަކާ މިނިވަންކަން ނިގުޅައިގެންފައިވާ މައްސަލަތައް ބަލައި، އިންޞާފު ހޯދުމަށް އިންތިޤާލީ އިންޞާފުގެ އޮންބަޑްސްޕަރސަންގެ އޮފީހަށް ހުށަހެޅިދާނެއެވެ.\nއިންތިޤާލީ އިންޞާފުގެ އޮންބަޑްސްޕަރސަން އޮފީސް\nއިންތިޤާލީ އިންޞާފުގެ އޮންބަޑްސްޕަރސަން އޮފީހަކީ، ދައުލަތުގެ އިދާރާއަކުން ނުވަތަ ދައުލަތުގެ އިދާރާއެއްގެ އިސްވެރިޔަކު ނިޒާމީ ސިފައެއްގައި ރާވައިގެން ހިންގާފައިވާ އިންސާނީ ޙައްޤުތަކާ މިނިވަންކަން ނިގުޅައިގެންފައިވާ މައްސަލަތައް ބެލުމުގެ އިޚްތިޞާޞް ލިބިގެންވާ އޮފީހެކެވެ. އެފަދަ މައްސަލަތައް ބަލައި، ތަޙްޤީޤުކުރުމުގެ ބާރު އެއޮފީހަށް ލިބިގެންވެއެވެ. އަދި އެއޮފީހަކީ، އަމިއްލަ ނަމުގައި ދަޢުވާކުރުމާއި ދަޢުވާ ލިބިގަތުމުގެ ބާރު އޮންނަ، މިނިވަން މުސްތަޤިއްލު ޤާނޫނީ ޝަޚްޞެކެވެ. މި އޮފީހުގެ ދައުރަކީ2އަހަރުދުވަހެވެ.\nއިންތިޤާލީ އިންޞާފުގެ އޮންބަޑްސްޕަރސަން އޮފީހުގެ އިޚްތިޞާޞް އަދި އެއޮފީހުން ބެލޭނެ މައްސަލަތައް\nދައުލަތުގެ އިދާރާއަކުން ނުވަތަ ދައުލަތުގެ އިދާރާއެއްގެ އިސްވެރިޔަކު ނިޒާމީ ސިފައެއްގައި ރާވައިގެން ހިންގާފައިވާ ޢަމަލެއްގެ ސަބަބުން ނުވަތަ އެފަދަ ޢަމަލެއްގެ ނަތީޖާއެއްގެ ސަބަބުން، އިންސާނީ ޙައްޤުތަކާ މިނިވަންކަމާ ބެހޭ ޚިލާފަށް ހިންގާފައިވާ މައްސަލަތަކުގެ ތެރެއިން، 1 ޖެނުއަރީ 1953 އިން ފެށިގެން 17 ނޮވެމްބަރ 2018 އާއި ދެމެދު ހިނގާފައިވާ މައްސަލަތަކުގެ ތެރެއިން ބެލުމުގެ އިޚްތިޞާޞް އެއޮފީހަށް ލިބިގެންވެއެވެ. އިންތިޤާލީ އިންޞާފުގެ އޮފީހަށް ހުށަހެޅޭ މައްސަލައަކީ، ނިޒާމީ ސިފައެއްގައި ރާވައިގެން ހިންގާފައިވާ މައްސަލައެއްކަން ނުވަތަ ނޫންކަން ކަނޑައެޅުމުގައި ބަލާނީ، އެމައްސަލައެއް ދިމާވެފައިވަނީ ދައުލަތުގެ މުއައްސަސާއެއް ހިންގުމަށް ޤާނޫނާއި ޤަވައިދުތަކުން ލާޒިމުކުރާ އުޞޫލުތަކާ އިޖުރާއަތުތަކާ ޚިލާފަށް ކޮށްފައިވާ ކަމެއްތޯ ނުވަތަ ނޫންތޯއެވެ. އަދި މިފަދައިން ޢަމަލުކުރުމުގެ ސަބަބުން އެއްވެސް ފަރާތެއްގެ ނުވަތަ ބައެއްގެ އިންސާނީ ޙައްޤެއް ނުވަތަ މިނިވަންކަމެއް ނިގުޅައިގެންފައިވާނަމަ، އެމައްސަލައެއް ބެލުމުގެ އިޚްތިޞާޞް އެއޮފީހަށް ލިބިގެންވެއެވެ. އިންތިޤާލީ އިންޞާފުގެ އޮންބަޑްސްޕަރސަން އޮފީހަށް ހުށަހެޅޭނެ މައްސަލަތަކުގެ ތެރޭގައި، އަންނަނިވި ބާވަތުގެ މައްސަލަތައް ހިމެނެއެވެ.\n1. ވަޒީފާއާއި ބެހޭ ކަންކަމުގައި ޤާނޫނާ ޚިލާފަށް ޢަމަލުކޮށްފައިވާ މައްސަލަތައް (މިސާލަކަށް، ޤާނޫނާއި ޚިލާފަށް ވަޒީފާއިން ވަކިކުރުން)؛\nޤާނޫނާއި ޚިލާފަށް ހައްޔަރުކުރުން؛\n2. ކުށެއްގެ ތުހުމަތުގައި ތަޙްޤީޤުގައި ބަންދުގައި ބަހައްޓަފައި ހުންނައިރު، މުއްދަތަޙަމަށް ލިބިދިނުމަށް ޤާނޫނު ލާޒިމުކުރާ ހައްޤެއް ނުލިބިވާ މައްސަލަތައް (މިސާލަކަށް، ބޭސްފަރުވާ ނުލިބުން ނުވަތަ އަނިޔާކޮށްފައިވުން)؛\n3. ޝަރީޢަތުގެ މަރުޙަލާގައި، ދަޢުވާކުރާ ފަރާތަށް ނުވަތަ ދަޢުވާލިބޭ ފަރާތަށް ލިބިދިނުމަށް ޤާނޫނު ލާޒިމުކުރާ ޙައްޤެއް ނުލިބިވާ މައްސަލަތައް (މިސާލަކަށް، ވަކީލެއް އައްޔަނުކުރުމުގެ ޙައްޤު ނުލިބުން)؛\n4. މީހެއްގެ މައްޗަށް ދަޢުވާ އުފުލުމުގައި ޤާނޫނީގޮތުން ރިޢާޔަތްކުރަންޖެހޭ ކަންކަމަށް ރިޢާޔަތްނުކޮށް ދަޢުވާއުފުލުމުގެ ސަބަބުން، ޙައްޤެއް ގެއްލުން؛\n5. ތަޢުލީމު ހޯދާ ލިބިގަތުމުގެ ޙައްޤެއް ނިގުޅައިގެންފައިވާ މައްސަލަތައް؛\n6. އަދި ބޯހިޔާވަހިކަން ދިނުމުގައި ނުވަތަ ގޯއްޗާއި ގުޅޭ އެހެންވެސް ކަމެއްގައި ޤާނޫނާ ޚިލާފަށް ޢަމަލުކުރުމުގެ ސަބަބުން، ބޯހިޔާވަހިކަމުގެ ޙައްޤު ގެއްލިފައިވުން؛\n7. ރަށްރަށުން މީހުން ބަދަލުކުރުމުގައި ޤާނޫނާ ޚިލާފަށް ޢަމަލުކޮށްފައިވުން؛\n8. ޢާންމުންގެ މުދަލަށް ގެއްލުންދިނުން؛ އަދި\n10. މިނޫނަސް، ދިވެހިރާއްޖޭގެ ޤާނޫނޫއަސާސީގެ2ވަނަ ބާބުން ކޮންމެ ދިވެހިރައްޔިތަކަށް ކަށަވަރުކޮށްދޭ އަސާސީ ޙައްޤެއް ނުވަތަ މިނިވަންކަމެއް ނިގުޅައިގެންފައިވާ މައްސަލަތައް.\nއިންތިޤާލީ އިންޞާފުގެ އޮންބަޑްސްޕަރސަން އޮފީހުން ނުބެލޭނެ މައްސަލަތައް\nއަންނަނިވި ބާވަތުގެ މައްސަލަތަކަކީ، އިންތިޤާލީ އިންޞާފުގެ އޮންބަޑްސްޕަރސަން އޮފީހުން ނުބެލޭނެ މައްސަލަތަކެވެ.\n1. އެހެން ރިޔާސީ ކޮމިޝަނަކުން މިހާރު ބަލަމުންދާ މައްސަލައެއް؛\n2. ދައުލަތުގެ އިދާރާއެއް ނުވަތަ އިދާރާއެއްގެ އިސްވެރިއެއްގެ ރޯލެއް ނުހިމެނޭ މައްސަލައެއް؛\n3. އިންސާނީ ޙައްޤަކަށް ނުވަތަ މިނިވަންކަމެއް ނިގުޅައިގެންފާނުވާ މައްސަލައެއް؛ އަދި\n4. އެއޮފީހުގެ އިޚްތިޞާޞްގެ ތެރޭގައި ނުހިމެނޭ މައްސަލައެއް.\n13 ޖޫން 2021 އިން ފެށިގެން 13 އޯގަސްޓް 2021 ދުވަހާއި ހަމައަށް، އިންތިޤާލީ އިންޞާފުގެ އޮންބަޑްސަޕަރސަންގެ އޮފީހަށް މައްސަލަ ހުށަހެޅުމުގެ ފުރުޞަތު ވަނީ ހުޅުވާލެވިފައެވެ. ވީމާ، އަސާސީ މިނިވަންކަން ނުވަތަ އިންސާނީ ޙައްޤެއް ގެއްލިފައިވާ މައްސަލަތަކުގެ ތެރެއިން، އެއޮފީހުގެ އިޚްތިޞާޞް ލިބިގެންވާ މައްސަލައެއްވާނަމަ، އެންމެ ބުއްދިވެރިގޮތަކީ އެމައްސަލައެއް އެއޮފީހަށް ހުށަހެޅުމެވެ.\nއާޓިކަލް ލިޔުނީ: އަލްއުސްތާޛާ ޠާހިރާ ޢުމަރު


ވޮލީބޯލް އެސޯސިއޭޝަން އިންތިހާބު އަންނަ މަހު - DhiDaily\nވޮލީބޯލް އެސޯސިއޭޝަން އިންތިހާބު އަންނަ މަހު\nވޮލީބޯލް އެސޯސިއޭޝަން އޮފް ދަ މޯލްޑިވްސް (ވީއޭއެމް)ގެ އިންތިހާބު އަންނަ މަހުގެ ފުރަތަމަ ދުވަހު ބޭއްވުމަށް ނިންމައިފިއެވެ.\nރާއްޖޭގެ ވޮލީ ބޯޅައަށް އެކި ކަހަލަ ދަތިތައް ވަނީ ކުރިމަތިވެފައެވެ. އަދި އަހަރުތަކެއް ވަންދެއް މުޅި ކޮމިއުނިޓީ ތެރޭގައި އުފެދިފައިވާ މައްސަލަތަކަށް އިންތިހާބުގެ ސަބަބުން ހައްލު ލިބިގެންދާނެ ކަމަށް އެ ޖަމިއްޔާއިން ބުނެއެވެ.\nރާއްޖޭގައި ވޮލީއަށް ދިމާވެފައިވާ ދަތިތަކާ ގުޅޭގޮތުން ހައްލެއް ހޯދުމަށްޓަކައި ސްޕޯޓްސް މިނިސްޓަރު އަހުމަދު މަހްލޫފާއި އޮލިމްޕިކް ކޮމިޓީގެ ސެކްރެޓަރީ ޖެނެރަލް ވަނީ 2019 ވަނަ އަހަރުގައި ބައިނަލްއަގުވާމީ ވޮލީބޯޅަ ޖަމިއްޔާ (އެފްއައިވީބީ)އާ ބައްދަލުކުރައްވާފައެވެ.\nސްވިޓްޒަލެންޑްގައި 2019 އަހަރު ކުރިއަށް ގެންދިޔަ ބައްދަލުވުމުގައި ވަނީ ރާއްޖޭގެ ވޮލީބޯޅަ ކޮމިއުނިޓީ ރަނގަޅުކޮށް ތަރައްގިކުރާނެ ކަންތައްތަކަށް މަޝްވަރާކޮށް ހޯދޭނެ ހައްލުތަކާ ގުޅޭގޮތުން ވާހަކަދައްކަވާފައެވެ.\nއަންނަ މަހުގެ ފުރަތަމަ ދުވަހު އިންތިހާބު އޮންނައިރު މި މަހުގެ 24 ގައި ރާއްޖޭގެ ވޮލީބޯޅަ ކްލަބުތަކާ ބައްދަލުކުރުމަށް ވަނީ ހަމަޖެހިފައެވެ. އެއަށްފަހު އިންތިހާބު ކުރިއަށްދާނީ އިލެކްޓޯރަލް ސިސްޓަމް އުސޫލުންނެވެ.\nވޮލީބޯޅަ ކޮމިއުނިޓީގެ ތެރޭގައި އެއްބަޔަކު އަނެއް ބަޔަކާ ދެމެދުގައި ވަނީ ނުތަނަވަސްކަން އުފެދި ދޭތެރެ ޖެހިފައި ކަމަށް ބައެއް ފަރާތްތަކުން ބުނެއެވެ. އަދި އެންމެ ފަހުން ބޭއްވި އިންތިހާބުގައިވެސް މަކަރު ހަދާފައި ހުރުމުގެ ސަބަބުން އެކި ފަރާތްތަކުން ވަނީ އެކަމާ ކަންބޮޑުވުން ފާޅުކޮށްފައެވެ.


vnews - Copy Mohamed Rasheed ah stroke eh jehivadaigen ADK ga faruvaa dhenee\nކޮޕީ މުހަންމަދު ރަޝީދު:\nދިވެހި އަދަބިއްޔާތަށާއި ނޫސްވެރިކަމަށް އެތައް ޚިދުމަތެއް ކުރައްވައި، އަދި މުނިފޫހިފިލުވުމުގެ ދާއިރާގެ އެކި ފަންނުތަކުގައި އަރާހުންނެވި ފަންނާނު ކޮޕީ މުހަންމަދު ރަޝީދުއަށް ސްޓްރޯކެއް ޖެހިވަޑައިގެން ހޮސްޕިޓަލުގައި ފަރުވާދެމުން އެބަގެންދެއެވެ.\nމައުލޫމާތު ލިބިފައިވާގޮތުގައި ކޮޕީ މުހަންމަދު ރަޝީދުއަށް މިވަގުތު ފަރުވާ ދެމުންގެންދަނީ އޭޑީކޭ ހޮސްޕިޓަލްގެ ހައި ޑިޕެންޑެންސީ ޔުނިޓްގައެވެ. ހާލުކޮޅު އާދައިގެ ވަރަށްވުރެ ދެރަ ކަމަށްވެސް މައުލޫމާތު ލިބިފައި ވެއެވެ.\nވީނިއުސްއާ ވާހަކަ ދައްކަމުން ކޮޕީ މުހަންމަދު ރަޝީދުގެ ދަރިފުޅު އަދި މުނިފޫހިފިލުވުމުގެ ދާއިރާގެ ފުންނާބުއުސް ފަންނާނު އިސްމާއިލް ރަޝީދު (ކޮޕީ އިއްސެ) ބުނީ ބައްޕައަށް ސްޓްރޯކް ޖެހުނީ މިއަދު (އާދީއްތަ ދުވަހުގެ) ހެނދުނުގެ ވަގުތެއްގައި ކަމަށެވެ.\nއެހެންވެ، ވަގުތުން އޭޑީކޭއަށް ގެންދެވި އިމަޖެންސީގައި ފަރުވާ ދިނުމަށްފަހު މިހާރު ފަރުވާދެމުން ގެންދަނީ ހައި ޑިޕެންޑެންސީ ޔުނިޓްގައި ކަމަށެވެ. ބައްޕަގެ ހާލަތާ ގުޅޭގޮތުން އެއްޗެއް ބުނަން އެނގޭނީ މާދަމާ ހެނދުނު ކަމަށްވެސް އިއްސެ ބުންޏެވެ.\nކޮޕީ މުހަންމަދު ރަޝީދަކީ ޅެންވެރިކަމާއި، ވާހަކަ ލިއުއްވުމުގައި ވަރަށް ފުންނާބުއުސް ބޭފުޅެކެވެ. އޭނާވަނީ އެތައް ވާހަކައެއް ލިއުއްވައި އެތައް ޅެމެއްވެސް ހައްދަވާފައެވެ.


ސީޕީ ކަޕް ބަށިބޯޅަ މުބާރާތުގެ ފުރަތަމަ މެޗުގައި ވާދަކުރާނީ ޓީމް ކަސްޓޯޑިއަލް އާއި، ޓީމް އެސް އެސް ޑީ\nކޮމިޝަނަރ އޮފް ޕޮލިސްގެ ވާދައިގެ ތަށްޓަށް ކުޅޭވޭ ސީޕީ ކަޕް ބަށިބޯޅަ މުބާރާތުގެ ގުރުލުމުގެ ރަސްމިއްޔާތު ބާއްވައިފިއެވެ.\nރޭ އިސްކަންދަރު ބިލްޑިންގގައި ބޭއްވި ރަސްމިއްޔާތުގައި، ޕޮލިސް ކުލަބުގެ ނައިބު ރައީސް ޢަބްދުލް މަތީން ޢަބްދުލް ކަރީމް އާއި، ޕޮލިސް ކުލަބުގެ ޖެނެރަލް ސެކްރެޓަރީ ޕޮލިސް ސްޓޭޝަން އިންސްޕެކްޓަރ ޢަލީ އިބްރާހިމް އާއި، ނޭޝަނަލް ބަށިބޯޅަ އެސޯސިއޭޝަންގެ އިސްވެރިންނާއި، ޕޮލިސް ކުލަބުގެ ހިންގާ ކޮމިޓީގެ މެމްބަރުންނާއި، ސީޕީ ކަޕް ބަށިބޯޅަ މުބާރާތުގައި ބައިވެރިވި ޓީމުތަކުން ބައިވެރިވެފައިވެއެވެ.\nޕޮލިސް ކުލަބުން އިންތިޒާމްކޮށްގެން، ނޭޝަނަލް ބަށިބޯލް އެސޯސިއޭޝަންއާ ގުޅިގެން ބާއްވާ މި ބަށި ބޯޅަމުބާރާތަކީ ފުލުހުންގެ މުއައްސަސާގެ ޑައިރެކްޓްރޭޓްތަކާއި، ކޮމާންޑް ތަކާއި، ޑިޕާޓްމަންޓްތަކަށް ހުޅުވާލައިގެން ބާއްވާ މުބާރާތެކެވެ.\nމުބާރާތުގައި ޖުމްލަ 8 ޓީމަކުން ބައިވެރިވެފައިވެއެވެ. އެޓީމުތަކަކީ، ޓީމް ސީ އައި ސީ އާއި، ފޮރެންސިކް ފްރެންޑްސް އާއި، ޓީމް ކަސްޓޯޑިއަލް އާއި، ޓީމް އެސް އެސް ޑީ އާއި، ސީ އޯސީ އާއި، ޓީމް ސީ ބީ އާއި، 119 އާއި، އެން އޯ ސީ، އެސް އޯ ސީ އަދި ޕީ އޭ ޑީ ކޮމްބައިންއެވެ.\nމުބާރާތުގެ ފުރަތަމަ މެޗުގައި ވާދަކުރާނީ ޓީމް ކަސްޓޯޑިއަލް އާއި، ޓީމް އެސް އެސް ޑީއެވެ. މި މުބާރާތް ފެށުމަށް ހަމަޖެހިފައިވަނީ އޮކްޓޯބަރު މަހުގެ 18 ވަނަ ދުވަހުއެވެ. ޕޮލިސް ކުލަބުން އިންތިޒާމްކޮށްގެން ބާއްވާ ބަށިބޯޅަ މުބާރާތަކީ ކޮމިޝަނަރ އޮފް ޕޮލިސްގެ ވާދައިގެ ތަށްޓަށް ކުޅޭ ފުރަތަމަ ބަށި މުބާރާތެވެ.


Gold 100 award ge gold partner akah MTCC - vNews.mv\nގޯލްޑް 100 އެވޯޑުގެ ގޯލްޑް ޕާޓްނަރަކަށް އެމްޓީސީސީ ހަމަޖައްސައިފި\nޠާހިރާ އަޒްހާރު Male' | 08 February 2020, 17:35\nވިޔަފާރީގެ ދާއިރާއިން ދޭ "ގޯލްޑް 100"ގެ ގޯލްޑް ޕާޓްނަރަކަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮންޕެނީ (އެމްޓީސީސީ) ހަމަޖައްސައިފި އެވެ.\nމި އެއްބަސްވުމުގައި އެމްޓިސީސީގެ ފަރާތުން ސޮއިކުރެއްވީ އެކުންފުނީގެ ޖެނެރަލް މެނޭޖަރ ޝިފާއު އަލީ އެވެ. އޯކާ މީޑިއާގެ ފަރާތުން ސޮއެކުރެއްވީ އެ ކުންފުނީގެ ސީއީއޯ ޑރ. ހުސައިން ސަނީ އުމަރު އެވެ.\n2017 ވަނަ އަހަރުން ފެށިގެން ކޮންމެ އަހަރަކުވެސް އޯކާ މީޑިއާ އަދި ކޯޕަރޭޓް މޯލްޑިވްސް ގުޅިގެން ދެމުން އަންނަ ގޯލްޑް 100 އެވޯޑަކީ ވިޔަފާރީގެ ދާއިރާގައި ހަރަލާތްތެރިވާ އެންމެ ރަނގަޅު ކުންފުނިތައް ބަލައި އެ ކުންފުނިތަކަށް ދެވޭ އެވޯޑެކެވެ.\nއެގޮތުން މި ދާއިރާގައި ހަރަކާތްތެރިވާ އެންމެ ރަނގަޅު 100 ކުންފުނި ބަލައި، އެ ކުންފުނިތަކަށް އެވޯޑް ދެއެވެ. އަދި އޭގެތެރެއިން ދެ ފަރާތަކަށް ލައިފްޓައިމް އެޗީވްމެންޓް އެވޯޑް ދިނުމަށް ވެސް ވަނީ ނިންމާފަ އެވެ.\nކޯޕަރޭޓް މޯލްޑިވްސް އިން ބުނީ މި އެވޯޑަށް ކުންފުނިތައް ނޮމިނޭޓްކުރަނީ އެކުންފުންޏަކީ ރާއްޖޭގެ ކުންފުންޏަކަށް ވެފައި، 2016 ވަނަ އަހަރު ކުންފުންޏަށް ލިބުނު އާމްދަނީ 10 މިލިއަން ރުފިޔާއަށް އަރާފައިވާނަމަ ކަމަށެވެ.\nއެހެންކަމުން މި އެވޯޑަށް ނޮމިނޭޓުވެ، އެންމެ ރަނގަޅު 100 ކުންފުނީގެ ތެރޭގައި ހމެނޭ ކުންފުނިތައް އެރޭގެ ހަފްލާގައި ލޯންޗުކުރާ ގޯލްޑް މެގަޒިންގައި ލިސްޓުކުރާނެ ކަމަށް ވެސް ކޯޕޮރޭޓް މޯލްޑިވްސްއިން ބުނެއެވެ.\nމި ހަފްލާ ބެއްވުމަށް ހަމަޖައްސާފައި ވަނީ މިމަހުގެ 25ވަނަ ދުވަހުގެރޭ ދަރުބާރުގޭގަ އެވެ.


Raees 2023 gai vaadha nukuravvaane kamah vidhaalheh nuvey: Mabrook | Mihaaru\nރައީސް 2023 ގައި ވާދަނުކުރައްވާނެ ކަމަށް ވިދާޅެއް ނުވޭ: މަބްރޫކް\nނަޝީދު ވިދާޅުވަނީ ރައީސް އިބްރާހިމް މުހައްމަދު ސޯލިހް ދެ ވަނަ ދައުރަކަށް ވާދަ ކުރައްވާނެ ކަމަށް ލަފާ ނުކުރެއްވޭ ކަމަށް. އެކަމަކު މިއީ ރައީސް ވިދާޅުވި ވާހަކަފުޅެއް ނޫން ކަމަށް ރައީސް އޮފީހުން ބުނޭ.\nއެމްޑީޕީގެ ޗެއާޕާސަންގެ އިންތިހާބުގައި ރައީސް މިއަދު ވޯޓުލެއްވުމަށް ފަހު ފާހަގަ ދައްކަވާލައްވަނީ: އެމަނިކުފާނުގެ ދެ ވަނަ ދައުރަކާ ގުޅޭ ގޮތުން އެއްވެސް ބޭފުޅަކާ ވާހަކަ ނުދައްވާ ކަމަށް ރައީސް އޮފީހުން ބުނޭ. -- ފޮޓޯ: ނިޝާން އަލީ /މިހާރު\n14 މެއި 2022 - 15:48\nވެރިކަމުގެ ދެ ވަނަ ދައުރަކަށް 2023 ގެ ރިޔާސީ އިންތިހާބުގައި ރައީސް އިބްރާހިމް މުހައްމަދު ސޯލިހު ވާދަނުކުރައްވާނެ ކަމަށް އެއްވެސް ބޭފުޅެއްގެ ގާތު މިހާތަނަށް ވިދާޅުނުވާ ކަމަށް ރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒް މިއަދު ވިދާޅުވެއްޖެ އެވެ.\nއޭނާ ވިދާޅުވީ އިންތިހާބުގައި ވާދަކުރެއްވުމާ މެދު ރައީސް ގޮތެއް ނިންމެވުމުން އެކަން ހާމަކުރައްވާނެ ކަމަށެވެ.\nދެ ވަނަ ދައުރަކާ ގުޅޭގޮތުން ޕްރެސް ކޮންފަރެންސްތަކުގައި ރައީސަށް ސުވާލު ދެންނެވުމުން އެ މަނިކުފާނު ތަކުރާރުކޮށް ވިދާޅުވެފައި ވަނީ އެކަމާ މެދު ނުވިސްނަވާ ކަމަށެވެ. އެންމެ އިސްކަމެއް ދެއްވަނީ އަދި އަމާޒަކީ ފަސް އަހަރުގެ ދައުރަށް ވެވަޑައިގަތް ވައުދުތައް ފުރަތަމަ ފުއްދެވުން ކަަމަށެވެ.\nއިންތިހާބުގައި ވާދަކުރެއްވުމާ ގުޅޭ ގޮތުން އެއްވެސް ވާހަކައެއް ރައީސް އިބްރާހިމް މުހައްމަދު ސޯލިހް ނުދައްކަވާ ކަމަށް މަބްރޫކް ވިދާޅުވީ، ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ދެއްކެވި ވާހަކަފުޅަކާ ގުޅިގެންނެވެ.\nއެމަނިކުފާނު ޕްރައިމަރީގައި ވާދަކުރައްވާނެ ވާހަކަ މިއަދު ވެސް ތަކުރާރު ކުރެއްވި އެވެ.\nރައީސް އިބްރާހިމް މުހައްމަދު ސޯލިހާއި ނަޝީދު ސަލާމްކުރައްވަނީ. -- ފޮޓޯ/ މިހާރު\nރައީސް އިބްރާހިމް މުހައްމަދު ސޯލިހާ ގުޅޭ ގޮތުން ނަޝީދު މިގޮތަށް ވާހަކަ ދެއްކެވި އިރު، މި ފަހުން އެމަނިކުފާނު ގެންދަވަނީ މި ސަރުކާރަށް ވަރަށް ބޮޑަށް ފާޑުވިދާޅުވަމުންނެވެ.\nނަޝީދު މިއަދު ވެސް ވަނީ ބަރުލަމާނީ ނިޒާމަކަށް ވެރިކަން ބަދަލުކުރެއްވުމުގެ ވާހަކަ ދައްކަވައި، ރައީސް އިބްރާހިމް މުހައްމަދު ސޯލިހް އެ ނިޒާމަށް ތާއީދު ކުރައްވަން އެދިވަޑައިގެންފަ އެވެ. ކުރިން އެމަނިކުފާނު ގަބޫލުކުރެއްވި ގޮތަށް އަދިވެސް އެގޮތުގައި ކުރިއަށް ގެންދަން ޖެހޭ ކަމަށް ނަޝީދު ވިދާޅުވި އެވެ.\nނަޝީދާއި ރައީސް އިބްރާހިމް މުހައްމަދު ސޯލިހާ ދެމެދު ހިޔާލުތަފާތުވުން ބޮޑުވެ ގުޅުން ގޯސްވި އެއް ސަބަބަކީ ބަރުލަމާނީ ނިޒާމެވެ. އެ ނިޒާމުގައި ބޮޑުވަޒީރަށް ވެވަޑައިގަތުމުގެ ފުރުސަތު ދެއްވަން ނަޝީދު އެދިވަޑައިގަތުމުން ރައީސް ސޯލިހް ވިދާޅުވެފައި ވަނީ ރައްޔިތުން ނިންމައިގެން ތިބި ރިޔާސީ ނިޒާމް ބަދަލުކުރެވޭނީ އަނެއްކާވެސް ރައްޔިތުންނަށް ކަމަށެވެ. އެއީ އެމަނިކުފާނަށް ކުރެއްވޭނެ ކަމެއް ނޫން ކަމަށް ތަކުރާރުކޮށް ވަނީ ވިދާޅުވެފަ އެވެ.\nރައީސް މުހައްމަދު ނަޝީދު އެމްޑީޕީ ރައީސް އިބްރާހިމް މުހައްމަދު ސޯލިހް\n32 ކޮމެންޓް, 12 ރިއެކްޝަންސް\nޤާޞިމް، ޖާބިރު، ޝިޔާމު ފަދަ ޕާޓީއަށް ލޯޔަލްނޫން ބަޔަކު އިސް ސަފަށް ގެނެސްގެން ޑީއާރުޕީ ފުނޑާލިގޮތަށް އެމްޑީޕީ ފުނޑާލަން އަހަރުމެން ފުރުޞަތު ދީގެން ނުވާނެ. ރޮޒޭނާ، ޢާޒިން ކަހަލަ މީހުން އެމްޑީޕީއަށް އިޚްލާޞްތެރިވާނެ ގޮޔެއް އަހަރުމެންނަކަށް ނުވިސްނޭ. އީވާ، މީކާއީލް އަދި އިންތިވެސް އެދައްކަނީ އެވާހަކަ. ބަޔެއްގެ އަވާގައި ޖެހިގެން ޙަޤީޤީ އެމްޑީޕީގެ ފަލްސަފާ ފުނޑާލަމުންދާތަން މިއަދި މި ފެންނަނީ.\nދިވެހިންގެ 90 އިންސައްތަ މީހުން ބޯހިޔާވެހިކަމަށް ސަލާންޖަހަނީ.4އަހަރު ނިމިގެން ދާއިރު އެންމެ ފްލެޓެއްވެސް ނޭޅުނު. އެވަރުންވެސް ވޯޓަކާއިޖެހުނީމަ ހެވިލާފަ ގޮސް ވޯޓްދީފަ އެވަނީ އަނެެއްކާވެސް ކުލީކޮޓަރިއަށް. މިހާވަރަށް އަޅުވެތިވެގެން، ސަލާންޖަހައިގެން ސިޔާސީ މީހުން ރުއްސައިގެން މިގައުމުގައި މިހިރަ އިޖްތިމާއީ މައްސަލަތައް ހައްލެއްނުވާނެ\nމަދު ވޯޓު ކޮޅަކާއި އެކު ކަޓާނީ\nރައީސް އެހެން ވިދާޅުވިއެކޭ އަންނިއެއްނުބުނޭ...!! ބަޔަކު މީޑިޔާގަ މޮޔަގޮވަނީ!! ލަފާ ނުކުރެވޭކަމަށް ވިދާޅުވީ!! ލަފާ ކުރުމަކީ ފޯކާސްޓްކުރުން! :)\nހަގީގަތުގަވެސް މަ މިހުރީ ބޮޑުވަޒީރުކަމަށް އެއްބަސް ނުވުމުން ވަރަށް ރުޅިގަދަވެފާ!!!! މަ ވަރަށް ބޮޑަށް ބޮޑުވަޒީރުކަން ބޭނުން!!!!! އަދިވެސް ........\nއިބޫ އެންމެފަހުން އެންމެން އާޝޯޚްކޮށްލާނު. ބޮޑުވަޒީރުމީހާ ހުންއަންނަވަރުގެ މެސެޖެއްދޭނެ. ބުނެއެއްނު ނުމޮށޭ ގުރާ ބާރަށް ދައިގަންނާނޭ. އެންމެހާ ރައްޔިތުން ހުރޭ އިބޫ ދައިގަންނަގޮތް ބަލާން.\nލަންކާއިން ރާއްޖެއަށް ފިލާވަޅު: ނަޝީދުއެކޭ އެއްގޮތަށް ރާޖަޕަކްސާ ވެރިކަމަށް އައީ އިންސާނީ ހައްގުތަކާ ޑިމޮކްރަސީ އާ އިންސާފު ގެންނާނެކަމަށް ބުނެ ދަޅަ ދައްކައިގެން. ވެރިކަމަށް އާދެވުމުން އާއިލާ އާއި ގާތް ރައްޓެހިންގެމެދުގަ ވެރިކަމާއި، ޖުޑީޝަރީއާ، މަތީ މަގާމުތަކާ، މިނިވަން މުއައްސަސާތަކާ، ސަރުކާރު ކުންފުނިތަކާ، ސިވިލް ސާރވިސް މަގާމުކަތާ، ރައްޔިތުންގެ ފައިސާ ބަހާލި. ޖޯޖް އޯވެލް ބުނިހެން އޯލް އެނިމަލްސް އާ އީކުއަލް، ބަޓް ސަމް އެނިމަލްސް އާ މޯ އީކުއަލް\nއިބޫވެސް މާލަދުންނޫޅޭ ތިމަންނާވެސް ރޭހަށް ނުކުންނާނަމޭ ހަރުއަޑުން އެބަބުނާންޖެހޭ.\nހުސްވެސް އަމިއްލަ އެދުމުން ފޯވެފަ ތިބި މީހުން. ރައްޔިތުންނަށް ހެޔޮއެދޭ މީހަކު އަދި ނުފެނޭ.\nމަށަށް އިބޫ އަދި ކުޑަކޮށް ތަފާތުކޮށް ފެންނަނީ، މި ބުނީ ކުރިން ވެރިކަންކުރި މީހުނާ ބަލާފަ އަދި ކުޑަކޮށް ރަނގަޅޭ.


މާލެއަތޮޅު ގުޅީފަޅާބެހޭ މަސައްކަތްތައް ރައީސުލްޖުމްހޫރިއްޔާ ބައްލަވާލައްވައިފި – Maldivian Democratic Party\n14 ސެޕްޓެމްބަރު 2010\nމާލެއަތޮޅު ގުޅީފަޅާބެހޭ މަސައްކަތްތައް ރައީސުލްޖުމްހޫރިއްޔާ ބައްލަވާލައްވައިފި\n14 ސެޕްޓެމްބަރ 2010\nބިން ހިއްކަވައި ތަރައްޤީ ކުރެއްވުމަށް ސަރުކާރުން ކަނޑައަޅުއްވާފައިވާ މާލެއަތޮޅު ގުޅީފަޅާބެހޭ މަސައްކަތްތައް، ރައީސުލްޖުމްހޫރިއްޔާ މުޙަންމަދު ނަޝީދު މިއަދު ބައްލަވާލައްވައިފިއެވެ. ގުޅީފަޅު ސަރަޙައްދަށް އެމަނިކުފާނު މިއަދު މެންދުރުފަހު ވަޑައިގެންނެވީ މިމަޝްރޫޢުގެ ފުރަތަމަ ފިޔަވަހީގެ އިންތިޒާމުތައް ކުރިއަށްދާގޮތް ބައްލަވައިލެއްވުމަށާއި، ބިން ހިއްކުމުގައި ބޭނުންކުރެވޭ ބޯޓް، ދަ ކްއީން އޮފް ދަ ނެދަރލަންޑްސް ބައްލަވާލެއްވުމަށެވެ. މިބޯޓަކީ ބޮސްކާލީސް ކުންފުނިން ގެންގުޅޭ މިފަދަ އެންމެބޮޑު ބޯޓެވެ. އަދި މިއީ ދުނިޔޭގައިވެސް ބަނދެފައިވާ މިފަދަ އެންމެ ބޮޑެތި ބޯޓުތަކުގެ ތެރޭގައި ހިމެނޭ އެއްބޯޓެވެ. ދުވާލަކު ދެ ހެކްޓަރަށް ނުވަތަ ގާތްގަނޑަކަށް ހަތަރު ބޯޅަދަނޑަށްވުރެ ބޮޑު ސަރަޙައްދެއް ހިއްކުމުގެ ފަންނީ ޤާބިލުކަން މިބޯޓުގައި ހުރި ކަމަށް، މިމަޝްރޫޢު ކުރިއަށް ގެންދެވުމަށް ޙަވާލުކުރެވިފައިވާ ނެދަރލަންޑްސްގެ ބޮސްކާލިސް ކުންފުނިން ހާމަކުރެއެވެ.\nގުޅީފަޅު ހިއްކުމާބެހޭ މަޢްލޫމާތު، ރައީސުލްޖުމްހޫރިއްޔާއަށް އެރުވުމަށް ގުޅީފަޅު އިންޑަސްޓްރިއަލް ޒޯން ލިމިޓެޑްގެ މެނޭޖިންގ ޑައިރެކްޓަރ އަލްއުސްތާޛު މުޙަންމަދު ޝަހުދީ އަންވަރާއި، އެކޯޕަރޭޝަންގެ އިސްބޭފުޅުން މިދަތުރުފުޅުގައި ބައިވެރިވެވަޑައިގެންނެވިއެވެ.\nބިން ހިއްކަވައި ތަރައްޤީ ކުރެއްވުމަށް ސަރުކާރުން ކަނޑައަޅުއްވާފައިވާ މާލެއަތޮޅު ގުޅީފަޅުން ހިއްކެވުމަށް ހަމަޖައްސަވާފައިވަނީ 10 ހެކްޓަރގެ ބިމެވެ. ގުޅީފަޅު ތަރައްޤީ ކުރެއްވުމުން، އެތަނުގައި ޞިނާޢީ ސަރަޙައްދަކާއި، ބަނދަރުގެ ޚިދްމަތްތަކާއި، ގުދަން ކުރުމުގެ ޚިދްމަތްތަކާއި، މިކަންކަމާ ގުޅޭ ޒަމާނީ ފަންނީ ޚިދްމަތްތައް ދެވޭނެ ވަސީލަތްތައް ޤާއިމު ކުރެވޭނެއެވެ.